text:
༉ འབྲུག་ལུ་ ཤེས་ཡོན་ཅན་དང་ ལྕོགས་གྲུབ་ཅན་གྱི་ ཨམ་སྲུ་མེདཔ་ཨིན་ན་ ཡང་ཅིན་ ཨམ་སྲུ་ཚུ་ ཕོ་སྐྱེས་དང་ འདྲན་འདྲ་འབད་མི་ཚུགས་ཟེར་ འདྲོག་སྣང་བསྐྱེདཔ་ཨིན་ན་ཡང་ཅིན་ ཨམ་སྲུ་ཚུ་གི་ འགན་ཁུར་དེ་ ནང་གི་ཨམ་དང་ བཟའ་ཚང་མཐའ་སྐྱོང་འབད་མི་ཨིནམ་ལས་ འགོ་ཁྲིད་པའི་ གོ་གནས་འཆང་མ་བཏུབ་པའི་མནོ་ལུགས་ ད་ལྟོའི་བར་ན་ཡང་ཡོདཔ་ཨིན་ན?
དེ་ཡང་ འཕྲལ་ཁམས་ཅིག་ཁར་ རྫོང་ཁག་༢༠ ལས་ བཙག་འཐུ་གྲུབ་མི་ རྒྱལ་ཡོངས་ཚོགས་སྡེའི་ནང་ ཨམ་སྲུ་འཐུས་མི་ཕུད་རྡོག་གཅིག་ཡང་མེད་མི་ལུ་ གཞི་བཞག་སྟེ་ མི་ཚུ་གིས་ གོང་གི་དྲི་བ་ཚུ་ བཀོདཔ་ཨིན་མས།
མ་གཞི་ ད་རིས་ཀྱི་ རྒྱལ་ཡོངས་ཚོགས་སྡེའི་ བཙག་འཐུ་ནང་ དོ་འགྲན་འབད་མི་ ཨམ་སྲུ་འདེམས་ངོ་༥ དེ་ཅིག་ཐོན་ཡོད་རུང་ ཕུད་རྡོག་གཅིག་ཡང་ བཙག་འཐུ་མ་གྲུབ་མི་དེ་ མི་མང་ལས་ ཨམ་སྲུ་ཚུ་ལུ་ བློ་གཏད་དང་ ཡིད་ཆེས་མེད་པའི་ རྟགས་མཚན་ཨིན་ན?
འབྲུག་གི་བཙག་འཐུ་ལྷན་ཚོགས་ཀྱིས་ ཐོ་བཀོད་འབད་མི་དང་འཁྲིལཝ་ད་ འབྲུག་རྒྱལ་ཁབ་ནང་ ཁྱད་ཚད་ལྡན་མི་ ཚོགས་རྒྱན་སྐྱུར་མི་ ཡོངས་བསྡོམས་༣༧༩,༨༡༩ ཡོད་མི་ལས་༡༩༢,༧༩༩ ཨམ་སྲུ་ཨིན་པའི་ཁར་ མོང་སྒར་རྫོང་ཁག་བཟུམ་ཅིག་ལུ་ ཆ་བཞག་རུང་ སྤྱི་ཟླ་༤ པའི་ཚེས་༢༣ ལུ་ རྒྱལ་ཡོངས་ཚོགས་སྡེའི་ བཙག་འཐུ་ནང་ ཚོགས་རྒྱན་བཙུགས་མི་༡༠,༡༣༩ ལས་༦,༠༣༥ ཨམ་སྲུ་ཨིན་མས། ཚོགས་རྒྱན་སྐྱུར་མི་ ཨམ་སྲུའི་གྱངས་ཁ་ལུ་ ལྟ་བ་ཅིན་ ཨམ་སྲུ་འདེམས་ངོ་རེ་གཉིས་ བཙག་འཐུ་འགྲུབ་ནི་གི་ འོས་འབབ་སྦོམ་འདུག།
འདི་འབདཝ་ད་ རྒྱུ་མཚན་སྣ་ཚོགས་ལུ་བརྟེན་ ཨམ་སྲུ་ཁོང་ར་གིས་ ཨམ་སྲུ་འདེམས་ངོ་ཚུ་ལུ་ རྒྱབ་སྐྱོར་གངམ་འབད་ནི་མེད་མི་དེ་ཡང་ ད་ཚུན་གྱི་བར་ན་ དབུ་ཁྲིད་དང་ དཔོན་ཁག་ཚུ་ ཕོ་སྐྱེས་ཚུ་གིས་འབདཝ་ལས་ ཨམ་སྲུ་ལུ་ འདི་བཟུམ་མའི་ ལྕོགས་གྲུབ་མེད་ཟེར་ མནོ་ལུགས་ཡོད་ནི་དེ་གིས་ཨིནམ་འོང་ནི་མས།
ཧེ་མ་འབད་བ་ཅིན་ ཕམ་ཚུ་གིས་ བུཚ་ཚུ་སློབ་གྲྭ་ནང་བཙུགས་ཏེ་ བུམོ་ཚུ་ ཁྱིམ་ནང་ ཕམ་ལུ་ཆ་རོགས་འབད་མི་སྦེ་ བཞག་མི་ལུ་བརྟེན་ ཨམ་སྲུ་མང་ཤོས་ར་ ནང་གི་ཨམ་དང་ བཟའ་ཚང་མཐའ་སྐྱོང་འཐབ་མི་སྦེ་ ལུས་ཡོདཔ་ལས་ འབྲི་ལྷག་གི་ ཤེས་ཡོན་མེདཔ་ཨིན།
ད་རེས་ནངས་པ་ གནས་སྟངས་བསྒྱུར་བཅོས་སོང་ཡོདཔ་ལས་ སློབ་གྲྭ་ཚུ་ནང་ སློབ་ཕྲུག་གི་ གྱངས་ཁ་ཚུ་ལུ་ལྟ་རུང་ བུམོ་མང་དོ་ཡོདཔ་མ་ཚད་ ཞི་གཡོག་དང་ ལས་སྡེ་ ལས་འཛིན་ སྒེར་སྡེ་ཚུ་ནང་ ལཱ་འབད་མི་ ཨམ་སྲུ་མང་རབས་ཅིག་ མཐོང་གསལ་བྱུང་པའི་ཁར་ ཡོན་ཏན་དང་ ཉམས་མྱོང་ལས་འབད་རུང་ ཕོ་སྐྱེས་དང་ འདྲ་མཉམ་ཡོདཔ་མ་ཚད་ ལ་ལུ་ཅིག་ ཕོ་སྐྱེས་ལས་ཡང་ ཨམ་སྲུ་ཚུ་ དྲག་དོ་ཡོད་པའི་ ཚོར་སྣང་བྱུངམ་ཨིན་མས།
གཞུང་གི་སྲིད་བྱུས་ནང་ཡང་ ཕོ་སྐྱེས་དང་ ཨམ་སྲུའི་བར་ན་ ཁྱད་པར་ཕྱེ་ནི་མེདཔ་ལས་ གོ་སྐབས་འདྲ་མཉམ་བྱིནམ་མ་ཚད་ ཤེས་ཡོན་ཅན་གྱི་ ཨམ་སྲུ་ཚུ་གིས་ཡང་ ཞི་གཡོག་དང་ སྤྱི་ཚོགས་ནང་ ཨམ་སྲུའི་དཔྱ་བགོ་དགོཔ་སྦེ་ བློ་འདོད་བཀོད་ཡོདཔ་ད་ སྤྱི་ཟླ་༤ པའི་ཚེས་༢༠ ལུ་ རྩ་གྲོལ་སོང་མི་ རྒྱལ་ཡོངས་ཚོགས་འདུའི་ནང་ འཐུས་མི་༤༧ ཡོད་མི་ལས་༤ རྐྱངམ་གཅིག་ ཨམ་སྲུ་ཨིནམ་མ་ཚད་ སྤྱི་ཟླ་༤ པའི་ཚེས་༢༨ ལུ་ གནས་ཡུན་ཚང་ནི་ཨིན་མི་ རྒྱལ་ཡོངས་ཚོགས་སྡེའི་ནང་ ཁྱད་ལྡན་གྱི་མི་ངོ་ཨམ་སྲུ་༢ དང་ རྫོང་ཁག་ལས་ བཙག་འཐུ་གྲུབ་མི་ འཐུས་མི་སྲུ་༣ མ་གཏོགས་མེད་མི་དེ་ཡང་ བཙག་འཐུའི་ནང་ ལོག་དོ་འགྲན་འབདཝ་ད་ ཨམ་སྲུ་༣ ཆ་ར་ཕམ་སོ་ཡི།
ཨིན་རུང་ རྒྱལ་ཡོངས་ཚོགས་འདུའི་དོན་ལུ་ སྲིད་དོན་ཚོགས་པ་༥ ཐོན་ཡོད་མི་ལས་ སྲིད་ཚོགས་༢ ཨམ་སྲུ་༢ ཀྱིས་ འགོ་ཁྲིད་འབད་མི་དེ་ དམངས་གཙོའི་རིང་ལུགས་ནང་ མིག་དཔེ་བཟང་པོ་ཅིག་ཨིནམ་མ་ཚད་ ཨམ་སྲུ་གཞན་ཚུ་ལུ་ཡང་ སེམས་ཤུགས་བསྐྱེད་ཚུགས་ནི་ཨིན་མས།
དམངས་གཙོའི་བྱ་རིམ་་དང་ སྲིད་དོན་ཚུ་ནང་ ཕོ་མོའི་བར་ན་ འབྲེལ་གཏོགས་འདྲ་མཉམ་འབད་དགོ་པ་ཅིན་ ཤེས་ཡོན་ཅན་གྱི་ ཨམ་སྲུ་ཚུ་གིས་ཡང་ དང་ཕུའི་མནོ་ལུགས་ཚུ་སྤང་སྟེ་ གདོང་ཁར་ཐོན་ཐོག་ལས་ འགན་ཁུར་དང་ འབྲེལ་གཏོགས་འདྲ་མཉམ་འབད་དགོཔ་འདུག་ཟེར་ ཞུ་ནི་ཨིན།


c: text/html

text:
- སྤ་དྲོ་སྟག་ཚང་།
- རྫོང་བྲག་དགོན་པ། |
- ཆིམ་ཕུག |
- ཐིམ་ཕུག་བདེ་ཆེན་ཕུག |
- རྟ་མགྲིན་གནས། |
- དགོན་ཚེ་ཕུག་གནས། |
- སྦས་ཡུལ་གླང་བྲག |
- མཐོ་བ་བྲག |
- ཀུན་བཟང་བྲག |
- མཆོད་རྟེན་སྐོར་ར། |
སྤ་དྲོ་སྟག་ཚང་།
རྫོང་བྲག་དགོན་པ།
ཆིམ་ཕུག།
ཐིམ་ཕུག་བདེ་ཆེན་ཕུག།
རྟ་མགྲིན་གནས།
དགོན་ཚེ་ཕུག་གནས།
སྤྲུངས་ན་ཁ་ དགོན་ཚེ་ཕུག་གནས་ཀྱི་སྐོར་ནི།
སྤུ་ན་ཁ་ལས་ མགའ་ས་ཁ་ཐུག་ སྣུམ་འཁོར་གཞུག་ལམ་བདའ་སྟེ་ ཀི་ལོ་མི་ཊར་༢༥་དེ་ཅིག་གིས་ས་ཁར་ དགོན་ཤར་རི་ཟམ་པ་ལས་སོ་ནམས་ཞིང་ལམ་བདའ་སྟེ་ ཀི་ལོ་མི་ཊཪ་༡༠་དེམ་ཅིག་འགྲོའོ་ད་ ཚེ་ཕུག་གནས་ནང་ལྷོད་ཡིན་ལ། རྐང་སྟོང་སྦེ་འགྲོཝ་ཅིན་དུས་ཡུན་ཆུ་ཚོད་༣དེ་ཅིག་འགོར་དོ་ཡོད་པ་ཨིན་པས། ཚེ་བུམ་ དུས་རབས་༨པའི་ ཨྱོན་གུ་རུ་རིན་པོ་ཆེ་གིས་ཞབས་ཀྱིས་བཅགས་ཏེ་ས་གནས་ཀྱི་བདུད་དང་ དམ་སྲིད་དྲེགས་པ་ཅན་ཚུ་ དམ་ལུ་བཏགས་གནང་པའི་ཤུལ་ལས་ཟླཝ་༡གི་རིང་རྡོེ་ལྟ་བུའི་ཏིང་ངེ་འཛིན་ལ་ ཚེའི་སྒྲུབ་པ་གནང་བཞུགས་པའི་སྐབས་ མགོན་པོ་ཚེ་དཔག་མེད་ཀྱི་ཞལ་གཟིགས་ཏེ་ཚེ་ལ་དབང་བའི་རིག་འཛིན་གྱི་བཀའ་དབང་ཞུས་ཏེ་ ཚེའི་དངོས་གྲུབ་ཐོབ་པའི་བརྡ་མཚོན་ལ་ ཚེ་བུམ་དེ་བྱག་ཕུག་རིང་ཚད་ཁྱིམ་ཐོག་༤དེ་གཅིག་གི་ནང་ན་ གཏེར་ལུ་སྦ་གནང་ཞིན་ལས་གནས་ཀྱི་མིང་ཚེ་ཕུག་ཟེར་བཏགས་གནང་ཡོདཔ་ཡིན་པས་ ནེ་པཱལ་རྒྱལ་ཁབ་ནང་ཡོད་པའི་གུ་རིན་པོ་ཆེའི་སྦས་གནས་ བྲག་ཕུག་མ་ར་ཏི་ཀ་ལས་ཚེའི་དངོས་གྲུབ་ཞུ་ནིའི་གོ་སྐབས་མ་འཐོབ་རུང་ སྤུངས་ན་ཁ་ དགོན་ཚེ་ཕུག་ལུ་ཡོད་པའི་ གུ་རུ་རིན་པོ་ཆེའི་ཚེ་བུམ་ལས་དངོས་གྲུབ་ཞུ་བ་ཅིན་ བྱིན་རླབས་ལུ་ཁྱད་པར་མེད་མི་དེ་ཡང་ ཨྱོན་གུ་རུ་རིན་པོ་གིས་ བྲག་ཕུ་མ་ར་ཏི་ཀ་ལུ་ཡང་ཚེའི་སྒྲུབ་པ་གནང་སྟེ་ མགོན་པོ་ཚེ་དཔག་མེད་ཀྱི་ ཞལ་གཟིགས་པའི་གནས་ཨིནམ་ལས་བརྟེན་ཏེ་ཨིན་པས།
ཚེ་ཆུ༽ ཚེ་བེམ་གྱི་གནས་རྡོ་ལས་ ཚེ་ཆུ་ཟེར་ གུ་རུ་རིན་པོ་ཆེ་མཆོག་ ཐུགས་དམ་གནང་བཞུགས་པའི་སྐབས་མགོན་པོ་ཚེ་དཔག་མེད་ཞལ་གཟིགས་ཏེ་ ཚེའི་གྲུབ་ཐོབ་པའི་རྟགས་ སྒྲུག་ཕུག་འོག་ལས་ ཚེ་ཆུ་བཏོན་གནང་མི་སྒྲུབ་ཆུ་དེ་ད་རེས་ནངས་པ་ བྱག་ཕུག་ནང་ལས་འཐོན་ཏེ་ འཐུང་ཆུ་ཀ་ལི་བཟུམ་སྦེ་བཟོ་སྟོ་ཡོད་ས་ལས་བྱིན་རླབས་ཞུ་དོ་ཡོདཔ་ཡིན་པས།
ཨོ་ཨཱ་ཧཱུ་རང་བྱོན། གུ་རུ་འཕུར་བྱོན་སའི་རྡོ་གི་གུ་ སངས་རྒྱས་ཀྱི་སྐུའི་ས་བོན་ཨོཾ་དང་ གསུང་གི་ས་བོན་ཨཱ་ དེ་ལས་ ཐུགས་ཀྱི་ས་བོན་ཧཱུཾ་གསུམ་རྡོ་གུ་ག་ནེ་བ་ཡ་མཚན་ཆེ་ཏོན་ཏོ་འབད་འཇལ་ནི་ཡོདཔ་ད། ཨོཾ་ཨཱ་ཧཱུཾ་ རྡོ་གནགཔ་གུ་ལུ་ ཚོས་གཞི་དཀརཔ་སྦེ་མཇལ་ཚུགས་དོ་ཡོདཔ་ཡིན་པས།
གུ་རུའི་སྒྲུབ་ཕུག་གཡས་ཁ་ཐུག་ལུ་མཁའ་འགྲོ་ཡེ་ཤེས་མཚོ་རྒྱལ་གྱི་སྒྲུབ་ཕུག་གཡང་མཇལ་ནི་ཡོད་པ་ཨིན།
སྒྲོལ་མ་༢༡གི་གནས་རྡོ། བྱག་ཕུག་གུ་ རྡོ་སྦོམ་ཅིག་ཡོད་མིའི་ནང་ན་ སྒྲོམ་མ་༢༡གི་གནས་རྡོ་མཇལ་ནི་ཡོད།
དེ་ཡང་རིང་ཚད་ཕིཊི་༡ལྷགཔ་ཅིག་འབད་མི་གནས་རྡོ་ལས་ མ་འོངས་པའི་ནང་སྒྲོལ་མ་༢༡འབྱོན་འོང་ཟེར་ཨིན་པས། འབྲུགཔ་དཀར་བརྒྱུད་པའི་བླ་ཆེན་ཚུ་དང་འབྲེལ་གནད་སྦོམ་ཡོདཔ། ད་རུང་སྤྱི་ལོ་༡༢༢༥ལ་ སྒྲུབ་ཕུག་དེ་ནང་ ཕ་ཇོ་འབྲུག་སྒོམ་ཞིག་པོ་གིས་ ཟླཝ་༡གི་རིང ཐུགས་དམ་གནང་བཞུགས་པའི་སྐབས་མཁའ་འགྲོ་ཡེ་ཤེས་མཚོ་རྒྱལ་གྱི་ཞལ་གཟིགས་ཏེ་ མཁའ་འགྲོ་སྙིང་ཐིག་གི་གདམས་ངག་གནང་བའི་སྐོར་གནས་ཡིག་ནང་འཁོད་དེ་འདུག།
དུས་རབས་༡༤པའི་ནང་ གཏེར་ཆེན་རྡོ་རྗེ་གླིངཔ་གིས་ ཕུརཔ་དང་གཞན་གཏེར་ལེ་ཤ་ཅིག་བཞེས་ཡོད་པའི་ལོ་རྒྱུས་ཡོདཔ་མ་ཚད། ད་རུང་རབས་༩པའི་ནང་ རྒྱལ་བ་རྒོད་ཚང་པའི་བུ་སློབ་རྒྱལ་མཚན་དཔལ་བཟང་བྱོན་ཏེ་ བྱག་ཕུག་གི་གཡོན་ཁ་ཐུག་ལུ་ གདན་ས་བཅགས་ཏེ་ལྷ་ཆུང་ཀུ་ཅིག་བཞེགས་གནང་ནུག་ཟེར་ཨིནམ་ད་ རྒོད་ཚང་པ་དེ་ འགྲོ་བའི་མགོན་པོ་གཙང་པ་རྒྱ་རས་ཀྱི་བུ་སློང་ཅིག་ཨིན་པས། ཨིན་རུང་བར་སྐབས་ཅིག་ལས་ བླམ་ཤངས་ཀྱི་བརྒྱུད་འཛིན་ཚུ་གིས་བདག་འཛིན་འཐབ་སྟེ་འབའ་རའི་ཆོས་ལུགས་དར་ཞིང་རྒྱས་འབད་རུང་ སྤྱི་ལོ་༡༦༣༤ལ་དཔལ་ལྡན་འབྲུག་པའི་བསྟན་པའི་བདག་པོ་ཞབས་དྲུང་གང་དབང་རྣ་མ་རྒྱལ་མཆོག་གིས་རྩིས་ཞེས་ཏེ་ སྒྲུབ་ཕུག་ནང་ལུ་ཐུགས་དམ་གནང་སྐབས་གུ་རུ་རིན་པོ་ཆེ་གི་ཞལ་དཟིགས་ཏེ་ སྤུངས་ཐང་བདེ་བ་ཆེན་པའི་ཕོ་བྲང་བཞེངས་ནིའི་ལུང་བསྟན་གནང་ནུག སྤྱི་ལོ་༡༩༥༨ལ་རྒྱལ་ཡུམ་ཞིང་གཤེགས་ ཨ་ཞེ་ཕུན་ཚོགས་ཆོས་སྒྲོལ་གྱིས་གནས་དེ་ཁར་ ཟླྭ༡གི་རིང་ཚེ་སྒྲུབ་གནང་བའི་ཤུལ་ལ་ དགོན་པ་དེ་ རྒྱ་སྐྱེད་གནང་ཡོདཔ་ད། སྤྱི་ལོ་༡༩༦༠ལ་ཞིང་གཤེགས་དམ་པ་ སྐྱབས་རྗེ་དགེ་འདུན་རིན་ཆེན་མཆོག་གིས་ཡང་ ཐུགས་དམ་གནང་སྟེ་བཞུགས་པའི་སྐབས་ཞབས་རྗེས།
དགོན་ཚེ་ཕུག་དགོན་པའི་འོད་ལ་ རྡོ་སྦོམ་ཅིག་གུ་ ཨྱོན་གུ་རུ་རིན་གུ་པོ་ཆེའི་ཞབས་རྗེས་དྲུག་ལྷགཔ་ཅིག་མཇལ་ཚུགས་དོ་ཡོདཔ་ད། ཞབས་རྗེས་དེ་ཡང་ ཨྱོན་གུ་རུ་པོན་ཆེ་གིས་ དགོན་ཚེ་ཕུག་ལས་ དགོན་ཚེ་ཆུ་བྲག་ཟེར་མགར་སར་འགྱོ་སའི་ལམ་ཁར་ཡོད་པའི་ གནས་དེ་ནང་ འཕུར་བྱོན་པའི་སྐབས་ མ་འོངས་པའི་ཕྱག་མཆོད་ཀྱི་རྟེན་སྦེ་རྡོ་གུ་ཞབས་རྗེས་གསལ་ཏོག་ཏོ་སྦེ་བཞགས་གནང་ནུག།
དགོན་ཚེ་ཕུག་གི་ནང་རྟེན་རྩ་ཅན་དེ་ཨྱོན་གུ་རུ་རིན་པེ་ཆིའི་གུ་རུ་གསུང་བྱོན་མིའི་སྐུ་འདྲ་ཡོདཔ་བཞིན་དུ་ སྐུ་འདྲ་དེ་སྤྱི་ལོ་༡༦༨༩ལ་སྡེ་སྲིད་༤་པ་ རྒྱལ་སྲས་བསྟན་འཛིན་རབ་རྒྱས་ཀྱིས་ ཐིམ་ཕུག་རྟ་མགོ་ལུ་ཡོད་པའི་ ཇོ་བོའི་སྐུ་འདྲ་བཞེངས་ནིའི་དོན་ལ་ནེ་པཱལ་ལས་ འཇིམ་བཟོ་མཁས་མཆོག་པཉྩ་དྷེ་ཝ་འབྲུག་ལ་ཞུག་ཏེ་ སྤུངས་ན་ཁ་ཐང་རྫོན་ནང་སྦེ་ ཇོ་བོ་དང་ད་རེས་དགོན་ཚེ་ཕུག་ལ་བཞུགས་ཏེ་ཡོད་པའི་ གུ་རུའི་སྐུ་འདྲ་བཞེངས་ཏེ་ གུ་རུ་དེ་བུམ་ཐང་སྐུ་རྗེས་ལྷ་ཁང་ནང་ལ་ཞུ་ནི་སྦེ་ཞལ་བུམ་ཐང་ཁ་ཐུག་ལ་བཞག་པའི་སྐབས་ དགོད་ཚེ་ཕུག་ཁ་ཐུག་འགོར་བཞུགས་ཏེ་འབད་རུང་ མི་ཚུ་གིས་སྐུ་འདྲའི་ཞལ་ལོག་སྤུ་ན་ཁ་ཐུག་འགོར་བའི་སྐབས་ སྐུ་འདྲ་གིས་ ངེའི་ལུང་བརྟན་དེ་མགོན་ཚེ་ཕུག་ལ་ཡོད་ཟེར་གསུང་བྱོན་པའི་ཤུལ་ལས་ གུ་རུ་གསུང་བྱོན་མ་ཟེར་ཞུ་ཡོད་པ་ཡིན་པས། དེའི་ནང་གཟུངས་ཡང་བླ་ཆེན་དམ་པ་ཚུ་གི་ཕྱག་ལ་ཡོད་པའི་ སྐ་གསུང་ཐུགས་ཀྱི་རིང་བསྲེལ་ཚུ་ཕུལ་ཡོད་ཡིན་པས། རིང་ཚད་ ཕིཊི་༤་དེ་ཅི་འབད་མི་སྐུ་འདྲ་དེ་ རྒྱུ་གསེར་ཟངས་ཀྱིས་བཞེངས་མི་གུ་ལུ་ གསེར་སྒྲོན་ཡོད་པ་ད་སྤྱིར་བཏང་གུ་རུའི་སྐུ་འདྲ་བཟུམ་སྦེ་མིན་པར་ དབུ་ལ་རིགས་ལྔ་བཞེས་ཏེ་ཡོད།
ཨོ་རྒྱན་རིན་པོ་ཆེའི་གཡས་གཡོན་ཚེ་དཔག་མེད་དང་ ཞབས་དྲུང་རིན་པོ་ཆེའི་སྐུ་འདྲ་མཇལ་ནི་ཡོད་པ་ཚད་གཡོན་ལ་ཚེ་ལྷ་རྣམ་གསུམ་བཞུགས་ཏེ་ཡོད་མི་དེ་ སྤྱི་ལོ་༢༠༠༤ལ་རྒྱལ་ཡུམ་ཚེ་རིང་པདྨོ་དབང་ཕྱུག་མཆོག་གིས་ཕུལ་གནང་ནུག་ལགས་བཅས་སོ།།
སྦས་ཡུལ་གླང་བྲག།
མཐོ་བ་བྲག།
ཀུན་བཟང་བྲག།
མཆོད་རྟེན་སྐོར་ར།

robotstxt: allowed

filter: keep


text:
༉ འབྲུག་གི་སྤྱི་ཚོགས་གཉིས་པའི་ རྒྱལ་ཡོངས་ཚོགས་འདུའི་ བཙག་འཐུ་བྱ་རིམ་ཚུ་ འགོ་འདྲེན་འཐབ་རནམ་བཞིན་དུ་ ཧེ་མ་ལས་ཡོད་པའི་ སྲིད་དོན་ཚོགས་པ་༢ རྩིས་ཏེ་ སྲིད་ཚོགས་༥ གིས་ བཙག་འཐུའི་ནང་ བཅའ་མར་གཏོགས་ནི་གི་ གྲ་སྒྲིག་འབད་བའི་བསྒང་འདུག་ཟེར་ཞུ་ནི།
སྤྱི་ལོ་༢༠༡༣ གྱི་ བཙག་འཐུ་དེ་ ལོ་༥ གི་ཧེ་མར་ འགོ་འདྲེན་འཐབ་མི་ བཙག་འཐུ་དང་ མི་འདྲ་ནི་ཨིན་མི་དེ་ཡང་ མི་མང་ལུ་ གདམ་འཐུ་འབད་ནི་གི་ སྲིད་དོན་ཚོགས་པ་༥ དང་ འདེམས་ཁོངས་རེ་ལས་ འདེམས་ངོ་༥ རེ་ འོང་ནི་ཨིནམ་ལས་ འབྲུག་གི་དམངས་གཙོའི་རིང་ལུགས་དེ་ ར་བཏགས་དོ་ཡོད་པའི་ བརྡ་མཚོན་ཅིག་ཨིན་མས་ཟེར་ཞུ་ནི།
མ་གཞི་ སྤྱི་ལོ་༢༠༠༨ ལུ་ སྲིད་དོན་ཚོགས་པ་ མི་སེར་དམངས་གཙོ་ཚོགས་པ་དང་ འབྲུག་ཕུན་སུམ་ཚོགས་པ་ གཉིས་མ་གཏོགས་མེདཔ་ལས་ འགོ་ཐོག་བཙག་འཐུ་འགོ་འདྲེན་འཐབ་དགོཔ་ མ་བྱུངམ་ལས་ ཐད་ཀར་དུ་ སྤྱིར་བཏང་བཙག་འཐུ་འབད་མི་ལུ་བརྟེན་ ཚོགས་རྒྱན་སྐྱུར་མི་ཚུ་ལུ་ མགུ་འཐོམ་དགོཔ་ མ་བྱུང་པའི་ཁར་ ཚོགས་རྒྱན་ལན་ཐེངས་གཉིས་ བཙུགས་མ་དགོ་པའི་ ཕན་ཐབས་བྱུང་ཡོད་ཟེར་ཞུ་ནི།
ཨིན་རུང་ ད་རིས་ཀྱི་ གནས་སྟངས་ནང་ སྲིད་ཚོགས་ལེ་ཤ་ཐོན་ནི་དེ་གིས་ ཚོགས་རྒྱན་ཚར་གཉིས་ བཙུགས་དགོཔ་ལས་ མི་སེར་ཚུ་ལུ་ མགུ་འཐོམ་མི་བྱུང་ག་ཟེར་བའི་ ཚ་གྱང་ཡོད་ཟེར་ཞུ་ནི། ག་འཆརཔ་ཟེར་བ་ཅིན་ འགོ་ཐོག་བཙག་འཐུ་ནང་ འདེམས་ངོ་ཚུ་མེན་པར་ སྲིད་ཚོགས་༥ ལས་ སྲིད་ཚོགས་གཉིས་བཙག་འཐུ་འབདཝ་ད་ སྲིད་ཚོགས་༣ སྤྱིར་བཏང་བཙག་འཐུ་ནང་ དོ་འགྲན་འབད་མི་ཚུགས་ནི་མས་ཟེར་ཞུ་ནི།
སྲིད་ཚོགས་༣ ཕམ་སོ་མིའི་ འདེམས་ངོ་ཚུ་ འགོ་ཐོག་བཙག་འཐུ་ལས་ བཙག་འཐུ་གྲུབ་མི་ སྲིད་ཚོགས་༢ ལས་གང་རུང་ནང་ འཛུལ་ཞུགས་འབད་ནི་གི་ གོ་སྐབས་བྱིན་པ་ཅིན་ འཛུལ་ཆོགཔ་ཨིན་ན? བརྡ་བརྒྱུད་ནང་ གསལ་བཀོད་འབད་མི་དང་འཁྲིལཝ་ད་ སྲིད་ཚོགས་ཀྱིས་ ངོས་ལེན་འབད་བ་ཅིན་ འདེམས་ངོ་ཚུ་ འཛུལ་ཆོགཔ་སྦེ་ཨིནམ་ལས་ འདི་ལུ་ སྟབས་མ་བདེཝ་སྦོམ་ མཐོངམ་མས་ཟེར་ཞུ་ནི།
ག་དེ་སྦེ་སྨོ་ཟེར་བ་ཅིན་ བཙག་འཐུ་ལྷན་ཚོགས་ཀྱིས་ འགོ་ཐོག་བཙག་འཐུའི་དོན་ལུ་ སྲིད་དོན་ཚོགས་པ་དང་ འདེམས་ངོ་ཚུ་ལུ་ རང་སོའི་ཁས་བླངས་གསལ་བསྒྲགས་འབད་ནི་དང་ མི་མང་བསྐུལ་བསྒྲགས་འབད་ནི་གི་ མ་དངུལ་དངུལ་ཀྲམ་༡༣༠,༠༠༠ རེ་ སྤྲོད་པའི་མཐའ་མར་ འགོ་ཐོག་བཙག་འཐུ་ནང་ ཕམ་སོ་པ་ཅིན་ སྲིད་ཚོགས་གཞན་ནང་ འཛུལ་བའི་བསྒང་ལས་ དངམ་གཅིག་ལུ་ ཧེ་མའི་སྲིད་ཚོགས་ཀྱི་ ལྟ་བ་དང་ འདེམས་ངོ་དེ་གི་ ཁས་བླངས་གསལ་བསྒྲགས་ཚུ་ལས་ རྒྱབ་འགལ་འགྱོ་ནི་དང་ རང་གི་སྲིད་ཚོགས་ལུ་ ཐ་དམ་ཚིག་དང་ བློ་གཏད་མེདཔ་འགྱོ་ནི་གི་ ཚ་གྱང་ཡོད་ཟེར་ཞུ་ནི།
གཉིས་པ་འབདཝ་ད་ སྲིད་ཚོགས་གཅིག་ལས་ གཞན་ཅིག་ལུ་ འཛུལ་ཞུགས་འབད་བ་ཅིན་ ད་རུང་ བཙག་འཐུ་ལྷན་ཚོགས་ཀྱིས་ བསྐུལ་བསྒྲགས་མ་དངུལ་གནང་དགོཔ་ འཐོན་ནི་དང་ ཕམ་མི་སྲིད་ཚོགས་ཚུ་ འགོ་ཐོག་བཙག་འཐུའི་ནང་ རྒྱལ་ཁ་ཐོབ་མི་ གང་རུང་ཅིག་དང་ བསྡོམས་ཐོག་ལས་ དོ་འགྲན་འབད་ནི་གི་ འོས་འབབ་འདུག་ཟེར་ཞུ་ནི།མ་གཞི་ རྩ་ཁྲིམས་ཆེན་མོ་དང་ ཁྲིམས་ཡིག་ཚུ་ནང་ དེ་སྦེ་ འཛུལ་ཆོག་མི་ཆོག་གི་སྐོར་ ག་ནི་ཡང་ གསལ་བཀོད་འབད་འབདཝ་མེད་རུང་ གོང་གསལ་གནད་དོན་ཚུ་ལུ་ལྟཝ་ད་ འདེམས་ངོ་ཚུ་ སྲིད་ཚོགས་༡ ལས་གཞན་ནང་ འཛུལ་ནི་དེ་ སྟབས་བ་བདེཝ་ཡོདཔ་བཟུམ་སྦེ་ མཐོང་སྣང་བྱུང་དོ་ཡོདཔ་ལས་ བཙག་འཐུ་ལྷན་ཚོགས་ཀྱིས་ ནན་ཞིབ་འབད་དེ་ ལམ་ལུགས་དྭངས་གསལ་ཅིག་ བཟོ་དགོཔ་འདུག་ཟེར་ ཞུ་ནི་ཨིན།


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ཅན་མའི་དོན་ཚན་༥༧༧ དང་༥༧༩ དེ་ལས་ས་གནས་གཞུང་གི་བཅའ་ཁྲིམས་༢༠༠༨ ཅན་མའི་དོན་ཚན་༣༣ དང་༣༤ ཚུའི་རྗེས་མཐུན་ལུ་ དབང་འདུས་ཕོ་བྲང་རྫོང་ཁག་མངའ་འོག་ དྭངས་ཆུ་རྒེད་འོག་རྒཔོ་གི་གོ་གནས་དོན་ལུ་ ས་སྟོང་ཞུགས་ཡོད་པའི་སྐོར་བཀོད་ཡོད་མི་ལུ་ ས་གནས་གཞུང་སྐྱོང་ལས་ཁུངས་ལས་ལྷོད་པའི་ཡིག་ཨང་ DLG-12/1503 སྤྱི་ཚེས་༦–༡–༢༠༡༧ ཅན་མ༌དང༌ དབང་འདུས་ཕོ་བྲང་རྫོང་ཁག་ལས་ ཡིག་ཨང་DAW/ECB-02/2017/4559 སྤྱི་ཚེས་༢༤–༡–༢༠༡༧ ཅན་མ་ལུ་ངོས་ལེན་ཐོག་ དུས་མིན་བཙག་འཐུའི་གསལ་བསྒྲགས་འབདཝ་ཨིན།
Home > བརྡ་འཕྲིན། > དབང་འདུས་ཕོ་བྲང་རྫོང་ཁག་མངའ་འོག་ དྭངས་ཆུ་རྒེད་འོག་རྒཔོ་གི་གོ་གནས་དོན་ཀྱི་དུས་མིན་བཙག་འཐུ།


text:
༉ འབྲུག་ནང་འཁོད་ཀྱི་ འཕུར་འགྲུལ་ཞབས་ཏོག་ལག་ལེན་འཐབ་མི་ཚུ་གི་དོན་ལུ་ གནས་ཚུལ་ལེགས་ཤོམ་ཅིག་ཨིན་མི་དེ་ཡང་ འབྲུག་གི་གནམ་གྲུ་ལས་འཛིན་གྱིས་ འབྲུག་མི་ཚུ་གི་ནང་འཁོད་གནམ་གྲུའི་གླ་ཆ་རྒྱ་སྦོམ་སྦེ་ར་ མར་ཕབ་རྐྱབ་ཡོདཔ་ཨིན་པས།
ད་ལས་ཕར་ སྤ་རོ་ལས་ བུམ་ཐང་ལུ་ ལམ་ཕྱོགས་གཅིག་གི་དོན་ལུ་ འཕུར་འགྲུལ་འབད་བ་ཅིན་ ཁྲལ་རྩིས་ཏེ་ དངུལ་ཀྲམ་༤,༢༠༠ ལས་བརྒལ་ སྤྲོད་མི་དགོ་ནི་ཨིནམ་ལས་ ཧེ་མ་དང་ཕྱདཔ་ད་ དངུལ་ཀྲམ་༤,༩༨༠ གིས་ ཉུངམ་ཨིན་པས།
དེ་ལས་ ཕར་ཚུར་ལམ་ཕྱོགས་གཉིས་ཀྱི་ འཕུར་འགྲུལ་གྱི་ ལམ་གླ་ཆ་དེ་ཡང་ དངུལ་ཀྲམ་༡༨,༣༦༠ ལས་༧,༣༥༠ ལུ་ མར་ཕབ་རྐྱབ་ཡོདཔ་ཨིན་པས།
སྤ་རོ་ལས་ བཀྲིས་སྒང་ཡོན་ཕུ་ལའི་བར་ན་ ལམ་ཕྱོགས་གཅིག་གི་ འཕུར་འགྲུལ་གླ་ཆ་དེ་ཡང་ དངུལ་ཀྲམ་༤,༤༠༠ མར་ཕབ་རྐྱབ་ཡོདཔ་མ་ཚད་ ཕར་ཚུར་འཕུར་འགྲུལ་གྱི་ གླ་ཆ་དངུལ་ཀྲམ་༡༡,༨༢༠ ལུ་ མར་ཕབ་རྐྱབ་ནུག།
གསར་སྤང་རྫོང་ཁག་ དགེ་ལེགས་ཕུག་གནམ་ཐང་ལུ་ འཕུར་འགྲུལ་ཞབས་ཏོག་ཚུ་ ནམ་ལས་འགོ་བཙུགས་ནི་ཨིན་ན་ ད་ལྟོ་ ཐག་བཏོག་མ་ཚུགས་པར་ཡོད་རུང་ འབྲུག་གནམ་གྲུ་གིས་ སྤ་རོ་དང་ དགེ་ལེགས་ཕུག་ལུ་ འཕུར་འགྲུལ་འབད་བའི་ གླ་ཆ་དེ་ སྤ་རོ་དང་ བུམ་ཐང་གི་ གླ་ཆ་དང་འདྲན་འདྲ་ལེན་ནི་ཨིན་པས།
ནང་འཁོད་འཕུར་འགྲུལ་གྱི་ གླ་ཆ་ཁེ་ཤོས་ར་ བུམ་ཐང་ལས་ བཀྲིས་སྒང་ལུ་དང་ དགེ་ལེགས་ཕུག་ལས་ བཀྲིས་སྒང་ལུ་ འཕུར་འགྲུལ་འབད་མི་ལུ་ཡོད་མི་དེ་ཡང་ ལམ་ཕྱོགས་གཅིག་ལུ་ གླ་ཆ་དངུལ་ཀྲམ་༢,༤༠༠ དང་ ལམ་ཕྱོགས་གཉིས་ལུ་ དངུལ་ཀྲམ་༤,༢༠༠ གནས་ནི་ཨིན་པས།
འབྲུག་གནམ་གྲུ་གིས་ སྤྱི་ལོ་༢༠༡༡ ཟླཝ་༡༢ པའི་ནང་ ནང་འཁོད་འཕུར་འགྲུལ་ཞབས་ཏོག་ འགོ་བཙུགས་པའི་སྐབས་ལུ་ འབྲུག་མི་དང་ ཕྱི་མི་མཁའ་འགྲུལཔ་གཉིས་ཆ་ར་ལུ་ འཕུར་འགྲུལ་གླ་འཐུས་དབྱེ་བ་མེད་པར་གཅིག་སྦེ་ ལེན་ཡོདཔ་ལས་ ནང་འཁོད་ཀྱི་ མི་ཚུ་གིས་ གླ་ཆ་མཐོ་དྲགས་པའི་སྐོར་ ཉོགས་བཤད་བཀོད་ཡོདཔ་ཨིན་པས།
ན་ཧིང་ སྤྱི་ཟླ་༡༠ པའི་ནང་ བརྡ་དོན་དང་ བརྒྱུད་འབྲེལ་ལྷན་ཁག་དང་ འབྲུག་གནམ་གྲུ་ལས་འཛིན་གྱི་ འགོ་དཔོན་ཚུ་གི་བར་ན་ ནང་འཁོད་འཕུར་འགྲུལ་གྱི་ གླ་ཆ་མར་ཕབ་རྐྱབ་དགོ་པའི་སྐོར་ གྲོས་བསྡུར་འབད་མི་དང་བསྟུན་ ད་རེས་ གླ་ཆ་མར་ཕབ་འབད་ནུག།
དེ་ལས་ ཕྱི་མི་མཁའ་འགྲུལཔ་ཚུ་གི་ ལམ་ཕྱོགས་གཉིས་ཀྱི་ གླ་ཆ་ཚུ་ཡང་ མར་ཕབ་རྐྱབ་ཡོདཔ་ད་ དཔེ་འབད་བ་ཅིན་ སྤ་རོ་ལས་ བུམ་ཐང་དང་ བུམ་ཐང་ལས་ སྤ་རོ་ལུ་ འཕུར་འགྲུལ་འབད་བ་ཅིན་ ཡུ་ཨེསི་ཌོ་ལར་༣༠༠ འབདཝ་ད་ ཌོ་ལར་༣༠ མར་ཕབ་རྐྱབ་པའི་ཁར་ སྤ་རོ་དང་ བཀྲིས་སྒང་གི་ ལམ་ཕྱོགས་གཉིས་ཀྱི་ གླ་ཆ་ཌོ་ལར་༣༥༥ འབདཝ་ད་ ཌོ་ལར་༧༥ མར་བཅགས་འབད་ཡོདཔ་ཨིན་རུང་ ལམ་ཕྱོགས་གཅིག་གི་ གླ་ཆ་ལུ་ བསྒྱུར་བཅོས་མེདཔ་ཨིན་པས།
འཕྲལ་ཁམས་ཅིག་ཁར་ གཞུང་གིས་ ཞི་གཡོག་པའི་སྡེ་རིམ་ པི་༥ ཡན་ཆད་ཀྱི་ ཞི་གཡོགཔ་ཚུ་ ཕར་ཚུར་གཞུང་འབྲེལ་ལྟ་སྐོར་ལུ་འགྱོཝ་ད་ ནང་འཁོད་གནམ་གྲུ་ནང་ འཕུར་འགྲུལ་འབད་དགོ་པའི་ ཡིག་ཚང་བཀའ་རྒྱ་བཏོན་ཡོདཔ་ད་ འབྲུག་མཁའ་འགྲུལ་ལས་འཛིན་གྱི་ འཛིན་སྐྱོང་གཙོ་འཛིན་ རྟ་མགྲིན་རྒྱ་མཚོ་གིས་ སླབ་མིའི་ནང་ སྤྱི་ལོ་༢༠༡༣ ལུ་ ནང་འཁོད་མཁའ་འགྲུལ་པའི་ གྱངས་ཁ་བསྡོམས་རྩིས་བཏོན་ནིའི་དོན་ལུ་ ས་འཛིན་དེ་གི་ ཚོང་འབྲེལ་སྡེ་ཚན་ཚུ་གིས་ གཞུང་གི་ལས་སྡེ་ཁག་ཚུ་ལས་ བརྡ་དོན་ཚུ་ བསྡུ་བཀོད་འབད་བའི་བསྒང་ཡོད་ཟེར་ཨིན་པས།
འབྲུག་གནམ་གྲུ་གིས་ བཀྲིས་སྒང་ལུ་ འཕུར་འགྲུལ་འབད་ནི་ ལོག་འགོ་བཙུགས་ཡོད་རུང་ བདུན་ཕྲག་༡ ནང་ འཕུར་འགྲུལ་ཚར་ཅིག་མ་གཏོགས་འབད་ནི་མེད་མི་དེ་ཡང་ མཁའ་འགྲུལ་པའི་ མཁོ་འདོད་དང་ ཡང་ཅིན་ མཁའ་འགྲུལཔ་ལངམ་ཡོད་མི་དང་འཁྲིལ་ འཕུར་འགྲུལ་འབདཝ་ཨིན་པས།
སྤྱི་ཟླ་༣ པ་ལས་ འབྲུག་གནམ་གྲུ་གིས་ བུམ་ཐང་ལུ་ བདུན་ཕྲག་༡ ནང་ འཕུར་འགྲུལ་ཚར་གསུམ་རེ་འབད་ནི་ཨིན་པའི་གནས་ཚུལ།


text:
འབྲུག་གི་བཙག་འཐུ་ལྷན་ཚོགས་ཀྱིས་ སྤྱི་ཟླ་ ༩ པའི་སྤྱི་ཚེས་ ༡༥ ལུ་ རྫོང་ཁག་ ༢༠ འི་ནང་ལུ་ ཁག་འགན་ ༢༠༡༨ སྤྱི་ཚོགས་ཀྱི་བཙག་འཐུ་ ༣ པའི་ནང་ ཆ་མཉམ་གྱིས་གྲལ་གཏོགས་ཟེར་བའི་བརྗོད་དོན་ཐོག་ལུ་ རྒྱལ་ཡོངས་ཚོགས་རྒྱན་སྐྱུར་མིའི་ཉིནམ་ཐེངས་ ༤ པ་ བརྩི་སྲུང་འབདཝ་ཨིན། རྒྱལ་ཡོངས་ཀྱི་བརྩི་སྲུང་འདི་ གསར་སྤང་རྫོང་ཁག་གི་ས་གནས་ དགེ་ལེགས་ཕུག་ལུ་འབད་ འགོ་འདྲེན་འཐབ་དོ་ཡོདཔ་ཨིན་རུང་ རྫོང་ཁག་ཆ་མཉམ་དང་ རྒྱལ་ཁབ་ནང་ལུ་ཡོད་པའི་དམང་གཙོའི་སྡེ་ཕྲན་ ཆ་མཉམ་གྱིས་ ཉིནམ་འདི་བརྩི་སྲུང་འབདཝ་ཨིན།
ཉིནམ་བརྩི་སྲུང་གི་གཞི་རྟེན་དམིགས་ཡུལ་འདི་ འབྲུག་པའི་མི་སེར་ཚུ་གིས་ སེམས་ཤུགས་དང་བློ་སྤོབས་ཐེབས་ཐོབ་སྟེ་ དམང་གཙོའི་ལམ་ལུགས་ནང་ དོན་དང་ལྡནམ་སྦེ་ གྲལ་གཏོགས་འབད་ཐབས་ལུ་ཨིན། དུས་ཅི་གི་ལོ་འདི་ འབྲུག་གི་བཙག་འཐུ་ལྷན་ཚོགས་ཀྱིས་ སྤྱི་ལོ་ ༢༠༡༨ ཀྱི་སྤྱི་ཚོགས་ཀྱི་བཙག་འཐུ་ལུ་ དམིགས་གཏད་བསྐྱེདཔ་བཞིན་དུ་ ཉིནམ་བརྩི་སྲུང་གི་ལས་རིམ་འདི་གིས་ ང་བཅས་ལུ་ མ་འོངས་སྔོན་གཟིགས་ཅན་གྱི་ མི་དབང་རིམ་བྱོན་ཚུ་གི་ ཐུགས་ཀྱི་དགོངས་འཆར་དང་ རྩ་ཁྲིམས་ཆེན་མོའི་དགོངས་དོན་ལྟར་ རྒྱལ་ཁབ་ནང་ལུ་ ནུས་སྟོབས་ཅན་གྱི་དམང་གཙོའི་རིང་ལུགས་ གཞི་བཙུགས་འབད་ནིའི་དོན་ལུ་ ཡང་བསྐྱར་གྱི་ཁས་ལེན་ཕུལ་ནིའི་ གོ་སྐབས་བཟང་པོ་ཅིག་ཡང་ཨིན་མས་ཟེར་ཞུ་ནི་ཨིན།
ཉིནམ་བརྩི་སྲུང་གི་དོན་ལུ་ བརྩམས་ཏེ་ཡོད་པའི་ལས་རིམ་ཚུ་ཡང་།
༡- སྐྱེས་ལོ་ ༡༨ ལང་མི་ ཚོགས་རྒྱན་སྐྱུར་མི་གསརཔ་ཚུ་དང་ མི་རྩིས་གནས་སོར་འབད་མི་ཚུ་ལུ་ ངོས་འཛིན་འདྲ་
པར་ བསྐྱར་ལོག་སྤྲོད་ནི།
༢- ཚོགས་རྒྱན་སྐྱུར་མིའི་ལས་ལེན་འབད་ནི།
༣- ན་གཞོན་གྱི་གསལ་བཤད།
༤- ཐོ་བཀོད་གྲུབ་པའི་སྲིད་ཚོགས་ཚུ་གི་ ངོ་ཚབ་ཚུ་འདུ་འཛོམས་འབད་ནི།
༥- ཚོགས་རྒྱན་སྐྱུར་དགོཔ་གལ་ཆེ་བའི་བརྗོད་དོན་ཐོག་ལུ་ རིག་རྩལ་དང་ པར་རིགས་འགྲན་བསྡུར་ལས་རིམ། ཚུ་ཨིན།
རྒྱལ་ཡོངས་ཚོགས་རྒྱན་སྐྱུར་མིའི་ཉིནམ་འདི་ དམང་གཙོའི་རིང་ལུགས་ནང་ ཚོགས་རྒྱན་སྐྱུར་ཏེ་ རང་སོའི་འགན་ཁུར་འབག་ནི་འདི་ གནམ་མེད་ས་མེད་གལ་ཅན་ཨིན་པའི་ དྲན་ཚོར་འབད་ནིའི་དོན་ལུ་ཨིནམ་མ་ཚད་ རྩ་ཁྲིམས་ཆེན་མོའི་དགོངས་དོན་དང་འཁྲིལཔ་ད་ མི་སེར་ཚུ་ལུ་ རང་སོའི་བསམ་འཆར་བཀོད་ནིའི་དལ་དབང་ ཡོད་པའི་དྲན་ཚོར་འབད་ཐབས་ལུ་ཡང་ཨིན། དེ་འབདཝ་ལས་ མནོ་ཤེས་དྲན་ཤེས་ཅན་གྱི་ འབྲུག་མི་ ཚོགས་རྒྱན་སྐྱུར་མི་ཚུ་གིས་ རྫོང་ཁག་ ༢༠ ག་ཏེ་རང་འབད་རུང་བྱོན་ཏེ་ རྒྱལ་ཡོངས་ཚོགས་རྒྱན་སྐྱུར་མིའི་ཉིནམ་ བརྩི་སྲུང་ལས་རིམ་ནང་ ང་བཅས་དང་གཅིག་ཁར་ བཅའ་མར་གཏོགས་གནང་ཟེར་བའི་ མགྲོན་བརྡ་ཕུལཝ་ཨིན།
འབྲུག་གི་བཙག་འཐུའི་ལྷན་འཛིན་སྤྱི་ཁྱབ།


text:
༉ འཕྲལ་མགྱོགས་ར་ འགོ་འདྲེན་འཐབ་ནི་ཨིན་མི་ རྒྱལ་ཡོངས་ཚོགས་འདུའི་ བཙག་འཐུ་ནང་ དོ་འགྲན་འབད་མི་ འབྲུག་ཕུན་སུམ་ཚོགས་པའི་ འདེམས་ངོ་གསརཔ་༡༡ འོང་ནི་ཨིན་པས།
དེ་ཡང་ ཁ་ཙ་ བརྡ་བརྒྱུད་དང་ ལྷན་རྒྱས་གཞུང་ཚོགས་ཀྱི་བར་ན་ གནས་ཚུལ་ཞལ་འཛོམས་ཐེངས་༢༥ པ་འཚོགས་པའི་སྐབས་ བློན་ཆེན་འཇིགས་མེད་འོད་ཟེར་འཕྲིན་ལས་མཆོག་གིས་ གསུངས་ཡི།
བློན་ཆེན་གྱིས་ ཚོགས་པའི་འདེམས་གསརཔ་༡༡ དེ་ ག་དང་ག་ར་ཨིན་ན་ གསུངས་མ་བཏུབ་ཨིན་རུང་ ཚོགས་པ་ལུ་ཡོད་མི་ ད་ལྟོའི་ འདེམས་ངོ་ཚུ་ ལེགས་ཤོས་དང་ དྲག་ཤོས་ཡོདཔ་ལས་ དེ་བ་དྲགཔ་འཚོལ་ནི་དེ་ ལཱ་ཁག་འདུག་ཟེར་གསུངས་ཡི།
ཨིན་རུང་ འདེམས་ངོ་གསརཔ་༡༡ ཚབ་བཙུགས་དགོ་པའི་ རྒྱུ་མཚན་ཁག་ཆེ་ཏོག་ཏོ་ ལེ་ཤ་ཡོད་མིའི་གྲས་ལས་ གཅིག་ གཟུགས་ཁམས་འཕྲོད་བསྟེན་དེ་ཨིན་ཟེར་ བློན་ཆེན་གྱིས་ གསུངས་ཡི།
བློན་ཆེན་གྱིས་འབད་བ་ཅིན་ ད་ལྟོ་ གོ་གནས་ཁར་ཡོད་མི་ འཐུས་མི་༡༡ གི་དོན་ལུ་ འདེམས་ངོ་གསར་བཙུགས་འབད་མི་དེ་གིས་ ཚོགས་པ་ལུ་ གནོད་པ་རྩ་ལས་ མི་འབྱུང་ཟེར་ཨིནམ་ད་ དེ་ཡང་ ཚོགས་པའི་འཐུས་མི་ཚུ་ག་ར་ དད་དམ་ཐོག་ལས་ ཕྱག་ཞུ་མི་ཙང་ཙ་ཨིན་ཟེར་གསུངས་ཡི།
བློན་ཆེན་གྱིས་ དཔེ་བཟུམ་ཅིག་སྦེ་ གསུངས་མིའི་ནང་ མོང་སྒར་སྐྱེངས་མཁར་-ཝེ་རིང་ལ་འདེམས་ཁོངས་ཀྱི་ རྒྱལ་ཡོངས་ཚོགས་འདུའི་འཐུས་མི་ བསོད་ནམས་དཔལ་འབྱོར་གྱིས་ ཁོ་གི་ཚབ་ལུ་ འདེམས་ངོ་གསརཔ་ཐོན་མི་ རིག་འཛིན་རྒྱ་མཚོ་ལུ་ རྒྱབ་སྐྱོར་ཧྲིལ་བུ་འབད་དོ་བཟུམ་ འབྲུག་ཕུན་སུམ་ཚོགས་པ་གིས་ འདེམས་ངོ་གཞན་ཚུ་ གསལ་བསྒྲགས་འབདཝ་ད་ རྒྱབ་སྐྱོར་གྱི་ ངོས་ལེན་དེ་སྦེ་ར་ འབྱུང་འོང་ཟེར་ཨིན་པས།
འདེམས་ངོ་གསརཔ་༡༡ གི་གྲས་ལས་ མགར་ས་རྫོང་ཁག་ ལ་ཡ་འདེམས་ཁོངས་ལས་ རྡོ་རྗེ་མཁའ་འགྲོ་དང་ བྱང་ཐིམ་ཕུའི་འདེམས་ཁོངས་ལས་ བློན་པོ་ཨྱོན་ཚེ་རིང་གི་ཚབ་སྦེ་ འབྲུག་རྒྱུ་ནོར་གཞི་བཟུང་ལས་སྡེའི་ ཨིན་ཕ་ར་བཀོད་ཁྱབ་གཙོ་འཛིན་ ཀུན་དགའ་ཚེ་རིང་བཙུགས་ནི་དང་ སྐྱེངས་མཁར་–ཝེ་རིང་ལ་འདེམས་ཁོངས་ཀྱི་འཐུས་མི་ བསོད་ནམས་དཔལ་འབྱོར་གྱི་ཚབ་ལུ་ རིག་འཛིན་རྒྱ་མཚོ་དེ་ འདེམས་ངོ་སྦེ་ ངོས་ལེན་གྲུབ་པའི་ གསལ་བསྒྲགས་འབད་ཚར་ཡོདཔ་ཨིན།
དེ་འབདཝ་ད་ འབྲུག་ཕུན་སུམ་ཚོགས་པ་གིས་ འདེམས་ངོ་༨ གསར་བཙུགས་ཀྱི་ གསལ་བསྒྲགས་མ་འབད་མི་ཚུ་གི་གྲས་ལས་ གོ་གནས་ཁར་ཡོད་མི་ བཀྲིས་སྒང་བཀང་ལུང་-ཨུ་མཛོ་རོང་འདེམས་ཁོངས་ཀྱི་འཐུས་མི་ བློན་པོ་མི་འགྱུར་རྡོ་རྗེ་དང་ ར་སྡི་-སག་སྟེང་འདེམས་ཁོངས་ཀྱི་འཐུས་མི་ ཚོགས་དཔོན་འཇིགས་མེད་ཚུལ་ཁྲིམས་༢ ཀྱི་ རྒྱལ་པོའི་ཞིང་གི་ ས་ཆ་བགོ་བཀྲམ་དང་འབྲེལ་བའི་ རྩོད་བཤེར་གྱི་ བྱ་རིམ་ཚུ་ མཇུག་མ་བསྡུ་བར་ཡོདཔ་ལས་ འདེམས་ངོ་གསརཔ་༢ བཙུགས་དགོཔ་འཐོན་ནི་ཨིན་པས།
དེ་ལས་ ད་ལྟོ་ གཏན་འཁེལ་མ་འགྱོ་བར་ཡོད་མི་ འདེམས་ངོ་གཞན་ཚུ་ཡང་ སྤུ་ན་ཁ་དཀར་སྦྱིས་-རྟ་ལོག་འདེམས་ཁོངས་ཀྱི་འཐུས་མི་ ཚེ་རིང་དཔལ་འབྱོར་གྱི་ཚབ་ལུ་ རྒྱལ་ཡོངས་ཚོགས་སྡེའི་ཁྲི་འཛིན་ རྣམ་རྒྱལ་དཔལ་འབྱོར་དང་ དགེ་ལེགས་ཕུག་འདེམས་ཁོངས་ཀྱི་འཐུས་མི་ པེ་རེམ་གུ་རུང་གི་ཚབ་ལུ་ རྒྱལ་ཡོངས་ཚོགས་སྡེའི་འཐུས་མི་ ཀརྨ་དོན་ལྡན་དབང་འདུས་ གཞལམ་སྒང་བར་དོ་-ཀྲོང་འདེམས་ཁོངས་ཀྱི་འཐུས་མི་ ཚེ་རིང་རྡོ་རྗེའི་ཚབ་ལུ་ སོ་ནམ་ལས་འགུལ་མདོ་ཆེན་བགྲེསཔ་ མགོན་པོ་ཚེ་རིང་ དེ་ལས་ ཧཱ་སྦྱིས་-དཀར་འཚོ་-དབུས་སུ་འདེམས་ཁོངས་ཀྱི་འཐུས་མི་ ཨྱོན་བསྟན་འཛིན་གྱི་ཚབ་ལུ་ དྲགོས་ཌོག་ཊར་དགའ་མདོག་ཚེ་རིང་འོང་ནི་ཨིན་པས།
དེ་ལས་ བསམ་རྩེ་རྫོང་ཁག་ དཔག་ལི་-བསམ་རྩེ་འདེམས་ཁོངས་ཀྱི་འཐུས་མི་ པར་ལཱད་གུ་རུང་དང་ རྩི་རང་རྫོང་ཁག་ པ་ཏ་ལ་-རྩི་རང་སྟོད་འདེམས་ཁོངས་ཀྱི་འཐུས་མི་ ནར་བྷ་དུར་གུ་རུང་༢ ཀྱི་ཚབ་ལུ་ འདེམས་ངོ་གསརཔ་བཙུགས་ནི་ཨིན་པའི་ ལོ་རྒྱུས་ཡོདཔ་ཨིན་པའི་གནས་ཚུལ།


text:
༉ དུས་ཅི་ སྤྱི་ཟླ་༦ པའི་ནང་ ཆེ་མཐོ་ཁྲིམས་འདུན་གྱིས་ རྫོང་ཁག་ཁྲིམས་འདུན་གྱི་ གྲོས་ཆོད་ལུ་ བསྒྱུར་བཅོས་མེད་པར་ རང་འཇགས་སྦེ་ གཞི་འཛིན་ཐོག་ སྤྱི་ལོ་༢༠༠༩ ལུ་ ཇར་མ་ནི་དང་ རྒྱ་ནག་ལུ་ གཞུང་འབྲེལ་ལྟ་སྐོར་ལུ་སོང་མི་ གསོ་བའི་འགོ་དཔོན་༤ ལུ་ ཉེས་པ་མེད་པའི་ འཁྲུན་ཆོད་གནང་ཡོདཔ་བཞིན་དུ་ མངོན་མཐོ་ཁྲིམས་འདུན་གྱིས་ཡང་ ཉེས་གྲོལ་བཏང་ནུག།
དེ་ཡང་ སྤྱི་ཟླ་༧ པའི་ཚེས་༡༩ ལུ་བཏོན་མི་ མངོན་མཐོ་ཁྲིམས་འདུན་གྱི་ འཁྲུན་ཆོད་དང་འཁྲིལཝ་ད་ ངན་ལྷད་བཀག་སྡོམ་ལྷན་ཚོགས་ཀྱིས་ དགོངས་ཕོག་བཏོན་མི་ རྒྱལ་ཡོངས་གཙོ་བསྟེན་སྨན་ཁང་གི་ སོ་དང་ཟ་ལྟབ་གསོ་བཅོས་དྲུང་འཚོ་ བསམ་གྲུབ་ཨར་དབང་ཕྱུག་དང་ སྨན་རིགས་དང་ སྨན་ཁབ་ མཁོ་ཆས་སྡེ་ཚན་གྱི་ མཁོ་སྒྲུབ་གཙོ་འཛིན་འགོ་དཔོན་བགྲེསཔ་ ངག་དབང་རྡོ་རྗེ་ དེ་ལས་ གསོ་བའི་ལྷན་ཁག་གི་ བདག་སྐྱོང་གཙོ་འཛིན་འགོ་དཔོན་བགྲེསཔ་ གནག་མདོག་འབྲུག་པ་༣ ལུ་ ཉེས་པ་མེད་པར་ ཉེས་གྲོལ་བཏང་ཡོདཔ་ཨིན་པས།
ཁོང་༣ ཞི་གཡོག་གི་ བཅའ་ཡིག་དང་ སྒྲིགས་གཞི་༢༠༡༢ ཅན་མའི་ དགོངས་དོན་ལྟར་ གཞུང་གཡོག་ནང་ སྔར་ག་ཨིནམ་སྦེ བསྐྱར་བཙུགས་འབད་དེ་ དགོངས་ཕོག་སྐབས་ དངུལ་ཕོགས་ལྷག་ལུས་བརྒྱ་ཆ་༥༠ བཏོག་བཞག་མི་དང་ མཐུན་རྐྱེན་གཞན་ཐོབ་སྲོལ་ཡོད་མི་ཚུ་ སྒྲིག་གཡོག་ནང་ སྡོད་དོ་བཟུམ་གྱི་ ཐོབ་རིམ་སྤྲོད་དགོཔ་མ་ཚད་ དམ་འཛིན་འོག་བཞག་མི་ རྒྱུ་དོངས་ཚུ་ཡང་ སླར་ལོག་སྤྲོད་དགོ་པའི་ ཁྲིམས་ཀྱི་བཀའ་རྒྱ་གནང་ཡོདཔ་ད་ དེ་ལས་ རྩོད་ཟླ་གཞན་ རུས་ཚིགས་གཤག་བཅོས་དྲུང་འཚོ་ ཚེ་དབང་འཕྲིན་ལས་དེ་ མི་མང་གི་མཐའ་དོན་ལུ་ལྟ་སྟེ་ ངན་ལྷད་བཀག་སྡོམ་ལྷན་ཚོགས་ཀྱིས་ གཡོག་ནང་ལས་ དགོངས་ཕོག་མ་བཏོན་པར་ བཞག་ཡོདཔ་ཨིན་པས།
གཞུང་གི་ཁ་ཐུག་ལས་ ཉེས་བཤེར་འབད་མི་ རྩོད་དཔོན་ཡོངས་ཁྱབ་ཡིག་ཚང་གིས་ ཆེ་མཐོ་ཁྲིམས་འདུན་གྱི་ འཁྲུན་ཆོད་ལུ་ཡང་ ཁེ་རྒུད་མ་བཏུབ་པར་ མངོན་མཐོ་ཁྲིམས་ཀྱི་འདུན་སར་ མཐོ་གཏུགས་འབད་ཡོད་མི་དེ་ཡང་ གསུག་འབུལ་གྱི་ ཉེས་འཛུགས་དེ་ ཐོག་མའི་ཁྲིམས་འདུན་གོང་འོག་གཉིས་ཆ་ར་གིས་ ཆ་གནས་མ་མཛད་པའི་ཁར་ ཁྲིམས་མཐུན་མིན་པའི་ གནད་དོན་ཐོག་ལུ་ ཆ་མེད་བཏང་མི་ལུ་བརྟེན་ སྐབས་ཐོག་གི་ ཉེས་འཛུགས་དེ་ ཉེས་འགེལ་ཁྲིམས་དེབ་ཀྱི་ དགོངས་དོན་ལྟར་ གསུག་འབུལ་ཨིནམ་སྦེ་ ཆ་འཇོག་མཛད་དགོ་ཟེར་ སྤྱི་ཟླ་༦ པའི་ཚེས་༢༥ ལུ་ཕུལ་མི་ མཐོ་གཏུགས་བཤེར་ཡིག་ནང་བཀོད་ནུག།
གཉིས་པ་ལུ་ རྩོད་ཟླ་ཚུ་ གཞུང་གི་འགོ་དཔོན་ཨིན་རུང་ མགུ་རྫས་ལེན་ཏེ་ མཁོ་སྒྲུབ་རིན་བསྡུར་གནས་གོང་དེ་ མགུ་སྐོར་ཐོག་ རྒྱ་གར་ཀཱོལ་ཀ་ཊ་ལུ་ཡོད་མི་ གསོ་བའི་མཁོ་ཆས་བཀྲམ་སྤེལ་བ་ བི་ཀཱསི་ཚོང་སྡེའི་མཉམ་རོགས་ དེབ་བཱ་ས་ལུ་ སྤྲོད་ནི་གི་ དཔའ་བཅམ་མི་དེ་ཡང་ དེབ་བཱ་སའི་ སོ་བཅོས་རྐང་ཁྲི་རེ་ལུ་ དངུལ་ཀྲམ་༧༥༠,༠༠༠ རེ་དང་ ནོར་རྒྱས་སྨན་བཅོས་ཁང་གི་ སོ་བཅོས་རྐང་ཁྲི་རེ་ལུ་ དངུལ་ཀྲམ་༢༡༨,༣༠༠ ཨིནམ་ལས་ དེ་གཉིས་ཀྱི་བར་ན་ དངུལ་ཀྲམ་༥༣༡,༧༠༠ ཁྱད་པར་ཐོན་ཡོད་རུང་ མཁོ་སྒྲུབ་ལམ་ལུགས་དང་ མ་འཁྲིལ་བར་ རྐང་ཁྲི་བཀྲམ་སྤེལ་གྱི་ རིན་བསྡུར་དེ་ དེབ་བཱ་ས་ལུ་ སྤྲོད་ནི་སྦེ་ གྲོས་ཐག་བཅད་ནུག་ཟེར་བཀོད་ནུག།
གསུམ་པ་འབདཝ་ད་ རྩོད་ཟླ་ཚུ་ ཕྱི་རྒྱལ་ཇར་མ་ནི་དང་ རྒྱ་ནག་ལུ་ འགྲུལ་བསྐྱོད་འབད་བའི་སྐབས་ འགྲུལ་བསྐྱོད་ཟད་རྩིས་ཀྱིས་མ་ཚད་པར་ དེབ་བཱ་ས་ལས་ དངུལ་ཀྲམ་ས་ཡ་༡.༢༧༨ ལེན་ཡོད་པའི་ མངོན་རྟགས་ཐོན་ཡོདཔ་ལས་ མངོན་མཐོ་ཁྲིམས་འདུན་ནས་ ཡང་བསྐྱར་བདེན་རྫུན་དབྱེ་དཔྱད་མཛད་དགོ་པའི་ གསོལ་འདེབས་བཀོད་ནུག།
དེ་འབདཝ་ད་ མངོན་མཐོ་ཁྲིམས་འདུན་ལས་ བཀའ་གྲོས་མཛད་སྐབས་ ཅ་ཆས་མཁོ་སྒྲུབ་ཀྱི་ རིན་བསྡུར་ཐད་ཁར་ དེབ་བཱ་ས་ལུ་ རིན་བསྡུར་གནས་གོང་སྤྲོད་ནི་སྦེ་ གྲོས་ཐག་བཅད་ཡོདཔ་ཙམ་མ་གཏོགས་ བཀྲམ་སྤེལ་མཁོ་མངགས་ཀྱི་ གནང་བ་སྤྲོད་དེ་ ཅ་ཆས་མཁོ་སྒྲུབ་འབད་བའི་ སྒྲུབ་བྱེད་མེདཔ་ལས་ ཉེས་ལས་འཐབ་པའི་གྲངས་སུ་ ཆ་འཇོག་མཛད་ཐབས་མ་བྱུངམ་ལས་ མཐོ་གཏུགས་བཤེར་ཡིག་དེ་ ཕྱིར་འབུད་མཛད་ཅི་ཟེར་ མངོན་མཐོ་ཁྲིམས་འདུན་གྱི་ བཀའ་རྒྱ་ནང་བཀོད་ནུག།
དེ་མ་ཚད་ ཇར་མ་ནི་དང་ རྒྱ་ནག་ལུ་ འགྲུས་བསྐྱོད་འབད་བའི་སྐབས་ དངུལ་ལེན་པའི་འབྲེལ་གནད་ཀྱི་ཐད་ཁར་ རྩོད་དཔོན་ཡོངས་ཁྱབ་དང་ ངན་ལྷད་བཀག་སྡོམ་ལྷན་ཚོགས་ཀྱི་ ཁ་ཐུག་ལས་ འགྲུལ་བསྐྱོད་གནང་བ་སྤྲོད་མི་ དབང་ཚད་ཅན་གྱི་ འགོ་དཔོན་ཚུ་ལུ་ ཉེས་འཛུགས་ཚངམ་སྦེ་བཀོད་པའི་ སྒྲུབ་བྱེད་མེདཔ་ལས་ དངུལ་ཀྲམ་ས་ཡ་༡.༢༧༨ སླར་ལོག་ལེན་ནིའི་ འོས་འབབ་མེད་པའི་ཁར་ འགྲུལ་བསྐྱོད་འབད་མི་དེ་ཡང་ བདག་སྐྱོང་དང་འབྲེལ་བའི་ རྩོད་རྙོགས་ཨིནམ་ལས་ འབྲེལ་ཡོད་ལྷན་ཁག་གི་ འགན་འཁྲི་དང་བསྟུན་ རྒྱལ་གཞུང་ཞི་གཡོག་ལྷན་ཚོགས་ཀྱི་ བཅའ་ཡིག་དང་ སྒྲིགས་གཞིའི་དགོངས་དོན་འཁྲིལ་ བདག་སྐྱོང་དང་འབྲེལ་བའི་ དང་ལེན་ཚུལ་མཐུན་འཐབ་དགོ་པའི་ འཁྲུན་ཆོད་གནང་ནུག།
ན་ཧིང་ སྤྱི་ཟླ་༥ པའི་ནང་ ངན་ལྷད་བཀག་སྡོམ་ལྷན་ཚོགས་ཀྱི་ ཞིབ་དཔྱད་སྙན་ཞུ་དང་འཁྲིལ་ རྩོད་དཔོན་ཡོངས་ཁྱབ་ཡིག་ཚང་གིས་ རྩོད་ཟླ་༤ ལུ་ སྦྱིན་བདག་ཐོག་ འགོ་འདྲེན་འཐབ་མི་ ལྟ་སྐོར་དང་འབྲེལ་བའི་ ནང་གསུག་དང་ ཡིག་ཚང་བྱ་སྤྱོད་ངན་པའི་ ཉེས་འཛུགས་ཐོག་ རྫོང་ཁག་ཁྲིམས་ཀྱི་འདུན་སར་ རྩོད་བཤེར་འབད་བའི་ཤུལ་ལུ་ སྤྱི་ཟླ་༥ པའི་ཚེས་༢༡ ལུ་ འཁྲུན་ཆོད་བཏོན་ཡོདཔ་ཨིན་པས།
བི་ཀཱསི་ཚོང་སྡེ་དང་ དེ་གི་ ཚོང་འབྲེལ་མཉམ་འབྲེལ་པ་ ཀེ་ཨེལ་ཨེསི་ མར་ཊིན་གུ་རུབ་ཚོང་སྡེ་༢ ཀྱིས་ ཁོང་གིས་ བཀྲམ་སྤེལ་འབད་མི་ གསོ་བའི་མཁོ་ཆས་ཚུ་ ལྟ་སྐོར་འབད་བར་ འོང་འདོད་ཡོད་པ་ཅིན་ ཤོག་ཟེར་བའི་ མགྲོན་བརྡ་ཡི་གུ་ སྤྱི་ལོ་༢༠༠༩ ཟླཝ་༥ པའི་ཚེས་༡༤ ལུ་ གསོ་བའི་ལྷན་ཁག་ལུ་ བཏང་ཡོདཔ་བཞིན་དུ་ ཡི་གུ་ནང་ ལྟ་སྐོར་དང་འབྲེལ་བའི་ ཟད་འགྲོ་ཚུ་ག་ར་ མགྲོན་བརྡ་འབད་མི་ ཚོང་སྡེ་གིས་ གཏང་ནི་ཨིན་པའི་ ཁས་བླངས་འབད་ཡོདཔ་ཨིན་པས།
མགྲོན་བརྡའི་ཡི་གུ་དང་འཁྲིལ་ གསོ་བའི་ལྷན་ཁག་གི་ མི་སྟོབས་ཚོགས་ཆུང་གིས་ བདག་སྐྱོང་དང་འབྲེལ་བའི་ ལམ་ལུགས་དང་འཁྲིལ་ གསོ་བའི་མཁོ་ཆས་ལྟ་ཞིབ་འབད་བར་ གསོ་བའི་འགོ་དཔོན་ཚུ་ བཏང་ཡོདཔ་ཨིན་པས།
ལྟ་སྐོར་གྱི་སྐབས་ལུ་ ཚོང་སྡེ་དེ་གཉིས་ཀྱིས་ གསོ་བའི་འགོ་དཔོན་རེ་ལུ་ ཇར་མ་ནི་ལུ་འགྱོཝ་ད་ ཡུ་རོ་༡,༥༠༠ དང་ དངུལ་ཀྲམ་༩༣,༣༢༣ རེ་དང་ རྒྱ་ནག་ལུ་འགྱོ་བའི་སྐབས་ ཌོ་ལར་༡,༥༠༠ རེ་དང་ དངུལ་ཀྲམ་༧༣,༥༧༤ རེ་སྤྲོད་ཡོདཔ་ ངེས་བདེན་ཨིན་རུང་ ལྟ་སྐོར་ལུ་ འགོ་དཔོན་༤ གིས་ ཐག་རང་བཅད་ཐོག་མིན་པར་ གསོ་བའི་ལྷན་ཁག་གིས་ གནང་བ་གྲུབ་མི་དང་འཁྲིལ་ སོང་ཡོདཔ་མ་གཏོགས་ གཞུང་ལུ་ སྐུ་གྱོང་ག་ནི་ཡང་ མ་ཕོག་པས་ཟེར་ འཁྲུན་ཆོད་ནང་བཀོད་ནུག།
དེ་མ་ཚད་ ལྟ་སྐོར་འབད་བའི་རྗེས་སུ་ གསོ་བའི་མཁོ་ཆས་ཚུ་ མཁོ་སྒྲུབ་འབད་ནིའི་དོན་ལུ་ ཁས་ལེན་གནས་གོང་རིན་བསྡུར་འབདཝ་ད་ གོང་ཚད་ཉུང་ཤོས་བཀོད་མི་ ནོར་རྒྱས་མེ་ཌི་ཀཱལ་ཨིན་རུང་ བི་ཀཱསི་མེ་ཌི་ཀཱལ་གྱི་མཉམ་རོགས་ དེབ་བཱ་ས་ལུ་ བྱིན་ནི་གི་ དཔའ་བཅམ་ཡོདཔ་ལས་ གསུག་འབུལ་དང་ ཡིག་ཚང་བྱ་སྤྱོད་ངན་པའི་ གནོད་འགེལ་འཐབ་པའི་ ཉེས་འཛུགས་འབད་ནུག།
དེ་འབདཝ་ད་ ཆེ་མཐོ་ཁྲིམས་འདུན་གྱིས་ དབྱེ་བཤེར་མཛདཔ་ད་ རྩོད་ཟླ་ཚུ་གིས་ རང་སོའི་འགན་འཁྲི་དང་འཁྲིལ་མ་གཏོགས་ མི་ངོ་རེ་རེ་གཉིས་ཀྱི་ ཁས་ལེན་གནས་གོང་བཙག་འཐུ་དང་ རིན་བསྡུར་ཐག་བཅད་གྲུབ་ཐབས་མེད་པའི་ ངོས་འཛིན་བྱུང་མི་ལུ་བརྟེན་ ཁོང་༤ ལུ་ ཉེས་ཁྲིམས་བཀལ་ཐབས་མ་བྱུངམ་ལས་ ཐོག་མའི་ཁྲིམས་འདུན་གྱི་ འཁྲུན་ཆོད་དེ་ རང་འཇགས་སྦེ་ གཞི་འཛིན་འབད་ཡོད་པའི་གནས་ཚུལ།


text:
རྫོང་ཁག་ཁྲིམས་འདུན་ལས་ གནང་མིའི་འཁྲུན་ཆོད་ནང་འབད་བ་ཅིན་ དོགས་ཅན་དེ་ལུ་ བཙོན་ཁྲིམས་ལོ་༦ བཀལ་ཡོདཔ་མ་ཚད་ ཁོ་གིས་ ཚུལ་མིན་ཐོག་ དངུལ་བཏོན་འབག་ཡོད་མིའི་ ཏི་རུ་སྐྱེད་དང་སྦྲགས་ཏེ་ ཉམས་རྒུདཔ་ལུ་བཏབ་དགོཔ་སྦེ་ཨིན་རུང་ ཉམས་རྒུདཔ་གིས་ ཁོ་གི་ཏི་རུ་དེ་ བྱང་སྟོར་ཤོར་མི་དངུལ་ཁང་ལུ་འཁྲི་འགན་ཕོགཔ་ལས་ ཏི་རུ་དེ་ དངུལ་ཁང་གིས་ སྤྲོད་དགོཔ་སྦེ་ མཐོ་གཏུགས་ཞུ་ཡོདཔ་ཨིན་པས།
ཆེ་མཐོ་ཁྲིམས་འདུན་གྱི་ འཁྲུད་ཆོད་གནང་མིའི་ནང་ འབྲུག་གི་དངུལ་ཁང་གི་ཞབས་ཏོག་གི་ འགན་འཁྲིའི་ནང་ འཐུས་ཤོར་བྱུང་བའི་གནད་དོན་ལུ་བརྟེན་ དོགས་ཅན་ སངས་རྒྱས་བསྟན་འཛིན་གྱིས་ ཡོངས་འབྲེལ་ཞབས་ཏོགས་ལག་ལེན་ཐོག་ ཉམས་རྒུདཔ་བསྟན་འཛིན་དབང་འདུས་ཀྱི་ ཁེ་དབང་ལུ་ཡོད་པའི་ དངུལ་ཁང་རྩིས་དེབ་ནང་ལས་ དངུལ་བཏོན་པའི་ རྩོད་དོན་ བྱུང་ནུག་ཟེར་ཨིན་པས།
དོགས་ཅན་དེ་གིས་ བདག་དབང་མེད་པའི་གཞན་གྱི་མ་དངུལ་རྩིས་ཁྲ་ནང་ལས་ ཨར་རྐུན་འབད་ཡོད་པའི་ ཁས་ལེན་གྱི་སྒྲུབ་བྱེད་ བྱུང་ཡོདཔ་ལས་ དོགས་ཅན་དེ་ལུ་ མ་བྱིན་ལེན་པའི་ཉེས་འཛུགས་ཐོག་ ཉེས་འགེལ་ཁྲིམས་དེབ་ དོན་ཚན་༢༤༠ པ་དང་༢༤༤ པའི་དགོངས་དོན་ལྟར་ རིན་ཐང་དང་བསྟུན་པའི་ ཁྲིམས་ཚད་ ཉེས་འགེལ་ཁྲིམས་དེབ་ཀྱི་དོན་ཚན་༡༠ པ་དང་༡༨ པའི་ཀ་པ་ལྟར་ ཉེས་ཁྲིམས་ལོ་༥ བཙོན་དུ་སྨིན་དགོ་པའི་ འཁྲུན་ཆོད་གནང་ནུག།
དེ་ལས་ སངས་རྒྱས་བསྟན་འཛིན་གྱིས་ ཚུལ་མིན་ཐོག་ དངུལ་ཀྲམ་ས་ཡ་༢.༢༣༠ བཏོན་འབག་མི་དེ་དང་ སྐྱེད་དངུལ་ཀྲམ་༢,༢༣,༣༣༠.༩༦ དེ་ བྱང་སྟོར་ཤོར་བའི་རྒྱུ་རྐྱེན་ དངུལ་ཁང་གི་འགན་འཁྲིའི་ནང་ འཐུས་ཤོར་བྱུང་མི་ལུ་བརྟེན་ཨིནམ་ལས་ དངུལ་བྱང་སྟོར་ཤོར་མི་དངུལ་བསྡོམས་ སྐྱེད་དང་སྦྲགས་ཏེ་ དངུལ་ཁང་གིས་ བསྟན་འཛིན་དབང་འདུས་ལུ་ འཁྲུན་ཆོད་བཏོན་པའི་ཉིནམ་ལས་ དུས་ཡུན་ཞག་གྲངས་༣༠ གི་ནང་འཁོད་ལུ་ སྤྲོད་དགོཔ་ད་ དངུལ་ཁང་གིས་ ཉེས་དོགས་ཅན་ སངས་རྒྱས་བསྟན་འཛིན་ལས་ ལེན་དགོ་པའི་བཀའ་རྒྱ་གནང་ནུག།
དངུལ་ཁང་གིས་འབད་བ་ཅིན་ དངུལ་ཁང་རྩིས་དེབ་དང་འབྲེལ་བའི་ ཁེ་དབང་གི་ལག་ལེན་ཆ་མེད་གཏང་ནི་དེ་ ཡིག་ཐོག་ལུ་ཞུ་བ་འབད་དེ་ ཆ་མེད་བཏང་ནི་མ་གཏོགས་ དངུལ་ཁང་ལུ་དབང་ཆ་མེདཔ་སྦེ་ ཞུཝ་ཨིན་རུང་ ཁྲིམས་འདུན་ལས་དབྱེ་དཔྱད་སྐབས་ རྩོད་ཟླ་གིས་ དངུལ་ཁང་ནང་ སྤྱི་ལོ་༢༠༡༡ ཟླཝ་༦ པའི་ཚེས་༢༠ ལུ་ ཞུ་ཡིག་བཙུགས་ནུག་ཟེར་ཨིན་པས།
དངུལ་ཁང་གིས་ ཞུ་ཡིག་དེ་དང་བསྟུན་ བསྟར་སྤྱོད་མ་འབད་བར་ དུས་ཡུན་ཟླ་ངོ་༦ ལྷག་ཙམ་གྱི་ཡུན་འགྱངས་ལུས་ཡོད་མི་ལུ་བརྟེན་ བསྟན་འཛིན་དབང་འདུས་ཀྱི་ ཁེ་དབང་ལུ་ཡོད་པའི་ རྩིས་དེབ་ནང་ལས་ དངུལ་ཀྲམ་ས་ཡ་༢.༢༣༠ སྤྱི་ལོ་༢༠༡༡ ཟླཝ་༡༡ པའི་ཚེས་༧ ལུ་ ཚུལ་མིན་ཐོག་ བཏོན་འབག་ཞིནམ་ལས་ དུས་ཅི་ སྤྱི་ཟླ་༡ པའི་ཚེས་༤ ལུ་རྐྱངམ་གཅིག་ ཡོངས་འབྲེལ་དངུལ་ཁང་ཞབས་ཏོག་དེ་ བཀག་ཆ་འབད་ནུག་ཟེར་ཨིན་པས།
རྩོད་དོན་དེ་ཡང་ ལྷ་འཛིན་པར་སྐྲུན་ལས་ཁང་དེ་ སངས་རྒྱས་བསྟན་འཛིན་གྱི་མིང་ཐོག་ལས་ བསྟན་འཛིན་དབང་འདུས་ཀྱི་ མིང་ཐོག་ཁར་སྤོ་ཡོད་རུང་ རྩིས་དེབ་དེ་དང་འབྲེལ་བའི་ ཡོངས་འབྲེལ་དངུལ་ཁང་ཞབས་ཏོག་ཡོདཔ་ བསྟན་འཛིན་དབང་འདུས་ཀྱིས་ མ་ཤེས་པའི་ཁར་ སངས་རྒྱས་བསྟན་འཛིན་གྱིས་ གསང་བཞག་སྟེ་ ཡོངས་འབྲེལ་ཞབས་ཏོག་གི་ གསང་ཡིག་ཚུ་ ཇོ་བདག་གསརཔ་ལུ་ རྩིས་སྤྲོད་མ་འབད་བར་ ལག་ལེན་འཐབ་ཡོདཔ་ཨིན་པས།
ཉེས་དོགས་ཅན་ སངས་རྒྱས་བསྟན་འཛིན་གྱིས་ རྩིས་དེབ་དེ་ནང་ལས་ ཚུལ་མིན་ཐོག་བཏོན་འབག་མིའི་ཏི་རུ་ཚུ་ཡང་ བསྟན་འཛིན་དབང་འདུས་ཀྱིས་ པར་སྐྲུན་ལས་ཁང་གི་དོན་ལུ་ འབྲུག་གི་དངུལ་ཁང་ལས་ བསྐྱིན་འགྲུལ་ དངུལ་ཀྲམ་ས་ཡ་༣.༩༦༧ དེ་ཅིག་ལེན་ཐོག་ལས་ བཙུགས་བཞག་མི་དེ་ཨིན་པས།
འཁྲུན་ཆོད་དེ་ལུ་ རྩོད་རྩ་ཚུ་གི་སེམས་དང་མ་ལྡན་པ་ཅིན་ འཁྲུན་ཆོད་བཏོན་པའི་ཉིནམ་ལས་ ཞག་གྲངས་༡༠ གྱི་ནང་འཁོད་ལུ་ མཐོ་གཏུགས་འབད་ཆོག་ནི་ཨིན་པའི་གནས་ཚུལ།


text:
༉ ཐིམ་ཕུ་གླ་འཁོར་བཞག་སའི་ ས་ཁོངས་བདག་དབང་གི་སྐོར་ལས་ མ་འགྲིགས་པར་ གཞུང་དང་སྒེར་གྱི་ཚོང་སྡེའི་བར་ན་ མངོན་མཐོ་ཁྲིམས་ཀྱི་འདུན་སར་ ལྷོད་མི་དེ་ནང་ སྒྲུབ་བྱེད་གསརཔ་ཅིག་ ཕུལ་མི་དེ་ ཁྲིམས་འདུན་གྱིས་ ངོས་ལེན་འབད་མ་བཏུབ་ཨིན་པས།
དེ་ཡང་ འཕྲལ་ཁམས་ཅིག་ཁར་ ཐིམ་ཕུ་ཁྲོམ་སྡེ་ལས་འཛིན་གྱིས་ མིང་མེད་པའི་ ཡི་གུ་ཅིག་ སྒྲུབ་བྱེད་སྦེ་ ཕུལ་ཡོདཔ་བཞིན་དུ་ ཡི་གུ་དེ་ནང་ བཀྲིས་ཚོང་འབྲེལ་ལས་སྡེ་ལུ་ ཚུལ་མིན་གྱི་སྒོ་ལས་ ས་ཐེབས་ཁྲམ་མར་བཀོད་བྱིན་མི་ ཁྲོམ་སྡེ་ལས་འཛིན་གྱི་ འགོ་དཔོན་ཅིག་ལུ་ དངུལ་ཀྲམ་ས་ཡ་༣.༢ ནང་གསུག་རྐྱབ་ཡོདཔ་སྦེ་ བཀོད་ཡོདཔ་ཨིན་པས།
ཨིན་རུང་ ཡི་གུ་དེ་ མིང་མེད་མི་ཅིག་གིས་ འགོ་དཔོན་ལུ་ ཁ་ཉེས་བཀལ་ཏེ་ བྲིས་ཡོདཔ་ལས་ མངོན་མཐོ་ཁྲིམས་འདུན་གྱིས་ ཁྲིམས་མཐུན་ཨིན་པའི་ ངོས་ལེན་འབད་ཐབས་མ་བྱུང་ཟེར་ དྲང་དཔོན་ཅིག་གིས་ བཤདཔ་ཨིན་པས།
དེ་མ་ཚད་ ཁྲིམས་འདུན་འགོ་དཔོན་ཚུ་གིས་ སླབ་མིའི་ནང་ སྤྱི་ལོ་༢༠༠༥ འི་འབྲུག་གི་སྒྲུབ་བྱེད་བཅའ་ཁྲིམས་དང་འཁྲིལ་རུང་ མཐོ་གཏུགས་ཁྲིམས་འདུན་ལུ་ སྒྲུབ་བྱེད་གསརཔ་ངོས་ལེན་འབད་མ་ཆོགཔ་སྦེ་ཡོད་ཟེར་ཨིན་པས།
མིང་མེད་ཁ་ཉེས་ཡི་གུ་དེ་ ཐིམ་ཕུའི་ཁྲོམ་དཔོན་གྱི་ ཁ་བྱང་ཐོག་ལུ་ བསྐྱལ་ཡོདཔ་བཞིན་དུ་ མངོན་མཐོ་ཁྲིམས་འདུན་ལུ་ གཞུང་གི་ཧོངས་ལས་ སྒྲུབ་བྱེད་སྦེ་ བཙུགས་ནིའི་དོན་ལུ་ རྩོད་དཔོན་ཡོངས་ཁྱབ་ཡིག་ཚང་ལུ་ བཏང་ཡོདཔ་ཨིན་པས།
ཁྲིམས་སྤྱི་བློན་པོ་ བསོད་ནམས་སྟོབས་རྒྱས་ཀྱིས་ གསུངས་མིའི་ནང་ མངོན་མཐོ་ཁྲིམས་འདུན་གྱི་ དྲང་དཔོན་ཚུ་ སྤྱི་ཟླ་༣ པའི་བདུན་ཕྲག་དང་པའི་ནང་ གཞུང་འབྲེལ་ལྟ་སྐོར་ལུ་ ཨཱསི་ཊེ་ལི་ཡ་ལུ་ འགྱོ་དོ་ཡོདཔ་ལས་ རྩོད་དོན་དེ་གི་ རྩོད་བཤེར་བྱ་རིམ་དེ་ དུམ་གྲ་ཅིག་ ཕྱིས་འོང་ཟེར་ཨིན་པས།
འདི་འབདཝ་ད་ ཀུན་གསལ་གྱིས་ གོ་དོ་བཟུམ་འབད་བ་ཅིན་ མངོན་མཐོ་ཁྲིམས་འདུན་ནང་ཡང་ ཆེ་མཐོ་ཁྲིམས་འདུན་གྱི དྲང་དཔོན་ཚུ་བཟུམ་སྦེ་ མངོན་མཐོ་ཁྲིམས་ཀྱི་ དྲང་དཔོན་ཚུ་གི་ ནང་འཁོད་ལུ་ཡང་ རྩོད་དོན་དེ་གི་སྐོར་ འཁོན་འཆམ་མ་ཚུགས་པར་ བསམ་འཆར་ཐ་དད་སོང་ནུག་ཟེར་ཨིན་པས།
ཆེ་མཐོ་ཁྲིམས་འདུན་གྱི་ གྲངས་མང་ཁྲིམས་ཁྲི་གིས་ ཐོག་མའི་ཁྲིམས་འདུན་གྱི་ འཁྲུན་ཆོད་ལུ་ གཞི་འཛིན་འབད་དེ་ གླ་འཁོར་བཞག་སའི་ ས་ཁོངས་བདག་དབང་དེ་ བཀྲིས་ཚོང་འབྲེལ་ལས་སྡེ་ལུ་ཡོད་པའི་ གྲོས་ཆོད་བཏོན་མི་ལུ་ ཁེ་རྒུད་མ་བཏུབ་པར་ གཞུང་གི་ཁ་ཐུག་ལས་ རྩོད་དཔོན་ཡོངས་ཁྱབ་ཡིག་ཚང་དང་ ཞབས་ཏོག་ལྷན་ཁག་ དེ་ལས་ ཐིམ་ཕུ་ཁྲོམ་སྡེ་ལས་འཛིན་༣ གྱིས་ མཉམ་འབྲེལ་ཐོག་ ན་ཧིང་ སྤྱི་ཟླ་༡༢ པའི་ཚེས་༢༠ ལུ་ མངོན་མཐོ་ཁྲིམས་ཀྱི་འདུན་སར་ མཐོ་གཏུགས་འབད་ཡོདཔ་ཨིན་པས།
དེ་ཡང་ ཆེ་མཐོ་ཁྲིམས་འདུན་གྱི་ དྲང་དཔོན་༤ གི་བར་ན་ འཁོན་འཆམ་མ་ཚུགས་པར་ དྲང་དཔོན་གཉིས་རེ་སྦེ་ ཁག་དབྱེ་སོང་པའི་མཐའ་མར་ འཁྲུན་ཆོད་ཐ་དད་སོང་མི་ལུ་ ཁྲིམས་སྤྱི་ལས་ཚབ་ སངས་རྒྱས་མཁའ་འགྲོ་གིས་ ཚོགས་རྒྱན་བསྐྱུར་ཐོག་ལས་ ཧེ་མའི་ འཁྲུན་ཆོད་གུ་ ཆ་གནས་འབད་ཡོདཔ་ཨིན་པས།
ཆེ་མཐོ་ཁྲིམས་འདུན་གྱི་ ཁྲིམས་ཁྲི་༢ པའི་དྲང་དཔོན་ ནོར་བུ་ཚེ་རིང་དང་ ཁྲིམས་སྤྱི་ལས་ཚབ་ སངས་རྒྱས་མཁའ་འགྲོ་༢ ཀྱིས་ སྤྱི་ལོ་༢༠༠༧ ཟླཝ་༡༠ པའི་ཚེས་༣༠ ལུ་ ཐིམ་ཕུ་རྫོང་ཁག་ཁྲིམས་འདུན་གྱི་ ཁྲིམས་ཁྲི་༤ པ་དང་ སྤྱི་ལོ་༢༠༠༨ ལུ་ ཆེ་མཐོ་ཁྲིམས་འདུན་གྱི་ ཁྲིམས་ཁྲི་གཉིས་ཀྱིས་གནང་མི་ འཁྲུན་ཆོད་ཚུ་ལུ་ གཞི་འཛིན་ཐོག་ བསྒྱུར་བཅོས་མེད་པར་ བཀྲིས་ཚོང་འབྲེལ་ལུ་ ཐོབ་དབང་ཡོད་པའི་ ངོས་ལེན་འབད་ཡོད་རུང་ ཁྲིམས་ཁྲི་དང་པའི་ དྲང་དཔོན་ལུང་བསྟན་གྲུབ་འགྱུར་དང་ དྲང་དཔོན་ཚེ་རིང་རྣམ་རྒྱལ་༢ ལས་ ངོས་ལེན་མེད་པར་ གདོང་ལེན་ཐོག་ ཕྱིར་འབུད་ཀྱི་ འཁྲུན་ཆོད་བཏོན་ནུག།
གཞུང་གིས་ མཐོ་གཏུགས་འབད་དགོ་པའི་ གནད་དོན་ཅིག་ བཀྲིས་ཚོང་འབྲེལ་གྱི་ མིང་ཐོག་ཁར་ འབྲུག་མར་ཁུ་བཀྲམ་སྤེལ་ཁང་དང་ དེ་གི་རྒྱབ་ཁར་ སྡོད་གནས་ས་ཁོངས་ནང་ཡོད་པའི་ ས་ཚན་ཨང་ཨའི་-༢༢ དང་ ཨེལ་-༡ དེ་ སྤྱི་ལོ་༡༩༨༤ ལུ་ ཚུལ་མིན་གྱི་སྒོ་ལས་ གཅིག་ཁར་བསྡབས་ཡོད་རུང་ བཀྲིས་ཀྱིས་ ས་ཚན་ཁག་གཉིས་ སོ་སོར་ཡོད་པའི་ ཐོབ་བརྗོད་བཀོད་མི་ལུ་ ཁྲིམས་འདུན་གྱིས་ ངོས་ལེན་འབད་མི་ལུ་བརྟེན་ཨིན་པས།
ཐིམ་ཕུ་ཁྲོམ་སྡེ་ལས་འཛིན་གྱིས་ ས་ཚན་ཨང་ཨའི་-༢༢ འབད་མི་དེ་ ད་ལྟོ་ མར་ཁུ་བཀྲམ་སྤེལ་ཁང་གི་ རྒྱབ་ཁར་རྐྱབ་ཡོད་མི་ བཀྲིས་ཚོང་འབྲེལ་སྡེ་ཚན་གྱི་ ཡིག་ཚང་དང་ སྡོད་གནས་ཁང་གི་ ས་ཁོངས་ཨིནམ་སྦེ་ སླབ་ཨིན་རུང་ བཀྲིས་ཀྱིས་འབད་བ་ཅིན་ ད་ལྟོའི་ གླ་འཁོར་བཞག་སའི་ ས་ཁོངས་དེ་ ས་ཚན་ཨང་ཨའི་-༢༢ ནང་ཚུདཔ་ཨིན་ཟེར་ཨིན་པས།
དེ་འབདཝ་ད་ གྲངས་མང་ཁྲིའི་འཁྲུན་ཆོད་དང་འཁྲིལ་བ་ཅིན་ སྤྱི་ལོ་༡༩༧༣ ཟླཝ་༨ པའི་ཚེས་༡༠ ལུ་ ཁྲོམ་དཔོན་དང་ བཀྲིས་ཚོང་འབྲེལ་གྱི་བར་ན་ ཆ་གནས་ཅན་གྱི་ ཡིག་ཐོག་གན་རྒྱ་བཟོ་ཐོག་ལས་ ས་ཚན་ཨང་ཨའི་-༢༢ འོག་ལུ་ ས་ཆ་གྲུ་བཞི་ཕིཊ་༢༡,༧༥༠ ཉོ་བཙོང་འཐབ་ཡོདཔ་བཞིན་དུ་ ས་ཚན་ཨང་ཨེལ་-༡ པའི་ནང་ ས་ཆ་ཕིཊ་གྲུ་བཞི་༥༣,༧༠༨ དང་ ས་ཚན་ཨང་ཨའི་-༢༢ ཅན་མའི་ནང་ ས་ཆ་ཕིཊ་གྲུ་བཞི་༢༡,༧༥༠ བཅས་ ས་ཁག་གཉིསཔོ་ བཀྲིས་ཚོང་འབྲེལ་སྡེ་ཚན་གྱིས་ བདག་དབང་འཛིན་ཆོག་པའི་ ལག་ཁྲམ་སོ་སོར་ སྤྲོད་མི་དང་འཁྲིལ་ ས་ཁྲལ་ཚུ་ ཕུལ་ནུག་ཟེར་ཨིན་པས།
ས་ཚན་ཨང་ཨེལ་-༡ དང་ཨའི་-༢༢ ཅན་མ་ ས་ཁག་གཉིསཔོ་དེ་ ས་ཁྲམ་སོ་སོར་བཀོད་དེ་ བཀྲིས་ཚོང་འབྲེལ་ལུ་ སྤྲོད་ཡོད་པའི་ཁར་ ས་ཚན་ཨང་ཨེལ་-༡ ཅན་མའི་ནང་ སའི་རྒྱ་ཚད་ཕིཊ་གྲུ་བཞི་༡༦,༨༠༠+༣༦,༩༠༨ འབདཝ་ད་ ཕིཊ་གྲུ་བཞི་༥༣,༧༠༨ འབད་མི་ ཁག་༡ དང་ ས་ཚན་ཨང་ཨའི་-༢༢ ཅན་མའི་ནང་ ས་ཆ་ཕིཊ་གྲུ་བཞི་༢༡,༧༥༠ འབད་མི་ཁག་༡ འབདཝ་ད་ ས་ཁག་གཉིས་ལུ་ ཌིསི་ཁ་གྲངས་དང་བསྟུན་པའི་ ས་ཁྲལ་ཚུ་ཡང་ སྤྱི་ལོ་༢༠༠༦ ཚུན་ གཞུང་རྩིས་ནང་ ཕུལ་ཡོད་པའི་ དངོས་འབྲེལ་གྱི་ སྒྲུབ་བྱེད་མངོན་གསལ་བྱུང་ཡི་ཟེར་ གྲངས་མང་ཁྲིམས་ཁྲིའི་ འཁྲུན་ཆོད་ནང་བཀོད་ནུག།
ཨིན་རུང་ ཕྱིར་འབུད་ཀྱི་ འཁྲུན་ཆོད་ནང་ བཀོད་པའི་ནང་གསལ་ སྤྱི་ལོ་༡༩༧༣ གྱི་ ས་ཆའི་བདག་དབང་དང་འཁྲིལཝ་ད་ ས་ཚན་ཨང་ཨེལ་-༡ དང་ཨའི་-༢༢ ཅན་མ་གཉིས་བསྡོམས་ཏེ་ ས་ཆ་ཡོངས་བསྡོམས་ཕིཊ་གྲུ་བཞི་༣༨,༥༥༠ འམ་ ཌིསི་༨༩.༤༩༨ ལས་བརྒལ་མེདཔ་ལས་ ས་ཚན་ཨང་ཨེལ་-༡ རྐྱངམ་གཅིག་གི་ ས་རྒྱ་ཕིཊ་གྲུ་བཞི་༥༣,༧༠༨ འབདཝ་ད་ ཨེ་ཀར་༡.༢༢ ཡར་སེང་སོང་མི་དེ་ སྤྱི་ལོ་༡༩༨༤ ལུ་ ས་ཆ་བསྐྱར་འཇལ་སྐབས་ ཁྲོམ་གྱི་འཆར་གཞི་ཚོགས་ཆུང་གིས་ སའི་བཅའ་ཁྲིམས་དང་མ་འཁྲིལ་བར་ ས་ཐེབས་སྤྲོད་པའི་ཁར་ ས་མཚམས་རྡོ་མཚམས་མེད་པའི་ ས་ཆ་ལས་ཡང་ ས་ཐེབས་བཏོན་ཏེ་ ཚུལ་མིན་ཐོག་ ཁྲ་མར་བཀོད་མི་དེ་ སྤྱི་ལོ་ ༡༩༩༢ ལུ་ ཚོགས་ཆུང་གི་ཁྲི་འཛིན་བགྲེསཔ་ ལྷ་ཕྲུག་དབང་ཕྱུག་གིས་ སའི་བདག་དབང་གི་ ལག་ཁྲམ་/ལག་ཁྱེར་སྤྲོད་ནུག་ཟེར་བཀོད་ནུག།
བཀྲིས་ཚོང་འབྲེལ་སྡེ་ཚན་གྱི་མིང་ཐོག་ ཁྲིམས་དང་མ་མཐུན་པར་བཀོད་པའི་ ས་ཐེབས་དང་ གཞུང་ས་ལས་ ཐོབ་བརྗོད་བཀོད་མི་དེ་ སྤྱི་ལོ་༡༩༧༣ ལས་ ས་ཚན་ཨང་ཨེལ་-༡ ཅན་མའི་ནང་ ས་ཆ་ཕིཊ་གྲུ་བཞི་༡༦,༨༠༠ དང་ ས་ཚན་ཨང་ཨའི་-༢༢ ནང་ ས་ཆ་ཕིཊ་གྲུ་བཞི་༢༡,༧༥༠ ཅན་མ་དེ་ རང་དབང་བདག་ཏུ་བཟུང་སྟེ་ རང་སོའི་བདག་དབང་སྤྱོད་པའི་ གཏན་འཇགས་ཀྱི་ས་མཚམས་ རྩིག་རྡོ་དང་ལྕགས་ཀྱི་ར་བ་བསྒོར་ཏེ་ ལག་ལེན་འཐབ་མི་དེ་ མི་རྣམས་ཀུན་གྱི་ མཐོང་ས་ཡོད་པའི་ཁར་ ད་ལྟོ་ཡོད་མི་ མི་མང་གླ་འཁོར་བཞག་སའི་ ས་ཁོངས་འདི་ གཞུང་ས་ངེས་ཏིག་ཨིན་པའི་ སྒྲུབ་བྱེད་བྱུངམ་ལས་ ལག་ཁྲམ་ཡང་ ཁྲིམས་མཐུན་ཨིན་པའི་ ཆ་བཞག་འབད་ཐབས་མེད་པའི་ ངོས་འཛིན་བྱུང་ཡི་ཟེར་ ཁྱུ་འབུད་འཁྲུན་ཆོད་ནང་བཀོད་ནུག།
སྤྱི་ལོ་༢༠༠༨ ལུ་ ཆེ་མཐོ་ཁྲིམས་འདུན་གྱི་ ཁྲིམས་ཁྲི་༢ ཀྱིས་ཡང་ རྫོང་ཁག་ཁྲིམས་འདུན་གྱི་ འཁྲུན་ཆོད་ལུ་ གཞི་བཟུང་འབད་དེ་ གླ་འཁོར་བཞག་སའི་ ས་ཁོངས་དེ་ བཀྲིས་ཚོང་འབྲེལ་ལུ་ ཐོབ་དབང་ཡོདཔ་སྦེ་ གྲོས་ཆོད་བཏོན་མི་ལུ་བརྟེན་ རྩོད་དཔོན་ཡོངས་ཁྱབ་ཀྱིས་ སྤྱི་ཟླ་༨ ཚེས་༢ ལུ་ མི་དབང་མངའ་བདག་རིན་པོ་ཆེ་མཆོག་ལུ་ མཐོ་གཏུགས་ཞུ་ཡོདཔ་བཞིན་དུ་ མི་དབང་མཆོག་གིས་ རྩོད་དོན་དེ་ བསྐྱར་ཞིབ་ཐོག་ འཁྲུན་ཆོད་གནང་ནིའི་དོན་ལུ་ རྒྱལ་པོའི་གཟིམ་དཔོན་ཡིག་ཚང་བརྒྱུད་དེ་ ཆེ་མཐོ་ཁྲིམས་འདུན་ལུ་ གནང་ཡོད་པའི་གནས་ཚུལ།


text:
ས་ཆ་བཙོང་དགོ་མི་དེ་ཡང་ ད་ལྟོ་ བར་སྦིས་ས་ལུ་ རྐྱབ་པའི་བསྒང་ཡོད་པའི་ ཁོ་རའི་སྒྲིང་ཁྱིམ་ གསརཔ་གི་དོན་ལུ་ དངུལ་ཁང་ནང་ལས་ བསྐྱིན་འགྲུལ་ལེན་མི་དེ་ རྫོགས་སོཔ་ལས་ ཏི་རུ་ཁག་ཆེ་ནི་དེ་གིས་ཨིན་པས།
མ་གཞི་ཁོ་གིས་ བསྐྱིན་འགྲུལ་ཧེང་བཀལ་ལེན་ནིའི་དོན་ལུ་ དངུལ་ཁང་ལུ་ ཞུ་བ་འབད་ཡོདཔ་ཨིན་རུང་ བསྐྱིན་འགྲུལ་འཐོབ་ནིའི་དོན་ལུ་ དུས་ཚོད་འགོར་འོང་ཟེར་ སླབ་མས་ཟེར་ཨིན་པས།
ཁོ་གིས་ ས་ཉོ་མི་དང་གཅིག་ཁར་ གོང་ཚད་བདེ་སྒྲིག་ ཚར་ལེ་ཤ་འབད་བའི་ཤུལ་ལུ་ ས་ཆ་ཌེ་སི་མཱལ་རེ་ལུ་ གོང་ཚད་དངུལ་ཀྲམ་༤༢༠,༠༠༠ རེ་ ཐོབ་ཡོདཔ་ད་ ད་རེས་ ས་ཆའི་གོང་ཚད་ མར་འབབ་འགྱོ་བའི་ནམ་དུས་ལུ་ ས་ཆ་ཉོ་མི་ཡང་ མིན་འདུག་ཟེར་ཨིན་པས།
ན་ཧིང་གི་ལོ་ནང་ ས་ཆ་ཌེ་སི་མཱལ་རེ་ལུ་ གོང་ཚད་དངུལ་ཀྲམ་༥༥༠,༠༠༠ སྤྲོད་མི་ཐོན་ཡོདཔ་ཨིན་རུང་ དེ་བསྒང་ ཏི་རུའི་དགོས་མཁོ་མེད་པའི་ཁར་ ས་ཆའི་གོང་ཚད་ ཡར་སེང་འགྱོ་ནི་གི་ རེ་བ་བསྐྱེད་དེ་ མ་བཙོང་པར་བཞག་ཡི་ཟེར་ བསོད་ནམས་ཀྱིས་ སླབ་ཨིན་པས།
རྒྱལ་ཁབ་ཀྱི་ དཔལ་འབྱོར་གནས་སྟངས་ལུ་བརྟེན་ ད་རེས་ནངས་པ་ ཐིམ་ཕུ་གི་ ས་ཆའི་གོང་ཚད་ཚུ་ མར་བབས་སོང་ཡོདཔ་མ་ཚད་ ཁྲོམ་ཚོགས་ས་གནས་ ཕུན་ཚོགས་གླིང་དང་ དགེ་ལེགས་ཕུག་ཚུ་ནང་ཡང་ ས་ཆའི་གོང་ཚད་ མར་བབས་སོང་ནུག་ཟེར་ཨིན་པས།
སྤྱི་ལོ་༢༠༡༡ ལུ་ ཐིམ་ཕུ་དང་ བར་སྦིས་སའི་ མགྱོགས་ལམ་གྱི་ གཡས་གཡོན་ལུ་ཡོད་པའི་ས་ཆ་ཚུ་ ཌེ་སི་མཱལ་རེ་ལུ་ གོང་ཚད་དངུལ་ཀྲམ་༦༠༠,༠༠༠ དང་༩༠༠,༠༠༠ བར་ན་ ཐོབ་དོ་ཡོདཔ་ཨིན་རུང་ དུས་ཅི་ ལོ་འགོ་བཙུགས་ཁམས་ཅིག་ལས་ དངུལ་ཀྲམ་༤༠༠,༠༠༠ དང་༦༠༠,༠༠༠ ལུ་ མར་བབས་སོང་ཡོདཔ་ཨིན་པས།
སའི་བར་ཚོང་འཐབ་མི་ཚུ་གིས་ བཤད་དོ་བཟུམ་འབད་བ་ཅིན་ ད་རེས་ཀྱི་གནས་སྟངས་ནང་ ཐིམ་ཕུ་ ལྕང་བང་འབྲུ་དང་ བར་སྦིས་སའི་ ས་ཁོངས་ཚུ་ནང་ ས་ཆ་ཌེ་སི་མཱལ་རེ་ལུ་ དངུལ་ཀྲམ་༣༨༠,༠༠༠ ལས་༤༠༠,༠༠༠ རེ་སྦེ་ བཙོང་དོ་ཟེར་ཨིན་པས།
འབྱུང་བཞི་ནང་ལུ་འབད་བ་ཅིན་ ཌེ་སི་མཱལ་རེ་ལུ་ གོང་ཚད་དངུལ་ཀྲམ་༣༥༠,༠༠༠ ལས་༣༨༠,༠༠༠ རེ་སྦེ་ ཉོ་བཙོང་འཐབ་དོ་ཡོདཔ་ད་ ཨོ་ལ་ཁ་ལུ་ དངུལ་ཀྲམ་༣༨༠,༠༠༠ ལས་༤༠༠,༠༠༠ རེ་སྦེ་ བཙོང་དོ་ཡོདཔ་ཨིན་པས།
ཐིམ་ཕུ་དཀར་སྦྱིས་སའི་ ས་ཁོངས་ནང་ ས་ཆ་ཌེ་སི་མཱལ་རེ་ལུ་ དངུལ་ཀྲམ་༡༧༠,༠༠༠ ལས་༢༠༠,༠༠༠ དེ་ཅིག་ ཐོབ་དོ་ཡོདཔ་ད་ རྣམ་སྲས་གླིང་ལུ་ ན་ཧིང་གི་ལོ་ནང་ དངུལ་ཀྲམ་༢༨༠,༠༠༠ རེ་ ཐོབ་དོ་ཡོད་རུང་ ད་རེས་ དངུལ་ཀྲམ་༡༥༠,༠༠༠ ལས་༡༨༠,༠༠༠ རེ་མ་གཏོགས་ ཐོབ་མི་ཚུགསཔ་ཨིན་པས།
ལྟ་རྟོག་པ་ཚུ་གིས་འབད་བ་ཅིན་ ད་རེས་ སའི་གོང་ཚད་ མར་བབས་སོང་མི་དེ་ ཧེ་མ་ དུས་ཡུན་ཐུང་ཀུ་ཅིག་ནང་ར་ ཡར་སེང་ མགྱོགས་དྲགས་འགྱོ་མི་དང་ ཅོག་འཐདཔ་སྦེ་འདུག་ཟེར་ཨིན་པས།
འདས་པའི་ལོ་ངོ་ དག་པ་ཅིག་གི་ཧེ་མར་ ཐིམ་ཕུ་ལུ་ སའི་གོང་ཚད་ཚུ་ རྒྱ་ཆེ་དྲགས་སྦེ་ར་ ཡར་སེང་སོང་ཡོདཔ་ད་ དམིགས་བསལ་དུ་ ཁྲོམ་གྱི་ས་ཁོངས་ རྒྱ་བསྐྱེད་འབད་མི་ལུ་བརྟེན་ གོང་ཚད་ཚུ་ ཚར་༡༠ དེ་ཅིག་གིས་ ཡར་སེང་ སོང་ཡོདཔ་ཨིན་པས།
ད་རེས་ཀྱི་གནས་སྟངས་ནང་ ས་ཆ་ཚུ་ གོང་ཚད་མར་ཕབ་ཐོག་ལས་ བཙོང་དགོཔ་ཐོན་དོ་ཡོདཔ་ཨིན་རུང་ ཉོ་འདོད་ཡོད་མི་ཚུ་ལུ་ ཏི་རུ་མེདཔ་ལས་ ཕན་ཐོགས་བྱུང་མི་ཚུགས་པས་ཟེར་ཨིན་པས།
དགེ་ལེགས་ཕུག་ལུ་སྡོད་མི་ ཁག་འབགཔ་ཅིག་གིས་ ཚོད་བསྲེ་ཁྲོམ་གྱི་ ཉེ་འདབས་ལུ་ཡོད་པའི་ ས་ཆ་བཙོང་ནི་ལུ་ དཔའ་བཅམ་པའི་སྐབས་ ཌེ་སི་མཱལ་རེ་ལུ་ དངུལ་ཀྲམ་༡༢༠,༠༠༠ ཐོབ་པའི་ རེ་བ་བསྐྱེད་ཡོདཔ་ཨིན་རུང་ ཉོ་མི་ཐོན་ནི་མིན་འདུག་ཟེར་ཨིན་པས།
ཁོ་གིས་འབད་བ་ཅིན་ དཔལ་འབྱོར་གྱི་གནས་སྟངས་ ཡར་དྲག་མ་འགྱོ་ཚུན་ལུ་ ས་ཆ་དེ་ མ་བཙོང་པར་ བསྒུག་སྡོད་ནི་ཨིན་ཟེར་ སླབ་པའི་གནས་ཚུལ།


text:
༉ ངན་ལྷད་བཀག་སྡོམ་ལྷན་ཚོགས་ཀྱི་ འགོ་དཔོན་ཚུ་གིས་ རྒྱལ་པོའི་ཞིང་གི་ ས་ཆ་འདི་ ཚུལ་མིན་ཐོག་ བགོ་བཀྲམ་འབད་ནུག་ཟེར་ ཚོགས་དཔོན་དང་ ནང་སྲིད་བློན་པོ་༢ ལུ་ དགོངས་ཕོག་ཡི་གུ་བཏོན་པའི་ཁར་ ཁྲོམ་ས་བགོ་བཀྲམ་ཚོགས་ཆུང་གི་ འཐུས་མི་ཚུ་ལུ་ ཉེས་འཛུགས་བཀལ་ཏེ་ རྩོད་བཤེར་གྱི་དོན་ལུ་ མོང་སྒར་རྫོང་ཁག་ཁྲིམས་ཀྱི་འདུན་སར་ ཞུ་ཡིག་ཕུལ་མི་ལུ་ དྲང་དཔོན་གྱིས་ཡང་ ངོས་ལེན་འབད་དེ་ རྩ་ཁྲིམས་ཆེན་མོ་དང་ མ་འཁྲིལ་བའི་ འཁྲུན་ཆོད་གནང་མི་ལུ་ ང་བཅས་བཀྲིས་སྒང་གི་ མི་སེར་ཚུ་ ཚ་གྱང་སྦོམ་ལང་སྟེ་ཡོད་ཟེར་ཞུ་ནི།
དང་པ། ང་བཅས་ལུ་ འཇིགས་སྣང་དང་ ཚ་གྱང་ཡོད་པའི་སྐོར་ལས་ ཞུ་བ་ཅིན་ གཞུང་སྐྱོང་གི་དབུ་ཁྲིད་ མི་རྗེ་བློན་ཆེན་མཆོག་ལུ་ རྩ་ཁྲིམས་ཆེན་མོའི་ དགོངས་དོན་དང་འཁྲིལ་ སྙན་ཞུ་ག་ནི་ཡང་ མ་འབད་བར་ ཧམ་འཛུལ་ཐོག་ ཁྲིམས་ལུ་མ་གུས་པའི་ ལག་ལེན་ཐོག་ ཐད་ཀར་དུ་ ཚོགས་དཔོན་དང་ ནང་སྲིད་བློན་པོ་༢ ཀྱི་ དགོངས་ཕོག་ཡི་གུ་བཏོན་མི་ལུ་ ལྟ་བ་ཅིན་ མ་འོངས་པར་ རྩ་ཁྲིམས་ཅན་གྱི་ གོ་གནས་འཆང་མི་ཚུ་གིས་ དམངས་གཙོའི་གཞུང་ཧྲམ་གཏང་ནིའི་ འཇིགས་སྣང་ལང་སྟེ་ཡོད་ཟེར་ཞུ་ནི།
གཉིས་པ། རྩོད་དཔོན་ཡོངས་ཁྱབ་ཡིག་ཚང་གི་ འགན་ཁུར་ངོ་མ་ར་ ངན་ལྷད་དང་འབྲེལ་བའི་ ཉེས་འགེལ་གྱི་ རྩོད་བཤེར་འབད་ནི་དེ་ཨིནམ་ལས་ དམངས་གཙོའི་གཞུང་དབུ་བརྙེས་པའི་ ཉིནམ་ལས་འགོ་བཟུང་ ད་ཚུན་གྱི་བར་ན་ གཞུང་གི་ཁ་ཐུག་ལས་ རྩོད་བཤེར་འབད་བཞིན་དུ་ཡོད་རུང་ རྒྱལ་པོའི་ཞིང་གི་ ས་ཆའི་གནད་དོན་གུ་ལྷོདཔ་ད་ ངན་ལྷད་བཀག་སྡོམ་ལྷན་ཚོགས་ཀྱིས་ དབང་ཚད་ལེན་ཏེ་ རྩོད་བཤེར་འབད་མི་ལུ་ལྟཝ་ད་ མི་སེར་ཚུ་ སེམས་དཀྲུགས་ཏེ་ བཙག་འཐུ་གྲུབ་པའི་གཞུང་ལུ་ བར་ཆད་རྐྱབ་པའི་ དོགས་པ་ཡོད་ཟེར་ཞུ་ནི།
གསུམ་པ། ད་ལས་ཕར་ རྒྱལ་པོའི་ཞིང་གི་ ཁྲོམ་ས་བགོ་བཀྲམ་རྐྱངམ་གཅིག་ ཞིབ་དཔྱད་རྐྱབ་ནི་མིན་པར་ རྒྱལ་ཁབ་ནང་ དམངས་གཙོའི་རིང་ལུགས་དང་ ངན་ལྷན་བཀག་སྡོམ་ལྷན་ཚོགས་གཞི་བཙུགས་མ་འབད་བའི་ཧེ་མར་ རྫོང་ཁག་༢༠ ནང་ ཁྲོམ་ས་བགོ་བཀྲམ་འབད་མི་དང་ གཞུང་གི་ཕྱག་ལཱ་ཚུ་ རྒྱབ་ལོག་སྟེ་ ཞིབ་དཔྱད་རྐྱབ་ནི་དང་ རྩོད་བཤེར་འབད་ནི་གི་དབང་ཚད་ ངན་ལྷད་བཀག་སྡོམ་ལྷན་ཚོགས་ལུ་ཡོདཔ་ཨིན་ན? འདི་བཟུམ་མའི་ དབང་ཚད་བསྟར་སྤྱོད་འབད་བ་ཅིན་ མི་སེར་གྱིས་ བཙག་འཐུ་གྲུབ་མི་གཞུང་འདི་ ཧྲམ་གཏང་ནིའི་ ཚ་གྱང་ཡོད་ཟེར་ཞུ་ནི།
བཞི་པ། ཐོབ་ལབ་མེད་པའི་མི་ལུ་ ས་ཆ་བགོ་བཀྲམ་འབད་ནུག་ཟེར་ འཁྲུན་ཆོད་བཏོན་མི་དེ་ལུ་ རྒྱལ་པོའི་ཞིང་གི་ ས་ཆ་ཐོབ་མི་ཚུ་ འབྲུག་པའི་མི་སེར་མེན་པར་ ཕྱིའི་རྒྱལ་ཁབ་ ག་ཏེ་ལས་འོང་བའི་ མི་སེར་ཨིན་ན? མ་གཞི་ འབྲུག་པའི་མི་ཁུངས་ཅིག་ཨིན་པ་ཅིན་ གཞི་རྟེན་ཐོབ་དབང་དང་འཁྲིལཝ་ད་ འབྲུག་ནང་འཁོད་ལུ་ རྒྱུ་དངོས་བདག་བཟུང་གི་ ཐོབ་དབང་ཡོད་པའི་ཁར་ ཁྲིམས་ཀྱི་འོག་ལུ་ མི་ག་ར་ འདྲ་མཉམ་ཨིནམ་ལས་ རིགས་རུས་ ཡང་ཅིན་ ཕོ་མོ་ སྐག་ཡིག་དང་ ཆོས་ལུགས་ སྲིད་དོན་ལུ་བརྟེན་ ཕྱོགས་རིས་ཕྱེ་མ་ཆོགཔ་སྦེ་ འཁོད་དེ་ཡོད་རུང་ ཚོགས་དཔོན་དང་ ནང་སྲིད་བློན་པོ་༢ སྲིད་དོན་དང་འབྲེལ་བ་ཡོད་པའི་ ཆེ་མཐོའི་འཐུས་མི་འབད་བ་ལུ་བརྟེན་ རྩ་ཁྲིམས་ཅན་གྱི་ གོ་གནས་འཆང་མི་ འགོ་དཔོན་རེ་གཉིས་ཀྱི་ སེམས་དང་མ་ལྡནམ་ལས་ སྲིད་ཚོགས་ཀྱི་ ཕྱོགས་ལྷུང་བཟུང་སྟེ་ དྲང་བདེན་མེད་པའི་ འཁྲུན་ཆོད་བཏོན་མི་ལུ་ ཚ་གྱང་ལང་སྟེ་ཡོད་ཟེར་ཞུ་ནི།
ལྔ་པ། འདས་པའི་ལོ་ངོ་བཅུ་ཕྲག་གི་ཧེ་མར་ ཞིབ་དཔྱད་ག་ནི་ཡང་མ་འབད་བར་ ད་རིས་ བཙག་འཐུ་གྲུབ་མི་ འཐུས་མི་༢ ལུ་ ཉེས་འཛུགས་བཀལ་མི་ལུ་ལྟ་བ་ཅིན་ གཙུག་སྡེ་སོ་སོའི་ཧོངས་ལས་ དམངས་གཙོའི་གཞུང་ལུ་ ཡིད་ཆེས་བསྐྱེད་མ་བཏུབ་པའི་ཁར་ རང་དོན་དང་འབྲེལ་བའི་ ཐེ་གཏོགས་ག་ནི་ཡང་མེད་མི་ གཞུང་དང་མི་སེར་ལུ་ ལོ་ངོ་མང་རབས་ཅིག་གི་རིང་ ཕྱག་ཞུ་མི་ ཞི་གཡོགཔ་ཚུ་ལུ་ ནག་ཅན་དང་འདྲ་བའི་ འཁྲུན་ཆོད་བཏོན་མི་ལུ་ལྟཝ་ད་ མ་འོངས་པའི་ སྲིད་གཞུང་དང་ ཞི་གཡོགཔ་ཚུ་ལུ་ ཉེན་སྲུང་མེདཔ་འགྱོ་ནིའི་ ཉེན་ཁ་འདུག་ཟེར་ཞུ་ནི།
རྒྱུ་མཚན་དེ་ལུ་བརྟེན་ ད་ལས་ཕར་ རྒྱལ་ཁབ་ནང་ རྒྱལ་པོའི་ཞིང་གི་ ཁྲོམ་ས་མ་དོ་བར་ རྒེད་འོག་ནང་ལས་ཕར་ འཆར་གཞི་གོང་འཕེལ་གྱི་ ལཱ་འབད་དགོཔ་ ལེ་ཤ་ཡོདཔ་ལས་ ས་གནས་གཞུང་གི་ འགོ་དཔོན་དང་ རྫོང་བདག་ཚུ་གིས་ འཆར་གཞི་གོང་འཕེལ་གྱི་ ལཱ་འབད་བའི་སྐབས་ ཚོགས་པ་བཟོ་སྟེ་ ལཱ་འབད་དགོ་པའི་རིགས་ལུ་ མ་འོངས་པ་ལུ་ ཚོགས་པའི་ནང་ འཐུས་མི་སྦེ་ བཅའ་མར་གཏོགས་ནི་ལུ་ཡང་ འཚེར་སྣང་བསྐྱེད་དེ་ གོང་འཕེལ་གྱི་ལཱ་ཚུ་ལུ་ ཐོ་སྦོམ་སྦེ་ཕོགཔ་ད་ འདི་གི་འགྲམ་ཆག་ མི་སེར་ཚུ་ལུ་ ཕོག་ནི་ངེས་བདེན་ཨིན་པའི་ ཚ་གྱང་ལང་སྟེ་ཡོད་ཟེར་ཞུ་ནི།


text:
དྲག་ཁག་གསུམ་གྱི་ འགོ་དཔོན་༢༦ ལུ་ གོ་གནས་ཡར་སེང་།
ཁ་ཙ་ སྤྱི་ཟླ་༤ པའི་ཚེས་༢༠ ལུ་ མི་དབང་མངའ་བདག་རིན་པོ་ཆེ་མཆོག་གིས་ དྲག་ཁག་གསུམ་གྱི་ དམག་སྡེའི་འགོ་དཔོན་༢༦ ལུ་ དམག་སྲིད་འོག་མ་ལས་ དམག་སྲིད་ལུ་ གོ་གནས་ཡར་སེང་གནང་ཡོདཔ་ད་ དེ་ཡང་ འབྲུག་གི་བསྟན་སྲུང་དམག་སྡེ་ལས་ དམག་སྲིད་༡༦ དང་ སྐུ་སྲུང་དམག་སྡེའི་དམག་སྲིད་༧ འབྲུག་གི་ཁྲིམས་སྲུང་འགག་སྡེའི་ དམག་སྲིད་༣ གྱིས་ བཀྲིས་ཆོས་རྫོང་གི་ གསེར་ཁྲི་ཁང་བཟང་ནང་སྦེ་ མི་དབང་མངའ་ཞབས་མཆོག་ལས་ གོ་ནས་ཡར་སེང་གི་ དར་ཞུ་ཡོད་པའི་གནས་ཚུལ།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 4:26 AM
Subscribe to: Post Comments (Atom)


text:
༡༤/༠༧/༢༠༡༣། ༉ སྤ་རོ་རྫོང་ཁག་གི་ མི་སེར་ཚུ་གིས་ འབྲུག་ཕུན་སུམ་ཚོགས་པ་དང་ མི་སེར་དམངས་གཙོ་ཚོགས་པ་༢ ཆ་ར་འདྲ་མཉམ་གྱི་ཐོག་ལུ་ འདེམས་ངོ་རེ་རེ་ བཙག་འཐུ་འབད་ཡོདཔ་ཨིན་པས།
ལམ་གོང་-ཝང་ཅ་ འདེམས་ཁོངས་ཀྱི་ ཁྱད་ཚད་ལྡན་པའི་ ཚོགས་རྒྱན་སྐྱུར་མི་ཚུ་གིས་ མི་སེར་དམངས་གཙོ་ཚོགས་པའི་ འདེམས་ངོ་ ཨྱོན་ཚེ་རིང་དང་ འབྲུག་ཕུན་སུམ་ཚོགས་པའི་ འདེམས་ངོ་མཁའ་འགྲོ་དབང་ཕྱུག་གཉིས་ཀྱི་གྲས་ལས་ མཁའ་འགྲོ་དབང་ཕྱུག་ བཙག་འཐུ་འབད་རུང་ རྡོ་དཀར་- ཤར་པ་ འདེམས་ཁོངས་ལས་ མི་སེར་དམངས་གཙོ་ཚོགས་པའི་ འདེམས་ངོ་ སྐལ་བཟང་དབང་མོ་དང་ འབྲུག་ཕུན་སུམ་ཚོགས་པའི་ འདེམས་ངོ་ བཙན་སྐྱོགས་རྡོ་རྗེ་༢ ལས་ སྐལ་བཟང་དབང་མོ་དེ་ བཙག་འཐུ་འབད་ཡོདཔ་ཨིན་པས།
ལམ་གོང་- ཝང་ཅ་འདེམས་ཁོངས་ནང་ ཁྱད་ཚད་ལྡན་པའི་ཚོགས་རྒྱན་སྐྱུར་མི་ ཡོངས་བསྡོམས་༨༧༨༧ ཡོད་ས་ལས་ འབྲུག་ཕུན་སུམ་ཚོགས་པའི་འདེམས་ངོ་ མཁའ་འགྲོ་དབང་ཕྱུག་གིས་ ཚོགས་རྒྱན་༣༧༥༨ ཐོབ་ཡོདཔ་ད་ མི་སེར་དམངས་གཙོ་ཚོགས་པའི་ འདེམས་ངོ་ ཨྱོན་ཚེ་རིང་གིས་ ཚོགས་རྒྱན་༢༩༢༤ ཐོབ་ཡོདཔ་ཨིན་པས།
དེ་བཟུམ་སྦེ་ རྡོ་དཀར་- ཤར་པ་འདེམས་ཁོངས་ནང་ ཁྱད་ཚད་ལྡན་པའི་ ཚོགས་རྒྱན་སྐྱུར་མི་ ཡོངས་བསྡོམས་༧༦༠༦ ཡོད་མི་ལས་ མི་སེར་དམངས་གཙོ་ཚོགས་པའི་ འདེམས་ངོ་ སྐལ་བཟང་དབང་མོ་གིས་ ཚོགས་རྒྱན་ཡོངས་བསྡོམས་༣༥༧༡ ཐོབ་ཡོདཔ་ད་ འབྲུག་ཕུན་སུམ་ཚོགས་པའི་ འདེམས་ངོ་ བཙན་སྐྱོགས་རྡོ་རྗེ་གིས་ ཚོགས་རྒྱན་༢༣༨༥ ཐོབ་ཡོདཔ་ཨིན་པས།
ཁ་ཙ་ གནམ་གཤིས་གནས་སྟངས་ལེགས་ཤོམ་ཡོད་མི་ལུ་བརྟེན་ ཚོགས་རྒྱན་བཙུགས་སའི་ས་ཁོངས་ནང་ བྱ་སྟབས་མ་བདེཝ་མ་ཐོན་རུང་ ཚོགས་རྒྱན་བཙུགས་སའི་ ས་ཁོངས་ཀྱི་སྦོ་ལོགས་ཁར་ ས་ཁར་སྡོད་ས་མེད་ནི་དེ་གིས་ མི་རྒན་ཤོས་ཚུ་ ཡར་ལོང་སྡོད་ནི་ལུ་ དཀའ་ངལ་ དུམ་གྲ་རེ་ བྱུང་ཡོདཔ་ཨིན་པས།
སྤ་རོ་ ལམ་གོང་- ཝང་ཅ་འདེམས་ཁོངས་ནང་ ཐོ་བཀོད་འབད་མི་ ཁྱད་ཚད་ཅན་གྱི་ ཚོགས་རྒྱན་སྐྱུར་མི་ ཡོངས་བསྡོམས་༨༧༨༧ ཡོད་ས་ལས་ ཚོགས་རྒྱན་བཙུགས་པར་ མི་གྲངས་༦༦༨༢ འོང་ཡོདཔ་ད་ དེ་བཟུམ་སྦེ་ རྡོ་དཀར་ཤར་པ་འདེམས་ཁོངས་བཟུམ་ཅིག་ནང་འབད་བ་ཅིན་ ཁྱད་ཚད་ལྡན་པའི་ཚོགས་རྒྱན་སྐྱུར་མི་༧༦༠༦ ཡོད་ས་ལས་ ཚོགས་རྒྱན་བཙུགས་མི་༥༩༥༦ འོང་ཡོདཔ་ཨིན་པས།
སྤ་རོ་བྱང་ས་ལས་ སྐྱེས་ལོ་༧༧ ལང་མི་ ཨམ་སྐལ་བཟང་སྒྲོལ་མ་གིས་ མོ་ར་ ཚོགས་པའི་འདེམས་ངོ་ ག་ལུ་ རྒྱབ་སྐྱོར་འབད་ཡོདཔ་ཨིན་ན་ སླབ་མ་བཏུབ་རུང་ མོ་གིས་ ཉི་དྲོད་འདི་བཟུམ་ཅིག་ནང་ ཚོགས་རྒྱན་བཙུགས་སའི་ས་ཁོངས་ནང་ འོང་ཞིནམ་ལས་ མོ་ར་གིས་ ལྕོགས་གྲུབ་འདུག་ཟེར་ མནོ་མི་འདེམས་ངོ་དེ་ལུ་ ཚོགས་རྒྱན་བཙུགས་ཚུགས་ནི་དེ་གིས་ བསམ་པ་རྫོགས་ཅི་ཟེར་ཨིན་པས།
གཞུང་སྐྱོང་ག་གིས་ཐོབ་རུང་ མོ་རའི་ཁ་ཐུག་ལས་ འབད་ཚུགས་མི་དེ་ ཚོགས་རྒྱན་གཅིག་ལས་བརྒལ་མེདཔ་ལས་ དེ་འཕྲོ་བརླགས་མ་བཏང་པར་ བཙུགས་ཚུགས་མི་ལུ་ སེམས་དགའ་ཡི་ཟེར་ཨིན་པས།
སྤ་རོ་ལམ་གོང་ལས་ སྐྱེས་ལོ་༥༦ ལང་མི་ ཕོ་སྐྱེས་ཅིག་གིས་ སླབ་མིའི་ནང་ ཁོ་རའི་བཟའ་ཚང་ནང་མི་༤ ཡོད་དེ་འབད་རུང་ གཞན་མི་ཚུ་གི་སྐོར་ལས་སླབ་ནི་མེད་ཟེར་ཨིན་རུང་ ཁོ་གིས་ འབྲུག་ཕུན་སུམ་ཚོགས་པའི་ འདེམས་ངོ་ མཁའ་འགྲོ་དབང་ཕྱུག་ལུ་ རྒྱབ་སྐྱོར་འབད་ཡི་ཟེར་ཨིནམ་ད་ ལམ་གོང་- ཝང་ཅ་འདེམས་ཁོངས་ལས་ བློན་པོ་བགྲེསཔ་དེ་ལུ་ ལྕོགས་གྲུབ་ཡོདཔ་ལས་ ཁོ་ལུ་བྱིན་ཡི་ཟེར་ཨིན་པས།
ཨིན་རུང་ ལུགས་གཉིས་གཡུས་ཚན་ལས་ ཨམ་ཅིག་གིས་འབད་བ་ཅིན་ རྒྱལ་ཁབ་ནང་ འགྱུར་བ་དགོཔ་ཁག་ཆེཝ་ལས་ མོ་གི་ ཚོགས་རྒྱན་དེ་ མི་སེར་དམངས་གཙོ་ཚོགས་པའི་ སྐལ་བཟང་དབང་མོ་ལུ་ བཙུགས་དགོཔ་བྱུང་ཡི་ཟེར་ བཤདཔ་ཨིན་པའི་གནས་ཚུལ།
སྤ་རོ་ལས་ ཡེ་ཤེས་སྒྲོལ་མ།


text:
ཨིན་རུང་ ལྷུན་རྩེ་རྫོང་ཁག་ སྒང་ཟུར་- སྨིན་རྗེ་འདེམས་ཁོངས་ཀྱི་ མི་སེར་དམངས་གཙོ་ཚོགས་པའི་འདེམས་ངོ་ སྐྱེས་ལོ་༢༥ ལང་མི་ བློ་བཟང་རྡོ་རྗེ་གིས་འབད་བ་ཅིན་ ཁོ་ར་ གཙུག་ལག་མཐོ་རིམ་གོང་མའི་ཤེས་ཡོན་སྦྱང་པར་ འགྱོ་ནིའི་འཆར་གཞི་ཡོདཔ་ལས་ ལོག་ཤུལ་ལས་ ས་གནས་གཞུང་གི་ རྒཔོ་གི་དོན་ལུ་ དོ་འགྲན་འབད་ནིའི་ རེ་བ་ཡོད་ཟེར་ཨིན་པས།
རྫོང་ཁག་དེ་ནང་ འདེམས་ཁོངས་༢ ཡོདཔ་ད་ དེ་ཡང་ སྒང་ཟུར་- སྨིན་རྗེ་འདེམས་ཁོངས་ལས་ འབྲུག་ཕུན་སུམ་ཚོགས་པའི་འདེམས་ངོ་ ཀརྨ་རང་གྲོལ་ བཙག་འཐུ་གྲུབ་ཡོདཔ་ད་ སྨན་སྦིས་- བཙན་མཁར་འདེམས་ཁོངས་ལས་ མི་སེར་དམངས་གཙོ་ཚོགས་པའི་འདེམས་ངོ་ ཡེ་ཤེས་རྡོ་རྗེ་ བཙག་འཐུ་གྲུབ་ཡོདཔ་ལས་ གཞན་མི་ དོ་འགྲན་འབད་མི་འདེམས་ངོ་༢ ད་ལས་ཕར་ ག་ཅི་འབད་ནི་ཨིན་ན་ སེམས་ཐག་བཅད་པའི་བསྒང་ ཡོདཔ་ཨིན་པས།
མི་སེར་དམངས་གཙོ་ཚོགས་པའི་འདེམས་ངོ་ བློ་བཟང་རྡོ་རྗེ་གིས་ རྒྱལ་ཡོངས་ཚོགས་འདུའི་དོན་ལུ་ འདེམས་ཁྲི་དེ་ འབྲུག་ཕུན་སུམ་ཚོགས་པའི་འདེམས་ངོ་ ཀརྨ་རང་གྲོལ་ལུ་ ཤོར་ཡོདཔ་ད་ ཁོང་༢ ཀྱི་བར་ན་ ཚོགས་རྒྱན་གྱི་ཁྱད་པར་༦༩༦ ཞུགས་ཡོདཔ་བཞིན་དུ་ བློ་བཟང་རྡོ་རྗེ་གིས་ སླབ་མིའི་ནང་ ཁོ་གིས་ འགྲེམ་ཐོག་ཚོགས་རྒྱན་ མཐོ་ཤོས་འཐོབ་ཚུགས་མི་གིས་ར་ སེམས་དགའ་ཡི་ཟེར་ཨིན་པས།
ཁོ་གིས་སླབ་མིའི་ནང་ འགྲེམ་ཐོག་ཚོགས་རྒྱན་བཙུགས་མི་ཚུ་ ཤེས་ཡོན་ཅན་ཚུ་ཨིནམ་ལས་ ཁོང་གིས་ ཁོ་ལུ་རྒྱབ་སྐྱོར་ཡོད་ལུགས་ལུ་ལྟ་བ་ཅིན་ སེམས་ཕམ་དགོཔ་ཅིག་ མིན་འདུག་ཟེར་ཨིན་པས།
མ་གཞི་ཁོ་ར་གིས་བཙག་འཐུ་གྲུབ་ཚུགས་པའི་རེ་བ་བསྐྱེད་ཅི་ཟེར་ཨིན་པས།
ཁོ་གིས་སླབ་མིའི་ནང་ ད་ལས་ཕར་ མི་མང་བདག་སྐྱོང་གི་ གཙུག་ལག་གོང་མའི་ཤེས་ཡོན་སྦྱང་ཐོག་ལས་ མི་སེར་ཚུ་ལུ་ ཕྱག་ཕྱིད་གང་དྲག་ཞུ་ནིའི་ རེ་བ་ཡོདཔ་ལས་ སྤྱི་ལོ་༢༠༡༥ ལུ་ ས་གནས་གཞུང་གི་དོན་ལུ་ དོ་འགྲན་འབད་ནིའི་ རེ་བ་ཡོད་ཟེར་ཨིན་པས།
ཁོ་གིས་ ཤེས་རབ་རྩེ་མཐོ་རིམ་སློབ་གྲྭ་ནང་ལས་ རྫོང་ཁ་དང་ རྒྱལ་རབས་ནང་ མཐོ་རིམ་ཤེས་ཡོན་ མཐར་འཁྱོལ་བའི་ཤུལ་ལུ་ འབྲུག་ལྟ་བཤལ་ལས་འཛིན་ནང་ ཞིབ་འཚོལ་འགོ་དཔོན་དང་ མི་སེར་དམངས་གཙོ་ཚོགས་པའི་ རྒྱལ་ཡོངས་ན་གཞོན་འགོ་འདྲེན་པ་སྦེ་ཡང་ ཕྱག་ཞུ་ཡོདཔ་ཨིན་པས།
མི་སེར་ཚུ་གིས་འབད་རུང་ ཁོ་ལུ་ ལྕོགས་གྲུབ་ག་དེ་སྦེ་ཡོད་རུང་ ད་ལྟོ་ ཚོགས་རྒྱན་གྱི་རྒྱབ་སྐྱོར་འབད་མ་ཚུགས་མི་དེ་ ན་གཞོན་ཅིག་འབད་མི་ལུ་བརྟེན་ ཨིན་ཟེར་ཨིནམ་ད་ མ་འོངས་པའི་ནང་འབད་བ་ཅིན་ འགོ་ཁྲིདཔ་འབད་ཚུགས་པའི་ ལྕོགས་གྲུབ་ཡོད་ཟེར་ཨིན་པས།
སྨན་སྦིས་- བཙན་མཁར་འདེམས་ཁོངས་ཀྱི་ འབྲུག་ཕུན་སུམ་ཚོགས་པའི་འདེམས་ངོ་ ཚེ་རིང་བསྟན་འཛིན་གྱིས་འབད་བ་ཅིན་ ད་རེས་ནངས་པ་ འབྲུག་ཕུན་སུམ་ཚོགས་པའི་ ཡོངས་ཁྱབ་ཞལ་འཛོམས་ འགོ་འདྲེན་འཐབ་པའི་བསྒང་ཡོདཔ་ལས་ ཞལ་འཛོམས་དེ་ མཇུག་བསྡུ་ཞིནམ་ལས་རྐྱངམ་གཅིག་ ཁོ་གིས་ ག་ཅི་འབད་ནི་ཨིན་ནའི་ འཆར་གཞི་ཚུ་ སླབ་ཚུགས་ནི་མས་ཟེར་ཨིན་པས།
འདེམས་ཁྲི་དེ་ མི་སེར་དམངས་གཙོ་ཚོགས་པའི་འདེམས་ངོ་ ཡེ་ཤེས་རྡོ་རྗེ་ལུ་ཤོར་སོཔ་ད་ དེ་ཡང་ ཁོང་གཉིས་ཀྱི་བར་ན་ ཚོགས་རྒྱན་གྱི་ཁྱད་པར་༣༨༨ དེ་ཅིག་ ཞུགས་ཡོད་མི་ལུ་བརྟེན་ཨིན་པས།
འདེམས་ཁོངས་དེ་ནང་གི་ མི་སེར་ལ་ལུ་ཅིག་གིས་ སླབ་མིའི་ནང་ འབྲུག་ཕུན་སུམ་ཚོགས་པ་ཕམ་མི་དེ་ འདེམས་ཁོངས་དེ་ནང་ མི་ངན་ཚུ་གིས་ ཕར་ཚུར་དཀྲོགས་མི་ལུ་བརྟེན་ ཨིན་ཟེར་ཨིནམ་ད་ ཁོང་གི་འདེམས་ཁོངས་ནང་ལས་ བློན་པོའི་གོ་གནས་ཀྱི་ གོ་སྐབས་ཡོད་མིའི་འཐུས་མི་ཅིག་ བཙག་འཐུ་གྲུབ་ཚུགས་མི་ལུ་བརྟེན་ སེམས་དགའ་ཡི་ཟེར་ སླབ་ཨིན་པའི་གནས་ཚུལ།


text:
སྤུ་ན་གཙང་ཆུ་གློག་མེ་ལས་འགུལ་གྱི་ འགོ་དཔོན་ཚུ་གིས་འབད་བ་ཅིན་ ལས་འགུལ་གྱིས་བཙུགས་མི་ བཟོ་རིག་འགོ་དཔོན་དང་ གཞུང་ལས་ གནས་སྐབས་ཀྱི་དོན་ལུ་འོང་མི་ བཟོ་རིག་འགོ་དཔོན་ཚུ་ སྡེ་རིམ་གཅིག་སྦེ་ཡོད་རུང་ དངུལ་ཕོགས་ཀྱི་ཐོབ་ལམ་ལུ་ ཁྱད་པར་ཞུགས་ཡོདཔ་ཨིན་པས།
སྤུ་ན་གཙང་ཆུ་ གློག་མེ་ལས་འགུལ་དབང་འཛིན་གྱི་ འཛིན་སྐྱོང་མདོ་ཆེན་ ཨར་ཨེན་ ཁ་ཟཱན་ཅི་གིས་ ཞལ་འཛོམས་ཀྱི་སྐབས་ གསལ་བཤད་འབད་མི་དང་འཁྲིལཝ་ད་ ད་རེས་ཀྱི་གནས་སྟངས་ནང་ ལས་འགུལ་ནང་ལཱ་འབད་མི་ བཟོ་རིག་འགོ་དཔོན་ཚུ་གི་གྲས་ལས་ གཞུང་ལས་ གནས་སྐབས་ཀྱི་དོན་ལུ་བཏང་མི་ བཟོ་རིག་སྡེ་འཛིན་དང་ གོ་གནས་དེ་དང་འདྲ་མཉམ་གྱི་ འགོ་དཔོན་ཚུ་ལུ་ ཟླ་རིམ་དངུལ་ཕོགས་ དངུལ་ཀྲམ་༢༥,༦༡༠ ལས་༣༣,༢༦༠ རེ་ ཐོབ་དོ་ཡོདཔ་ད་ ལས་འགུལ་གྱིས་ བཙུགས་མི་ཚུ་གིས་འབད་བ་ཅིན་ ཟླ་རིམ་ དངུལ་ཀྲམ་༢༩,༨༤༠ ལས་༤༨,༤༦༥ རེ་ ཐོབ་ཨིན་ཟེར་ཨིན་པས།
དེ་དང་གཅིག་ཁར་ གཞུང་གི་བཟོ་རིག་འགོ་དཔོན་ཚུ་གིས་ རང་གི་དངུལ་ཕོགས་གུ་ལུ་ བརྒྱ་ཆ་༡༥ རེ་འབད་བའི་ ཟླ་རིམ་འཐུས་དངུལ་ཀྲམ་༣,༧༩༤ རེ་འཐོབ་དོ་ཡོདཔ་ཨིན་རུང་ ལས་འགུལ་གྱིས་ བཙུགས་མི་ཚུ་གིས་ འཐུས་བརྒྱ་ཆ་༩༥ རེ་ ཐོབ་དོ་ཡོདཔ་ཨིན་པས།
དེ་བཟུམ་སྦེ་ ལས་འགུལ་གྱིས་བཙུགས་མི་ བཀོད་ཁྱབ་བཟོ་རིག་འགོ་དཔོན་དང་ གོ་གནས་དེ་དང་འདྲ་མཉམ་གྱི་ འགོ་དཔོན་ཚུ་གིས་ ཟླ་རིམ་དངུལ་ཕོགས་ དངུལ་ཀྲམ་༢༢,༦༢༠ ལས་༢༩,༣༧༠ རེ་ལས་ མི་ཐོབ་ཨིན་རུང་ ལས་འགུལ་གྱིས་ བཙུགས་མི་ཚུ་གིས་ དངུལ་ཀྲམ་༢༦,༣༥༠ ལས་༤༢,༨༥༠ རེ་ ཐོབ་དོ་ཡོདཔ་ཨིན་པས།
ལས་འགུལ་འཛིན་སྐྱོང་གིས་ འབྲུག་གཞུང་གི་ གནས་སྐབས་འགན་ཁུར་ བསྐོ་བཞག་ཁྲིམས་ལུགས་དང་འཁྲིལ་ གཞུང་གིས་བཏང་མི་ གནས་སྐབས་ཀྱི་ འགོ་དཔོན་ཚུ་ལུ་ཡང་ ལས་འགུལ་གྱི་དངུལ་ཕོགས་ཚད་གཞི་དང་ འཐུས་ཀྱི་ཚད་གཞི་ཚུ་ ལག་ལེན་འཐབ་དགོཔ་སྦེ་ ཞུ་བ་འབད་ཡོདཔ་ཨིན་པས།
ཞུ་བ་དེ་ཡང་ དུས་ཅི་ སྤྱི་ཟླ་༣ པའི་ཚེས་༦ ལུ་ གནད་དོན་དེ་ལུ་ གཟིགས་གནང་དགོཔ་སྦེ་ སྤུ་ན་གཙང་ཆུ་ གློག་མེ་ལས་འགུལ་དབང་འཛིན་གྱི་ཁྲི་འཛིན་ བསྟན་རྒྱས་བློན་པོ་ མཁའ་འགྲོ་དབང་ཕྱུག་ལུ་ ཕུལ་ཡོདཔ་ཨིན་པས།
དེ་དང་འཁྲིལ་ ལྷན་ཁག་གིས་ ཞིབ་འཚོལ་ཚུ་འབད་ཐོག་ལས་ ད་ལས་ཕར་ གཞུང་ལས་ གནས་སྐབས་ཀྱི་དོན་ལུ་ ལས་འགུལ་ནང་བཏང་མི་ འགོ་དཔོན་ཚུ་གི་ དངུལ་ཕོགས་ཀྱི་ཚད་གཞི་དེ་ ལས་འགུལ་གྱིས་བཙུགས་མི་ འགོ་དཔོན་ཚུ་དང་ འདྲ་མཉམ་བཟོ་ནི་ཨིན་རུང་ ཁག་འབག་གི་འཐུས་ བརྒྱ་ཆ་༣༠ འབད་མི་དེ་ གནས་སྐབས་བསྐོ་བཞག་གི་འཐུས་སྦེ་ བརྩི་འཇོག་འབད་ནི་སྦེ་ ཆ་འཇོག་འབད་ཡོདཔ་ཨིན་པས།
གཞུང་གིས་ གནས་སྐབས་བསྐོ་བཞག་འབད་མི་ཚུ་གིས་ ད་ལྟོ་འཐོབ་སྲོལ་ཡོད་མི་ འཐུས་བརྒྱ་ཆ་༡༥ དེ་ཡང་ མཚམས་འཇོག་འབད་ནི་དང་ དགོངས་ཞུའི་ཟུར་ཕོགས་དང་ གསོ་བའི་མ་དངུལ་བཏོག་ནི་ཚུ་ ལས་འགུལ་གྱི་ དངུལ་ཕོགས་ཚད་གཞི་དང་འཁྲིལ་ འགོ་འདྲེན་འཐབ་ནི་སྦེ་ གྲོས་ཐག་བཅད་ནུག།
བསྒྱུར་བཅོས་འབད་ཡོད་པའི་ ལམ་ལུགས་དེ་ཡང་ སྤྱི་ཟླ་༤ པའི་ཚེས་༡ ལས་ འགོ་བཙུགས་ཏེ་ ལག་ལེན་འཐབ་དགོཔ་སྦེ་ བཟོ་ཡོད་པའི་གནས་ཚུལ།


text:
འདེམས་ངོ་༧ པོ་ཆ་ར་ འབྲུག་མཉམ་རུབ་ཚོགས་པ་ལས་ བཙུགས་ཡོདཔ་ད་ དེ་ཡང་ བཀྲ་ཤིས་སྒང་གི་ བཀང་ལུང་-བསམ་མཁར་ -ཨུ་མཛོ་རོང་དང་ ར་ལྡི་-སག་སྟེང་འདེམས་ཁོངས་ མོང་སྒར་-ཁྲིམས་ཤིང་འདེམས་ཁོངས་ གཞལམ་སྒང་གི་འདེམས་ཁོངས་༢ ཆ་ར་ དེ་ལས་ བསམ་གྲུབ་ལྗོངས་མཁར་གྱི་ ཇོ་མོ་གཙང་ཁ་-མར་ཚ་ལ་འདེམས་ཁོངས་ཀྱི་ འདེམས་ངོ་ཚུ་ ཚབ་བཙུགས་འབད་ཡོདཔ་ཨིན་པས།
བཀང་ལུང་-བསམ་མཁར་-ཨུ་མཛོ་རོང་གི་ མི་སེར་དམངས་གཙོ་ཚོགས་པའི་འདེམས་ངོ་ རྡོ་རྗེ་འབྲུག་པ་གི་ཚབ་སྦེ་ འབྲུག་མཉམ་རུབ་ཚོགས་པའི་འདེམས་ངོ་ རྡོ་རྗེ་དབང་ཕྱུག་ བཙུགས་ཡོདཔ་ད་ ར་ལྡི་-སག་སྟེང་གི་འདེམས་ངོ་དེ་ ཀུན་ལེགས་རྡོ་རྗེ་བཙུགས་ཡོདཔ་ཨིན་པས།
གཞལམ་སྒང་རྫོང་ཁག་གི་ བར་དོ་-ཀྲོང་འདེམས་ཁོངས་ཀྱི་ མི་སེར་དམངས་གཙོ་ཚོགས་པའི་འདེམས་ངོ་ ཤེས་རབ་དབང་འདུས་ཀྱི་ཚབ་སྦེ་ ལས་སྐྱིད་རྡོ་རྗེ་བཙུགས་ཡོདཔ་བཞིན་དུ་ པཱན་སྦང་གི་འདེམས་ངོ་ སངས་རྒྱས་རྡོ་རྗེ་གི་ཚབ་སྦེ་ ཚེ་རིང་བཙུགས་ཡོདཔ་ཨིན་པས།
བསམ་གྲུབ་ལྗོངས་མཁར་རྫོང་ཁག་གི་ ཇོ་མོ་གཙང་ཁ་-མར་ཚ་ལ་འདེམས་ཁོངས་ཀྱི་ ཌོག་ཊར་ བློ་བཟང་རྡོ་རྗེ་གི་ཚབ་སྦེ་ དཔལ་བཟང་བཙུགས་ཡོདཔ་ད་ མོང་སྒར་གྱི་ ཁྲིམས་ཤིང་-མོང་སྒར་འདེམས་ཁོངས་ཀྱི་དོན་ལུ་ འབྲུག་མཉམ་རུབ་ཚོགས་པའི་འདེམས་ངོ་ རྡོ་རྗེ་ཆོས་སྒྲོན་དང་ འཇིགས་མེད་བཟང་པོ་༢ བཙུགས་ཡོདཔ་ཨིན་པས།
ཁྲིམས་ཤིང་འདེམས་ཁོངས་ཀྱི་ མི་སེར་དམངས་གཙོ་ཚོགས་པའི་འདེམས་ངོ་ བསོད་ནམས་དཔལ་འབྱོར་གྱིས་ སླབ་མིའི་ནང་ ཚོགས་པའི་ཁེ་ཕན་ལུ་ལྟ་སྟེ་ ཚོགས་པ་གཞན་གྱི་འདེམས་ངོ་ བཙུགས་མི་དེ་ལུ་ ངོས་ལེན་འབད་ཡི་ཟེར་ཨིན་པས།
འདེམས་ངོ་ཚབ་བཙུགས་འབད་མི་ཚུ་ལུ་ ཚོགས་པ་གིས་ འཐུས་བཟུམ་ཅིག་སྦེ་ ཏི་རུ་བྱིན་ནུག་ཟེར་བའི་ འཐོར་གཏམ་ཁྱབ་སྤེལ་འབད་མི་ལུ་ ཁོ་གིས་ བཤད་དོ་བཟུམ་འབད་བ་ཅིན་ གནད་དོན་འདི་གི་སྐོར་ལས་ ལོ་རྒྱུས་ག་ནི་ཡང་ མེད་ཟེར་ཨིན་པས།
ཨིན་རུང་ ཁོང་གི་གོ་སྐབས་དེ་ གཞན་ལུ་བྱིན་མི་ལུ་བརྟེན་ ཚོགས་པ་གིས་ བལྟ་དགོཔ་འོང་ཟེར་ བཤད་པའི་ཁར་ ཁོ་རའི་ ཚོགས་པ་ལུ་ར་ རྒྱབ་སྐྱོར་འབད་དེ་ སྡོད་འོང་ཟེར་ཨིན་པས།
ཁོ་གིས་ འགོ་ཐོག་བཙག་འཐུ་ནང་ལས་ ཚོགས་རྒྱན་ཉུང་སུ་ཐོབ་སྟེ་འབད་རུང་ སྤྱིར་བཏང་བཙག་འཐུ་ནང་ལས་ རྒྱལ་ཁ་འཐོབ་ནི་དེ་ ངེས་བདེན་ཡོད་ཟེར་ཨིནམ་ད་ དེ་བཟུམ་སྦེ་ མོང་སྒར་འདེམས་ཁོངས་ཀྱི་ སྐལ་བཟང་དབང་མོ་གིས་འབད་བ་ཅིན་ ཚོགས་པ་གིས་ སླབ་མི་དང་འཁྲིལ་ཏེ་ འཇིགས་མེད་བཟང་པོ་ལུ་ གོ་སྐབས་བྱིན་ཡི་ཟེར་ཨིན་པས།
འབྲུག་མཉམ་རུབ་ཚོགས་པའི་འདེམས་ངོ་ འཇིགས་མེད་བཟང་པོ་གིས་ ཚོགས་པ་གཞན་དང་གཅིག་ཁར་ ཐོ་བཀོད་འབད་ནིའི་དོན་ལུ་ ཁོ་ར་གིས་ ཐག་བཅད་དགོ་མི་དེ་ཡང་ ཁོ་གིས་འབད་བ་ཅིན་ ད་རུང་ ལོ་༥ འི་རིང་ གཞུང་གིས་ ག་ཅི་མཛད་ནི་ཨིན་ན་ བལྟ་སྡོད་ནི་གི་ དུས་ཚོད་མེད་ཟེར་ཨིན་པས།
ཁོ་གིས་ འདེམས་ཁོངས་ནང་ལས་ རྒྱལ་ཁ་འཐོབ་ཚུགས་པ་ཅིན་ གཞུང་སྐྱོང་འབད་རུང་ ལྡོག་ཕྱོགས་འབད་རུང་ གོ་སྐབས་འཐོབ་ཚུགས་ནི་མས་ཟེར་ཨིན་པས།
དེ་བཟུམ་སྦེ་ ནོར་བུ་དབང་ཕྱུག་གིས་ ཁོ་རའི་ གོ་སྐབས་དེ་ དམངས་གཙོའི་མཐའ་དོན་འགྲུབ་ནི་ལུ་ཨིནམ་ལས་ ཁོ་གིས་ ཐག་བཅད་ནི་འཇམ་ཤོས་ར་ མི་སེར་དམངས་གཙོ་ཚོགས་པ་ནང་ མ་འཛུལ་བར་སྡོད་ནི་དེ་ཨིན་རུང་ ཚོགས་པ་དེ་དང་གཅིག་ཁར་ དམངས་གཙོ་སྒྲིང་སྒྲིང་བཟོ་ཚུགས་ནི་ཨིནམ་ལས་ ཚོགས་པ་དེ་ནང་ འཛུལ་ཡི་ཟེར་ སླབ་ཨིན་པས།
ཁོ་གིས་ འགོ་ཐོག་བཙག་འཐུ་གི་ གྲུབ་འབྲས་ལུ་ལྟཝ་ད་ འབྲུག་གི་ ཤར་ཕྱོགས་ཀྱི་ལུང་ཕྱོགས་དེ་ འབྲུག་ཕུན་སུམ་ཚོགས་པ་ལུ་ རྒྱབ་སྐྱོར་འབད་མི་དང་ ནུབ་ཕྱོགས་ཀྱི་ལུང་ཕྱོགས་དེ་ མི་སེར་དམངས་གཙོ་ཚོགས་པ་ལུ་འབད་དོ་བཟུམ་མའི་ མཐོང་གསལ་བྱུང་ཡི་ཟེར་ཨིནམ་ད་ ཁོ་གིས་འབད་བ་ཅིན་ ཤར་ཕྱོགས་ཁ་ཐུག་ལས་ རྒྱལ་ཁ་འཐོབ་ཚུགས་པ་ཅིན་ ཚོགས་པ་༢ ཀྱི་བར་ན་ དབྱེ་བ་འདྲན་འདྲ་སྦེ་ བཟོ་ཚུགས་ནི་མས་ཟེར་ སླབ་ཨིན་པས།
མི་སེར་དམངས་གཙོ་ཚོགས་པའི་ ལ་ཡ་-ཁ་སྟོད་འདེམས་ངོ་ དམ་ཆོས་རྡོ་རྗེ་གིས་ སླབ་མིའི་ནང་ འདེམས་ངོ་༧ ཚབ་བཙུགས་འབད་ནི་གི་ གྲོས་ཐག་བཅད་མི་དེ་ཡང་ སྤྱི་ཟླ་༦ པའི་ཚེས་༨ ལུ་ ཚོགས་པའི་གྲོས་འཛོམས་ཅིག་ འཚོགས་པའི་སྐབས་ལུ་ བྱུང་ཡི་ཟེར་ཨིནམ་ད་ དེ་བསྒང་ འདེམས་ངོ་ཚུ་གི་ཁ་ཐུག་ལས་ ངོས་ལེན་ལེགས་ཤོམ་བྱུང་མི་ལུ་བརྟེན་ དཀའ་ངལ་ག་ནི་ཡང་ མ་འཐོན་ཟེར་ཨིན་པས།
མི་སེར་དམངས་གཙོ་ཚོགས་པ་གིས་ འདེམས་ངོ་ཚབ་བཙུགས་འབད་མི་ཚུ་ཡང་ ཤར་ཕྱོགས་ཁ་ཐུག་ལས་ ཚོགས་པ་ལུ་ རྒྱབ་སྐྱོར་འབད་མི་ མང་སུ་ཡོདཔ་བཟོ་ནིའི་དོན་ལུ་ཨིན་རུང་ ཚབ་བཙུགས་འབད་མི་འདེམས་ངོ་ཚུ་ འགོ་ཐོག་བཙག་འཐུའི་སྐབས་ལུ་ ཚོགས་རྒྱན་ཉུང་སུ་ ཐོབ་མི་ཚུ་ཡང་ ཡོདཔ་ཨིན་པས།
དཔེ་འབད་བ་ཅིན་ ཇོ་མོ་གཙང་ཁ་འདེམས་ཁོངས་ཀྱི་ འདེམས་ངོ་གིས་ འགོ་ཐོག་བཙག་འཐུའི་ནང་ ཚོགས་རྒྱན་༡༦༣༧ ཐོབ་ཡོད་རུང་ འབྲུག་མཉམ་རུབ་ཚོགས་པའི་ འདེམས་ངོ་གིས་ ཚོགས་རྒྱན་༦༦༡ ལས་ མ་ཐོབ་ཨིན་པས།
དེ་བཟུམ་སྦེ་ གཞལམ་སྒང་གི་ པཱན་སྦང་འདེམས་ཁོངས་ལས་ མི་སེར་དམངས་གཙོ་ཚོགས་པའི་འདེམས་ངོ་ སངས་རྒྱས་རྡོ་རྗེ་གིས་ འགོ་ཐོག་བཙག་འཐུའི་སྐབས་ལུ་ ཚོགས་རྒྱན་༨༣༩ ཐོབ་མི་དང་ཕྱདཔ་ད་ འབྲུག་མཉམ་རུབ་ཚོགས་པའི་འདེམས་ངོ་ ཚེ་རིང་གིས་ཚོགས་རྒྱན་༦༠༥ ལས་ ཐོབ་མ་ཚུགས་པར་ཡོད་རུང་ ཚབ་བཙུགས་འབད་ཡོདཔ་ཨིན་པས།
མི་སེར་དམངས་གཙོ་ཚོགས་པ་གིས་ ད་རུང་ འདེམས་ངོ་དག་པ་ཅིག་ལུ་ ཚབ་བཙུགས་འབད་ནི་གི་ དཔའ་བཅམ་ཡོད་རུང་ འདེམས་ངོ་ཚུ་གིས་ རྒྱབ་བཤུད་རྐྱབ་མ་བཏུབ་པར་ ལུས་ཡོད་པའི་ལོ་རྒྱུས་ཚུ་ཡང་ ཡོདཔ་ཨིན་པའི་གནས་ཚུལ།


text:
དེ་ལས་ ལོ་དེ་ནང་ འཕྱོག་བཟུང་འབད་བའི་ ཏམ་ཁུའི་རིགས་ཚུ་གི་ཐད་ལུ་ལྷོདཔ་ད་ སི་ག་རེཊི་སྒམ་༦༨,༣༣༥ དང་ བི་རི་སྒམ་༢༣,༦༠༡ དེ་ལས་ གཞན་མི་ཏམ་ཁུའི་ཐོན་སྐྱེད་ཀྱི་རིགས་ ཀེ་ཇི་༤༡༠.༦༧༦ འཕྱོག་བཟུང་འབད་ཡོདཔ་ད་ གནད་སྡུད་དང་འཁྲིལཝ་ད་ སྤྱི་ལོ་༢༠༡༡ ལུ་ སི་ག་རེཊི་ སྒམ་༤༦,༨༩༢ དང་ བི་རི་སྒམ་༢༢,༢༧༢ དེ་ལས་ གཞན་མི་ཏམ་ཁུའི་ཐོན་སྐྱེད་ཀྱི་རིགས་ ཀེ་ཇི་༨༩༡.༧༩ དེ་ཅིག་ འཕྱོག་བཟུང་འབད་ཡོདཔ་ཨིན་པས།
གནད་སྡུད་ལུ་བལྟ་བ་ཅིན་ སྤྱི་ལོ་༢༠༡༡ དང་ཕྱདཔ་ད་ ན་ཧིང་གི་ལོ་ནང་ འཕྱོག་བཟུང་འབད་བའི་ སི་ག་རེཊི་དང་ བི་རིའི་གྱངས་ཁ་ཚུ་ ཡར་སེང་སོང་ཡོདཔ་ཨིན་རུང་ གཞན་མི་ཏམ་ཁུའི་རིགས་ཀྱི་ཐོན་སྐྱེད་ཚུ་ ཧ་ལམ་ ཕྱེད་ཀ་ཅིག་ མར་འབབས་སོང་ཡོད་པའི་ མངོན་གསལ་བྱུངམ་ཨིན་པས།
གནས་ཚུལ་གསར་བཏོན་དང་འཁྲིལཝ་ད་ གནད་དོན་གྱི་ཡོངས་བསྡོམས་ལས་ བརྒྱ་ཆ་༦༠ ཁྲིམས་འདུན་ལུ་བཏང་ཡོད་མི་ལས་ གཅིག་ཡང་ ཕྱིར་འབུད་མ་གཏང་པའི་ཁར་ ད་ལས་ཕར་ ཏམ་ཁུའི་རིགས་ འཆང་སྤྱོད་འབད་ནི་དང་ སྐྱེལ་འདྲེན་འབད་ནི་ བགོ་བཀྲམ་འབད་ནི་ དེ་ལས་ ཉོ་བཙོང་འཐབ་མི་ལུ་བརྟེན་ འཛིན་བཟུང་འབད་དགོ་པའི་ གནད་དོན་ཚུ་ མར་ཕབ་འབད་ཐབས་ལུ་ དབང་འཛིན་གྱིས་ བརྡ་བརྒྱུད་དང་ མཉམ་འབྲེལ་ཐོག་ལས་ ཁྲིམས་ལུགས་ཀྱི་སྐོར་ལས་ མི་སེར་ཚུ་ལུ་ གོ་བ་བརྡ་སྤྲོད་འབད་དགོཔ་དེ་ ཁག་ཆེ་དྲགས་ཅིག་ལུ་ གྱུར་ཏེ་ཡོད་ཟེར་ གནས་ཚུལ་གསར་བཏོན་ནང་ བཀོད་ནུག།
དེ་བཟུམ་སྦེ་ བཅའ་ཁྲིམས་ཀྱི་དོན་ཚན་༤༡ པའི་ནང་ ཞི་བའི་ལས་ཚོགས་ཚུ་གིས་ ཏམ་ཁུ་ལུ་བརྟེན་པའི་ གནོད་པ་ཚུ་གི་སྐོར་ལས་ གོ་བརྡ་སྤྲོད་དགོ་པའི་ དབང་ཆ་བྱིན་ཡོད་མི་དང་འཁྲིལ་ ཏམ་ཁུ་ལག་ལེན་འཐབ་མིའི་ གནས་ཚད་མ་འདྲཝ་ཚུ་ ག་ར་གི་དོན་ལུ་ གོ་བརྡ་སྤྲོད་དགོཔ་ ཡོད་ཟེར་ཨིན་པས།
བསྐྱར་བཟོ་འབད་བའི་ བཅའ་ཁྲིམས་ལྟར་དུ་འབད་བ་ཅིན་ མི་རེ་གིས་ རང་སོའི་ལག་ལེན་གྱི་དོན་ལུ་ སི་ག་རེཊི་ཕུད་རྡོག་༣༠༠ དང་ བི་རི་ཕུད་རྡོག་༤༠༠ སི་གར་ཕུད་རྡོག་༥༠ དེ་ལས་ གཞན་མི་ཏམ་ཁུའི་རིགས་ ག་རམ་༢༥༠ རེ་ ཁྲལ་བཏབ་ཐོག་ལས་ ནང་འདྲེན་འབད་ཆོགཔ་ཨིན་པས།
གལ་སྲིད་ ཁྲིམས་འགལ་ཐོག་ལས་ ནང་འདྲེན་འབད་ཆོག་པའི་ ཏམ་ཁུའི་ཚད་གཞིའི་ནང་འཁོད་མིའི་ ཏམ་ཁུའི་རིགས་ཚུ་ སྐྱེལ་འདྲེན་འབད་ནི་དང་ འཆང་སྤྱོད་འབད་ས་བདའ་ཟུན་པ་ཅིན་ བཀོད་ཚོགས་ཀྱིས་ གྲོས་ཐག་བཅད་དེ་ ཉེས་བྱ་ཚུ་བཀལ་ནི་དང་ ཁྲིམས་འགལ་ཐོག་ལས་ འཆང་སྤྱོད་འབད་བའི་ཏམ་ཁུའི་ཚད་གཞི་ ནང་འདྲེན་འབད་ཆོག་པའི་ཚད་གཞི་ལས་ལྷག་ཏེ་ དཔྱ་༣ གྱི་ འོག་རྒྱུ་འབད་བ་ཅིན་ ཉེས་པ་ཡང་ཕྲའི་ཉེས་ཁྲིམས་ ཕོག་ནི་ཨིན་པས།
དེ་ལས་ ཏམ་ཁུའི་ཚད་གཞི་དེ་ ནང་འདྲེན་འབད་ཆོག་པའི་ཚད་གཞི་ལས་ དཔྱ་༣ ལྷག་སྟེ་ དཔྱ་༤ དང་ དེ་གི་འོག་རྒྱུ་འབད་བ་ཅིན་ ཉེས་པ་ཡང་ཕྲའི་ཉེས་ཁྲིམས་ཕོག་ནི་དང་ གལ་སྲིད་ ནང་འདྲེན་འབད་ཆོག་པའི་ ཏམ་ཁུའི་ཚད་གཞི་ལས་ དཔྱ་༤ ལྷག་སྟེ་ འཆང་སྤྱོད་དང་ སྐྱེལ་འདྲེན་འབད་ས་མཐོང་པ་ཅིན་ ཉེས་ཆེན་དབྱེ་རིམ་༤ པ་ སྨིན་དགོཔ་ཨིན་པས།
ཨིན་རུང་ རྒྱལ་ཁབ་ནང་འཁོད་ལུ་ ཏམ་ཁུ་འཛུགས་སྐྱོང་འབད་ནི་དང་ བཟོ་ནི་ དེ་ལས་ བཀྲམ་སྤེལ་དང་ ཚོང་འབྲེལ་འཐབ་པའི་གནད་དོན་ཚུ་ལུ་ ཉེས་ཆེན་དབྱེ་རིམ་༤ པ་ཕོག་ནི་སྦེ་ གནས་ཚུལ་གསར་བཏོན་ནང་བཀོན་ནུག།
རྒྱལ་ཁབ་ནང་འཁོད་ལུ་ནང་ འཆང་སྤྱོད་འབད་ཆོག་པའི་ ཏམ་ཁུའི་ཚད་གཞི་ལས་ དཔྱ་༤ ལས་ཉུངམ་འབད་མི་ཚུ་ ཉོ་འདྲེན་འབད་མི་ཚུ་ལུ་ ཉེས་པ་ཡང་ཕྲའི་ཉེས་ཁྲིམས་དང་ གལ་སྲིད་ དཔྱ་༤ ལས་ལྷག་པའི་ཏམ་ཁུ་ཚུ་ ཉོ་ས་མཐོང་པ་ཅིན་ ཉེས་ཆེན་དབྱེ་ཞིམ་༤ པ་ཕོག་ནི་ཨིན་པའི་གནས་ཚུལ།


text:
མོ་གི་ཆང་ཁང་དེ་ནང་ ཚོང་དག་པ་ཅིག་ཡོད་མིའི་སྦུག་ལུ་ ཆང་གི་དམ་སྦྱིས་༤ དང་ ཏི་རུ་བཞག་སའི་སྒྲོམ་ཆུང་ཀུ་ཅིག་ཡོད་མིའི་འོག་ལས་ ཆང་བི་ཡར་ཤོག་སྒམ་༡ བཙུགས་ཡོདཔ་ཨིན་པས།
བདེ་བ་ཐང་ དམག་མི་གི་སྨན་ཁང་འོག་ལས་ ཆང་ཁང་དང་ བཟའ་ཁང་སྦྲགས་བཙུགས་མི་དེ་ ལོ་༤ ལྷགཔ་ཅིག་ སོང་ཡོདཔ་ད་ བཟའ་ཁང་གི་ཆོག་ཐམ་དེ་ རང་དབང་སྤྱོད་རུང་ ཆང་ཁང་གི་ཆོག་ཐམ་དེ་ མི་གཞན་ལས་ གླ་ཁར་ལེན་ཡོདཔ་ཨིན་པས།
ཇ་མུ་ན་གིས་ ཀུན་གསལ་ལུ་ བཤད་དོ་བཟུམ་འབད་བ་ཅིན་ མོ་གིས་ བདེ་བ་ཐང་གི་ས་གནས་ནང་ སྡོད་མི་ཅིག་ལས་ ཆང་ཁང་གི་ ཆོག་ཐམ་དེ་ གླ་ཁར་ལེན་ཡོདཔ་ལས་ ལོ་བསྟར་བཞིན་དུ་ ཆོག་ཐམ་གྱི་སྤྱོད་འཐུས་ དངུལ་ཀྲམ་༡༠,༠༠༠ སྤྲོད་དོ་ཟེར་ཨིན་པས།
ཟླ་ངོ་དག་པ་ཅིག་གི་ཧེ་མ་ ཆང་ཁང་གི་ ཆོག་ཐམ་བསྐྱར་གསོའི་འཐུས་དེ་ དངུལ་ཀྲམ་༥,༠༠༠ ལས་ དངུལ་ཀྲམ་༡༥,༠༠༠ ལུ་ ཡར་སེང་འབད་ནི་ཟེར་ སླབ་མི་ལུ་བརྟེན་ མོ་ལུ་ཚ་གྱང་ ཐེབས་ར་ལང་དགོཔ་བྱུང་ཡི་ཟེར་ཨིན་པས།
མོ་གིས་འབད་བ་ཅིན་ བདུན་ཕྲག་གཅིག་ནང་ ཆང་བི་ཡར་ཤོག་སྒམ་༡ དང་ ཆང་གཞན་མི་དུམ་གྲ་རེ་ལས་བརྒལ་ བཙོང་མི་ཚུགས་པས་ཟེར་ཨིན་པས།
ཚོང་ཁང་འདི་ནང་ལས་བཟོ་མིའི་འོང་འབབ་ཚུ་ ཆང་ཁང་གི་གླ་འཐུས་སྤྲོད་ནི་དང་ ཁྱིམ་གྱི་ཁང་གླ་ དེ་ལས་ ཨ་ལུ་ཚུ་གི་སློབ་གྲྭ་ཟད་འགྲོ་ བཏང་བའི་བསྒང་ལས་ མོ་ལུ་ ཁེ་སང་དུམ་གྲ་རེ་ལས་ མིན་འདུག་ཟེར་ཨིན་རུང་ རང་གི་ མི་ཚེ་སྐྱོང་ཐབས་ལུ་ ལཱ་ཅིག་མ་འབད་བར་མི་བཏུབ་པས་ཟེར་མནོ་སྟེ་ ལཱ་རྩ་འགེངས་འབད་དོ་ཟེར་ཨིན་པས།
བདེ་བ་ཐང་གི་ ས་གནས་བཟུམ་ཅིག་ནང་འབད་བ་ཅིན་ ཚོང་འབྲེལ་གྱི་གོ་སྐབས་དེ་ ཉུང་ར་ཉུང་མས་ཟེར་ཨིནམ་ད་ ཁྲོམ་ནང་སྡོད་མི་ མི་སེར་ཚུ་གིས་ བསྟན་རྒྱས་ལྷན་ཁག་ལུ་ ཆོག་ཐམ་བསྐྱར་གསོའི་འཐུས་དེ་ ཡར་སེང་མ་འབད་བར་ ཧེ་མ་ག་ཨིནམ་སྦེ་ར་ དངུལ་ཀྲམ་༥,༠༠༠ ལུ་བཞག་གནང་དགོཔ་སྦེ་ ཞུ་བ་འབད་མི་དང་བསྟུན་ ལྷན་ཁག་གིས་ བཀྲིན་བསྐྱང་ཐོག་ལས་ གནང་བ་སྒྲུབས་མི་ལུ་ མོ་ར་ སེམས་དགའ་ཡི་ཟེར་ཨིན་པས།
མི་སེར་ཚུ་གིས་ བསམ་གྲུབ་ལྗོངས་མཁར་ལུ་ཡོད་པའི་ འབྲུག་ཚོང་དང་བཟོ་གྲྭ་ཚོགས་སྡེའི་ ཡིག་ཚང་ བརྒྱུད་དེ་ ཞུ་བ་འབད་ཡོདཔ་ད་ ཆོག་ཐམ་བསྐྱར་གསོའི་ འཐུས་ཡར་སེང་འབད་ནི་དེ་ རྫོང་ཁག་ གཞན་མི་ཚུ་ནང་ ན་ཧིང་ལས་འགོ་བཙུགས་ཡོདཔ་བཞིན་དུ་ ན་ཧིང་ བདེ་བ་ཐང་ཁྲོམ་ནང་ལུ་ཡང་ དངུལ་ཀྲམ་༥,༠༠༠ ལས་ དངུལ་ཀྲམ་༡༥,༠༠༠ ལུ་ ཡར་སེང་འབད་ཡོདཔ་ཨིན་པས།
བདེ་བ་ཐང་ཁྲོམ་གྱི་ ཆང་ཁང་ཇོ་བདག་༢༧ དེ་ཅིག་གིས་ འབད་བ་ཅིན་ བསམ་གྲུབ་ལྗོངས་མཁར་ ཁྲོམ་སྡེ་དང་གཅིག་ཁར་ ཁྲོམ་སྡེ་ཀ་པའི་གྲངས་སུ་ བཙུགས་ཡོདཔ་ཨིན་རུང་ བདེ་བ་ཐང་ཁྲོམ་དེ་ ད་ལྟོ་ཡང་ མཐའ་ཟུར་སྦེ་ར་ ལུས་ཡོད་ཟེར་ཨིན་པས།
མ་གཞི་ བདེ་བ་ཐང་གི་ཁྲོམ་སྡེ་ ཁྲོམ་སྡེ་ཀ་པ་ཨིན་ཟེར་སླབ་རུང་ ཁྲོམ་སྡེའི་མཐུན་རྐྱེན་ག་ཅི་ཡང་ མ་ཚང་པར་ཡོད་ཟེར་ ཆང་ཁང་གི་ཇོ་བདག་ཅིག་ཨིན་མི་ འཕྲིན་ལས་ཀྱིས་ བཤདཔ་ཨིན་པས།
བསྟན་རྒྱས་ལྷན་ཁག་གིས་ ཆོག་ཐམ་འཐུས་ཡར་སེང་འབད་ནིའི་དོན་ སྤྱི་ལོ་༢༠༡༥ ཟླཝ་༦ པའི་ཚེས་༣༠ ཚུན་ ཕར་འགྱངས་འབད་དོ་ཡོདཔ་ལས་ འཐུས་དངུལ་ཀྲམ་༥,༠༠༠ སྦེ་ར་བཞག་ནི་ཨིན་པའི་གནས་ཚུལ།


text:
ནོར་བུ་རྒྱལ་མཚན། ངང་ལམ་-བདེ་ཆེན་གླིང་འདེམས་ཁོངས།
སྐྱེས་ལོ་༢༩ ལང་མི་ ནོར་བུ་རྒྱལ་མཚན་གྱིས་ པདྨ་དགའ་ཚལ་ངང་ལམ་-བདེ་ཆེན་གླིང་འདེམས་ཁོངས་ལས་ ཚོགས་པའི་ འདེམས་ངོ་སྦེ་ དོ་འགྲན་འབད་ནི་ཨིནམ་ད་ ཁོ་གིས་ སྤྱི་ལོ་༢༠༡༠ ལུ་ བཀང་ལུང་ཤེས་རབ་རྩེ་མཐོ་རིམ་སློབ་གྲྭ་ལས་ དཔལ་འབྱོར་དང་ མཐའ་འཁོར་རིག་པའི་ མཐོ་རིམ་ཤེས་ཚད་མཐར་འཁྱོལ་བའི་ཤུལ་ལུ་ སྒེར་སྡེ་ནང་ ལཱ་འབད་ཡོདཔ་ཨིན་པས།
ཚེ་དབང་སྟོབས་རྒྱས། བསམ་མཁར་-ཨུ་མཛོ་རོང་འདེམས་ཁོངས།
སྤྱི་ལོ་༢༠༡༢ ལུ་ རྒྱ་གར་ནེ་རུ་གཙུག་ལག་སློབ་སྡེ་ལས་ མཐོ་རིམ་ཤེས་ཡོན་མཐར་འཁྱོལ་བའི་ཤུལ་ལུ་ གཡུས་ཁར་ཕམ་གྱི་ ཆ་རོགས་འབད་དེ་སྡོད་མི་ ཚེ་དབང་སྟོབས་རྒྱས་ཀྱིས་ བཀྲིས་སྒང་རྫོང་ཁག་ བསམ་མཁར་-ཨུ་མཛོ་རོང་འདེམས་ཁོངས་ལས་ བཅའ་མར་གཏོགས་ནི་ཨིན་པས།བསོད་ནམས་དཔལ་འབྱོར། མཁར་-གཡུ་རུང་འདེམས་ཁོངས།
སྐྱེས་ལོ་༣༡ ལང་མི་ བསོད་ནམས་དཔལ་འབྱོར་གྱིས་ པདྨ་དགའ་ཚལ་མཁར་-གཡུ་རུང་འདེམས་ཁོངས་ལས་ ཚོགས་པའི་་འདེམས་ངོ་སྦེ་ བཅའ་མར་གཏོགས་ནི་ཨིནམ་ད་ ཁོ་གིས་ དཔལ་འབྱོར་དང་ ས་ཆགས་རིག་པའི་ནང་ མཐོ་རིམ་ཤེས་ཡོན་མཐར་འཁྱོལ་པའི་ཤུལ་ལུ་ ཐིམ་ཕུ་ཇིའོ་ཊེག་ བཟོ་རིག་ནང་ ལོ་ངོ་༢ ཀྱི་རིང་ ལཱ་འབད་ཡོདཔ་ཨིན་པས།
ཀུན་ལེགས་སྒྲོལམ། ལྷོ་ཐིམ་ཕུ་འདེམས་ཁོངས།
སྐྱེས་ལོ་༢༧ ལང་མི་ ཀུན་ལེགས་སྒྲོལ་མ་གིས་ སྤྱི་ལོ་༢༠༡༠ ལུ་ ཚོང་འབྲེལ་བདག་སྐྱོང་ནང་ མཐོ་རིམ་ཤེས་ཚད་མཇུག་བསྡུ་བའི་ཤུལ་ལུ་ ཚོང་བསྒྲགས་ནང་ ལོ་ངོ་༡ གི་རིང་ ལཱ་འབད་ཡོདཔ་ད་ མོ་གིས་ ལྷོ་ཐིམ་ཕུ་འདེམས་ཁོངས་ལས་ དོ་འགྲན་འབད་ནི་ཨིན་པས།
ངག་དབང་ཆོས་སྒྲོན། ཝམ་རོང་འདེམས་ཁོངས།
སྤྱི་ལོ་༢༠༡༡ ལུ་ མཐོ་རིམ་སློབ་གྲྭ་མཐར་འཁྱོལ་བའི་ཤུལ་ལས་ བཙག་འཐུ་ལྷན་ཚོགས་དང་ རྒྱལ་ཡོངས་གནས་སྡུད་ནང་ ལཱ་འབད་ཡོད་མི་ སྐྱེས་ལོ་༣༡ ལང་མི་ ངག་དབང་ཆོས་སྒྲོན་གྱིས་ བཀྲིས་སྒང་ཝམ་རོང་འདེམས་ཁོངས་ལས་ ཚོགས་པའི་ འདེམས་ངོ་སྦེ་ དོ་འགྲན་འབད་ནི་ཨིན་པས།པདྨ་དབྱངས་འཛོམས། བར་མཚམས་-གཤོང་ཕུག་འདེམས་ཁོངས།
སྐྱེས་ལོ་༢༨ ལང་མི་ པདྨ་དབྱངས་འཛོམས་ཀྱིས་ བཀྲིས་སྒང་བར་མཚམས་-ཤོང་ཕུག་འདེམས་ཁོངས་ལས་ དོ་འགྲན་འབད་ནི་ཨིནམ་ད་ མོ་ ཚོགས་པ་དེ་ནང་ མ་འཛུལ་བའི་ཧེ་མར་ ཚོང་བསྒྲགས་འགོ་དཔོན་སྦེ་ ལཱ་འབད་ཡོདཔ་ཨིན་པས།པདྨ་དབང་ཕྱུག། ཁ་སྟོད་-ལ་ཡ་འདེམས་ཁོངས།
པདྨ་དབང་ཕྱུག་གིས་ ནང་པའི་རིག་གཞུང་ནང་ མཐོ་རིམ་ཤེས་ཚད་མཐར་འཁྱོལ་པའི་ཤུལ་ལུ་ བརྡ་བརྒྱུད་ནང་ ལཱ་འབད་ཡོདཔ་ད་ ཁོ་གིས་ ཚོགས་པའི་འདེམས་ངོ་སྦེ་ མགར་ས་ཁ་སྟོད་-ལ་ཡ་འདེམས་ཁོངས་ལས་ དོ་འགྲན་འབད་ནི་ཨིན་པས།
བཀྲིས་ཕུན་ཚོགས། དགྲ་མེད་རྩེ་-སྔ་ཚང་འདེམས་ཁོངས།
འདེམས་ངོ་རྣམ་རྒྱལ་དབང་མོ་གི་ ཚབ་སྦེ་བཙུགས་མི་ སྐྱེས་ལོ་༢༦ ལང་མི་ བཀྲིས་ཕུན་ཚོགས་ཀྱིས་ མོང་སྒར་དགྲ་མེད་རྩེ་-སྔ་ཚང་འདེམས་ཁོངས་ལས་ དོ་འགྲན་འབད་ནི་ཨིནམ་ད་ ཁོ་གིས་ སྤྱི་ལོ་༢༠༠༨ ལས་ སྲིད་དོན་ནང་ བཅའ་མར་གཏོགས་ནི་གི་ སྤྲོ་བ་བསྐྱེད་ཡོདཔ་བཞིན་དུ་ སྤྱི་ལོ་༢༠༡༢ ལུ་ རྒྱ་གར་སི་ཀིམ་ མ་ནི་པཱལ་ གཙུག་ལག་སློབ་སྡེ་ལས་ མཐར་འཁྱོལ་ཡོདཔ་ཨིན་པས།
ཕྱག་རྡོར་རྣམ་རྒྱལ། ཨ་ཐང་-ཐད་ཚོ་འདེམས་ཁོངས།
འདེམས་ངོ་ཚེ་རིང་ཕུན་ཚོགས་ཀྱི་ཚབ་ སྐྱེས་ལོ་༣༤ ལང་མི་ ཕྱག་རྡོར་རྣམ་རྒྱལ་གྱིས་ དབང་འདུས་ཕོ་བྲང་ཨ་ཐང་-ཐད་ཚོ་འདེམས་ཁོངས་ལས་ དོ་འགྲན་འབད་ནི་ཨིནམ་ད་ ཁོ་གིས་ འཕྲལ་ཁམས་ཅིག་ཁར་ འགོ་འདྲེན་འཐབ་མི་ རྒྱལ་ཡོངས་ཚོགས་སྡེའི་ བཙག་འཐུ་ནང་ དོ་འགྲན་འབད་ཡོདཔ་ཨིན་པས།
ཕྱག་རྡོར་རྣམ་རྒྱལ་གྱིས་ སྤྱི་ལོ་༢༠༠༨ ལུ་ རྒྱ་གར་ནུབ་བེང་གཱལ་ལས་ རྩིས་རིག་ནང་ མཐོ་རིམ་ཤེས་ཚད་མཐར་འཁྱོལ་བའི་ཤུལ་ལུ་ ལྟ་བཤལ་ལམ་སྟོན་པ་དང་ ཁག་འབག་གི་ སློབ་དཔོན་སྦེ་ སྡོད་ཡོདཔ་ཨིན་པས།
སྐལ་བཟང་ཆོས་སྒྲོན། སྐྱེངས་མཁར་-ཝེ་རིང་ལ་འདེམས་ཁོངས།
སྐྱེས་ལོ་༢༨ ལང་མི་ སྐལ་བཟང་ཆོས་སྒྲོན་གྱིས་ མོང་སྒར་སྐྱེངས་མཁར་-ཝེ་རིང་ལ་འདེམས་ཁོངས་ལས་ བཙག་འཐུའི་ནང་ བཅའ་མར་གཏོགས་ནི་ཨིནམ་ད་ མོ་གིས་ ཀམ་པུས་ཊར་ལག་ལེན་ནང་ མཐོ་རིམ་ཤེས་ཡོན་མཐར་འཁྱོལ་པའི་ཤུལ་ལུ་ སྤ་རོ་ འབྲུག་ཕྱགས་སྙིགས་ཀྱི་ འགོ་དཔོན་སྦེ་ ལཱ་འབད་ཡོད་པའི་གནས་ཚུལ།


text:
དེ་ཡང་ གཙོ་བོ་ར་ རྒྱ་གར་གཞུང་གིས་ ད་ཚུན་གྱི་རིང་ འབྲུག་གི་དོན་ལུ་ མེ་རླུང་གེསི་རྒྱ་རྫི་དང་ ས་མར་ཁུའི་གོང་ཚད་ མར་ཕབ་རྐྱབ་བྱིན་མི་དེ་ ཁ་ཙ་ ཆ་མེད་བཏང་སྟེ་ བསྒྱུར་བཅོས་འབད་ནི་དེ་གིས་ཨིན་མས་ཟེར་ བསྟན་རྒྱས་ལྷན་ཁག་གི་ ཚོང་འབྲེལ་ལས་ཁུངས་ཀྱི་ འགོ་དཔོན་ཚུ་གིས་ སླབ་ཨིན་པས།
ད་ལས་ཕར་ ཧེ་མའི་གོང་ཚད་ཐོག་ལུ་ ས་གནས་ཀྱི་ ཐག་རིང་ཧིང་དང་བསྟུན་ ས་མར་ཁུ་ལི་ཊར་རེ་ལུ་ དངུལ་ཀྲམ་༤༠.༣༠ དང་༤༡.༧༣ དང་ མེ་རླུང་གེསི་རྒྱ་རྫི་རེ་ལུ་ དངུལ་ཀྲམ་༦༡༢ དང་༦༩༣ སེང་ཡོདཔ་ཨིན་པས།
ཐིམ་ཕུ་ལུ་འབད་བ་ཅིན་ མེ་རླུང་རྒྱ་རྫི་རེ་ལུ་ གོང་ཚད་དངུལ་ཀྲམ་༡,༡༩༦ དང་ ཕུན་ཚོགས་གླིང་ལུ་ དངུལ་ཀྲམ་༡,༠༧༠ བསམ་གྲུབ་ལྗོངས་མཁར་ལུ་ དངུལ་ཀྲམ་༡,༡༠༩ དགེ་ལེགས་ཕུག་ལུ་ དངུལ་ཀྲམ་༡,༡༠༩ བུམ་ཐང་ལུ་ དངུལ་ཀྲམ་༡,༢༠༣ དེ་ལས་ བཀྲ་ཤིས་སྒང་ལུ་ དངུལ་ཀྲམ་༡,༡༢༤ ཨིན་པས།
ས་སྣུམ་ལི་ཊར་རེ་ལུ་ ཕུན་ཚོགས་གླིང་ལུ་འབད་བ་ཅིན་ གོང་ཚད་དངུལ་ཀྲམ་༥༥.༢༢ དང་ ཐིམ་ཕུ་ལུ་ དངུལ་ཀྲམ་༥༦.༩༥ བསམ་གྲུབ་ལྗོངས་མཁར་ལུ་ དངུལ་ཀྲམ་༥༤.༩༩ དགེ་ལེགས་ཕུག་ལུ་ དངུལ་ཀྲམ་༥༤.༨༤ བུམ་ཐང་ལུ་ དངུལ་ཀྲམ་༥༧.༦༨ དེ་ལས་ བཀྲ་ཤིས་སྒང་ལུ་ དངུལ་ཀྲམ་༥༦.༦༧ ཨིན་པས།
ཚོང་འབྲེལ་ལས་ཁུངས་ཀྱི་མདོ་ཆེན་ བསོད་ནམས་དབང་ཕྱུག་གིས་ བཤད་དོ་བཟུམ་འབད་བ་ཅིན་ གོང་ཚད་ཕབ་ཆག་ ཆ་མེད་བཏང་མི་དེ་གི་སྐོར་ལས་ འབྲུག་གཞུང་གིས་ རྒྱ་གར་གཞུང་དང་གཅིག་ཁར་ གསུང་གྲོས་གནང་ནི་ཨིན་ཟེར་ཨིན་པས།
ཁོ་གིས་འབད་བ་ཅིན་ གནད་དོན་དེ་གི་སྐོར་ལས་ སྤྱི་ཟླ་༦ པའི་ཚེས་༢༤ དང་༢༥ དེ་ཅིག་ལུ་ ཤེས་རྟོགས་བྱུང་ཡོད་རུང་ རྒྱལ་ཁབ་ནང་ མཁོ་ཆས་དེ་ཚུ་ བར་རྐྱེན་མེདཔ་སྦེ་ བཀྲམ་སྤེལ་འབད་ནིའི་དོན་ལུ་ ཕབ་ཆག་མེད་པའི་ཐོག་ལས་ སྤྱི་ཟླ་༧ པའི་ཚེས་༡ ལས་ ནང་འདྲེན་འབད་བཅུག་ཅི་ཟེར་ཨིན་པས།
གོང་ཚད་ཕབ་ཆག་མེད་དེ་འབད་རུང་ རྒྱ་གར་ལས་ ནང་འདྲེན་འབད་མ་བཅུག་པ་ཅིན་ རྒྱལ་ཁབ་ནང་ ཉིནམ་དག་པ་ཅིག་ནང་ར་ མཁོ་ཆས་དེ་༢ མ་ལང་པའི་ དཀའ་ངལ་འཐོན་འོང་ཟེར་ཨིནམ་ད་ ཨིན་རུང་ ཐབས་ལམ་གཞན་མེདཔ་ལས་ བྱ་ཐབས་མེད་པར་ བཀྲམ་སྤེལ་བ་ཚུ་ལུ་ ནང་འདྲེན་འབད་བཅུག་ཅི་ཟེར་ མདོ་ཆེན་གྱིས་བཤད་ཅི།
མགྲིན་ཚབ་ཅིག་གིས་ བཤད་དོ་བཟུམ་འབད་བ་ཅིན་ རྒྱ་གར་གཞུང་ཡང་ མར་ཁུའི་མཁོ་ཆས་ཚུ་ མང་ཤོས་ར་ ནང་འདྲེན་འབད་དོ་ཡོདཔ་ལས་ མ་དངུལ་གྱི་ དཀའ་ངལ་ཐོན་ཏེ་ཡོད་ཟེར་ཨིན་པས།
རྒྱ་གར་གྱི་རུ་པི་དེ་ ཌོ་ལར་དང་ཕྱདཔ་ད་ གོང་ཚད་དམའ་སུ་འགྱོ་དོ་ཡོདཔ་ལས་ ཧེ་མའི་ གོང་ཚད་ཐོག་ལས་ ད་ལྟོ་གི་ རུ་པི་གི་གནས་ཚད་ནང་ ནང་འདྲེན་འབདཝ་ད་ གོང་ཚད་མཐོ་དྲགས་སྦེ་ གནས་དོ་ཡོདཔ་ལས་ རུ་པི་གི་ དཀའ་ངལ་ཐོན་དོ་ཡོདཔ་ཨིན་པས།
ད་རེས་ཀྱི་ དཀའ་ངལ་བཟུམ་སྦེ་ སྤྱི་ལོ་༢༠༠༣ ལུ་ཡང་ ཚར་ཅིག་ཐོན་ཡོད་རུང་ དུས་ཡུན་ཐུང་ཀུ་ཅིག་ནང་ར་ བསལ་ཚུགས་ཡོདཔ་ད་ མདོ་ཆེན་གྱིས་ བཤད་དོ་བཟུམ་འབད་བ་ཅིན་ ད་རེས་ཀྱི་དཀའ་ངལ་དེ་ ག་དེམ་ཅིག་འགོར་འོང་ག་ སླབ་མི་ཤེས་ཟེར་ཨིན་པས།
རྒྱ་གར་གྱི་བརྡ་བརྒྱུད་ནང་ བཀོད་དོ་བཟུམ་འབད་བ་ཅིན་ རྒྱ་གར་གཞུང་གིས་ རྒྱ་གར་རྒྱལ་ཁབ་ནང་ཡང་ མེ་རླུང་གི་ གོང་ཚད་ཕབ་ཆག་དེ་ ཆ་མེད་བཏང་ནི་གི་ འཆར་གཞི་ཡོདཔ་ཨིན་པའི་གནས་ཚུལ།


text:
དེ་བཟུམ་སྦེ་ མི་སེར་དམངས་གཙོ་ཚོགས་པ་གིས་༣༧༨ ཐོབ་ཡོདཔ་ད་ འབྲུག་སྤྱིར་དབང་ཚོགས་པ་གིས་ ཚོགས་རྒྱན་༡༢༥ ལས་བརྒལ་ ཐོབ་མ་ཚུགསཔ་ཨིན་པས།
དེ་བཟུམ་སྦེ་ པཱན་སྦང་འདེམས་ཁོངས་ནང་ལས་ཡང་ འབྲུག་ཕུན་སུམ་ཚོགས་པ་གིས་ འཕྲུལ་ཆས་ཐོག་ལས་ ཚོགས་རྒྱན་༡,༢༤༣ དང་ མི་སེར་དམངས་གཙོ་ཚོགས་པ་གིས་༦༤༤ འབྲུག་མཉམ་རུབ་ཚོགས་པ་གིས་ ཚོགས་རྒྱན་༤༨༥ དེ་ལས་ འབྲུག་སྤྱིར་དབང་ཚོགས་པ་གིས་ ཚོགས་རྒྱན་༡༢༥ ཐོབ་ཡོདཔ་ཨིན་པས།
འགྲེམ་ཐོག་ཚོགས་རྒྱན་གྱི་ཐད་ལུ་འབད་རུང་ འདེམས་ཁོངས་༢ ཆ་ར་ནང་ལས་ འབྲུག་ཕུན་སུམ་ཚོགས་པ་གིས་ མཐོ་ཤོས་ཐོབ་ཡོདཔ་ཨིན་པས།
དེ་ཡང་ འབྲུག་ཕུན་སུམ་ཚོགས་པ་གིས་ བར་དོ་- ཀྲོང་འདེམས་ཁོངས་ལས་ འགྲེམ་ཐོག་ཚོགས་རྒྱན་༥༩༡ དང་ པཱན་སྦང་ལས་༣༣༧ ཐོབ་ཡོདཔ་ད་ མི་སེར་དམངས་གཙོ་ཚོགས་པ་གིས་ བར་དོ་- ཀྲོང་ལས་ ཧ་ལམ་ འབྲུག་ཕུན་སུམ་ཚོགས་པ་དང་ འདྲ་མཉམ་སྦེ་ཐོབ་ནུག།
མི་སེར་དམངས་གཙོ་ཚོགས་པ་གིས་ བང་དོ་- ཀྲོང་འདེམས་ཁོངས་ལས་༥༣༢ དང་ པཱན་སྦང་ལས་༡༩༥ འབྲུག་མཉམ་རུབ་ཚོགས་པ་གིས་ བར་དོ་- ཀྲོང་ལས་༤༤༡ དང་ པཱན་སྦང་ལས་༡༢༠ དེ་ལས་ འབྲུག་སྤྱིར་དབང་ཚོགས་པ་གིས་ བར་དོ་-ཀྲོང་ལས་༡༨ དང་ པཱན་སྦང་ལས་༡༡ ཐོབ་ཡོདཔ་ཨིན་པས།
བར་དོ་-ཀྲོང་འདེམས་ཁོངས་ནང་ ཚོགས་རྒྱན་བཙུགས་སའི་ས་ཁོངས་༢༡ དང་ ཁྱད་ཚད་ལྡན་པའི་ ཚོགས་རྒྱན་བཙུགས་མི་༩,༣༨༡ ཡོད་ས་ལས་༣,༠༤༢ ཀྱིས་ ཚོགས་རྒྱན་བཙུགས་པར་ འོང་ཡོདཔ་ད་ པཱན་སྦང་འདེམས་ཁོངས་ནང་འབད་བ་ཅིན་ ཚོགས་རྒྱན་བཙུགས་སའི་ས་ཁོངས་༡༨ དང་ ཁྱད་ཚད་ལྡན་པའི་ ཚོགས་རྒྱན་བཙུགས་མི་༦,༧༥༢ ཡོད་ས་ལས་༢,༤༩༧ གིས་ ཚོགས་རྒྱན་བཙུགས་པར་ འོང་ཡོདཔ་ཨིན་པས།
བར་དོ་-ཀྲོང་འདེམས་ཁོངས་ཀྱི་ ཚོགས་རྒྱན་བཙུགས་སའི་ ས་ཁོངས་དག་པ་ཅིག་ནང་ འགྱོ་ལྟ་བའི་སྐབས་ ཚོགས་རྒྱན་བཙུགས་མི་ ལ་ལུ་ཅིག་ མི་གཞན་གྱིས་ བཏང་བཏངམ་བཟུམ་མའི་ ཚོར་སྣང་བྱུང་ཡི་ཟེར་ཨིན་པས།
ཚང་ལ་ལྗོངས་ མི་སྡེ་སློབ་གྲྭ་ཆུང་བའི་ ཚོགས་རྒྱན་ས་ཁོངས་ནང་ སྐྱེས་ལོ་༧༠ དོན་གྲངས་ནང་འབད་མི་ ཨམ་སྲུ་ཅིག་གིས་ འབྲུག་ཕུན་སུམ་ཚོགས་པའི་ ལས་རྟགས་ཅིག་དང་ མོ་རའི་ ངོས་འཛིན་འདྲ་པར་ཚུ་འབག་སྟེ་ ཚོགས་རྒྱན་བཙུགས་པར་འོང་ཡོདཔ་ད་ ཚོགས་རྒྱན་བཙུགས་སའི་ ས་ཁོངས་ནང་ ལྷོད་པའི་སྐབས་ མོ་གིས་ ངེ་གི་ཚོགས་རྒྱན་འདི་ འ་ནི་ཚོགས་པ་དེ་ལུ་ བཙུགས་ནི་ཨིན་ ག་དེ་སྦེ་ འབད་དགོཔ་སྨོ་ཟེར་ དྲིསཝ་ཨིན་པས།
ཀུན་གསལ་ལུ་སླབ་མིའི་ནང་ མོ་གིས་ སྲིད་ཚོགས་ཀྱི་སྐོར་ལས་ ག་ཅི་ཡང་ མི་ཤེས་ཟེར་ཨིནམ་ད་ འགོ་དང་པ་ ཚོགས་རྒྱན་བཙུགས་པར་ འོང་དགོ་མི་དེ་ཡང་ ཚོགས་པ་གིས་ ཚོགས་རྒྱན་བཙུགས་པར་ འགྱོ་དགོཔ་སྦེ་ སླབ་མི་ལུ་བརྟེན་ཏེ་ ཨིན་ཟེར་ཨིན་པས།
དེ་བཟུམ་སྦེ་ སྐྱེས་ལོ་༦༠ རེ་གྲངས་ནང་འབད་མི་ ཨམ་ཅིག་གིས་ ཚོགས་རྒྱན་བཙུགས་སའི་ ས་ཁོངས་ནང་ལས་ ལོག་ཐོན་པའི་སྐབས་ ང་བཅས་ཀྱིས་ ཚོགས་རྒྱན་དེ་བཙུགས་ཅི་ དེ་འབད་ནི་དེ་གིས་ ང་བཅས་ལུ་ སྣུམ་འཁོར་གནང་དགོ་ཟེར་ སླབ་ཡོདཔ་ད་ མོ་གིས་ཡང་ ཚོགས་རྒྱན་བཙུགས་ནི་དེ་ འགོ་དང་པ་ཨིན་པས།
མོ་ར་ ཕུན་ཚོགས་གླིང་ལུ་ སྡོད་མི་ཅིག་འབད་རུང་ བདུན་ཕྲག་༢ དེ་ཅིག་གི་ཧེ་མར་ མོ་རའི་བུམོ་གི་རྨགཔོ་གིས་ ཚོགས་རྒྱན་བཙུགས་པར་ འོང་དགོཔ་སྦེ་ བརྡ་བསྐུལ་འབད་ཡོདཔ་ཨིནཔས།
ཁ་ཙ་ བར་དོ་རྒེད་འོག་ ཁྲི་ས་ལུ་ ཕོ་སྐྱེས་ཅིག་གིས་ ཆང་འགྲངས་ཏེ་ ཚོགས་རྒྱན་བཙུགས་པར་ འོང་མི་ལུ་བརྟེན་ ཚོགས་རྒྱན་བཙུགས་ནི་ལས་ བཀག་ཆ་འབད་ཡོདཔ་ཨིན་པའི་གནས་ཚུལ།
གཞལམ་སྒང་ལས་ ཉི་མ་དབང་འདུས།


text:
PGDE Dzongkha
ལས་རིམ་གྱི་མིང་། གཙུག་ལག་གཞི་རིམ་གོང་མའི་ཤེས་ཡོན། (རྫོང་ཁ།)
(Postgraduate Diploma in Education)
ལས་རིམ་གྱི་ལོ་ཡུན། ཟླ་ངོ་ དགུ། (སྤྱི་ཟླ་ ༢ པ་ལས་ སྤྱི་ཟླ་ ༡༡ པ་ཚུན།)
གཙུག་ལག་གཞི་རིམ་གོང་མའི་ཤེས་ཡོན་གྱི་ལས་རིམ་འདི་གིས་ རྒྱལ་ཁབ་ནང་གི་ འབྲིང་རིམ་བར་མ་ཡན་ཆད་ཀྱི་སློབ་གྲྭ་ཚུ་ནང་ རྫོང་ཁའི་ཆོས་ཚན་ (རྫོང་ཁའི་སྐད་ཡིག་དང་རྩོམ་རིག་) སློབ་སྟོན་འབད་ནིའི་ནང་ལུ་ དམིགས་གཏད་བསྐྱེདཔ་ཨིན། དེ་གི་དོན་ལུ་ སྤྱིར་བཏང་ སློབ་སྟོན་དང་འབྲེལ་བའི་ཁྱད་རིག་གི་ཡོད་ཏན་ སྤུས་ཚད་དང་ལྡན་ཏོག་ཏོ་འབད་ཐོབ་ཚུགས་ནི་དང་ ལྷག་པར་དུ་ དུས་རྒྱུན་གྱི་སློབ་སྟོན་དང་འབྲེལ་བའི་དཀའ་ངལ་ཚུ་ ལག་ལེན་ཞིབ་འཚོལ་གྱི་ཐོག་ལས་ སེལ་ཐབས་འབད་ཚུགས་ནི་ལུ་ཡང་ དམིགས་གཏད་བསྐྱེདཔ་ཨིན།
འཛུལ་ཞུགས་ཀྱི་ཚད་གཞི།
ལས་རིམ་འདི་ནང་འཚུལ་ཞུགས་འབད་ནིའི་དོན་ལུ་ རྫོང་ཁའི་སྐད་ཡིག་དང་རྩོམ་རིག་ནང་ལུ་ ཉུང་མཐའ་གཙུག་ལག་གཞི་རིམ་གྱི་ཤེས་ཚད་དགོ། ནང་པའི་བཤད་གྲྭ་ཚུ་ནང་ལས་ཨིན་པ་ཅིན་ ཉུང་མཐའ་ལོ་རིམ་ ༦ མཐར་འཁྱོལ་དགོ།
ལས་རིམ་འདི་གི་དོན་ལུ་ གོང་གི་ཤེས་ཚད་ཡོད་མི་ཚུ་ གཞུང་གི་ཁ་ཐུག་ལས་ སློབ་གཉེར་ གྲོགས་རམ་ཐོབ་མི་ཚུ་ རྒྱལ་གཞུང་ཞི་གཡོག་ལྷན་ཚོགས་ཀྱིས་ གདམ་ཁ་རྐྱབ་སྟེ་གཏངམ་ཨིན། མ་དངུལ་རང་གིས་བཙུགས་ཏེ་ སྒེར་པ་འབད་ འཛུལ་ཞུགས་འབད་ནིའི་བློ་འདོད་ཡོད་པ་ཅིན་ འོག་ལུ་བཀོད་ཡོད་པའི་ཚད་གཞི་ཚུ་ ལག་ལེན་འཐབ་ཨིན།
༡ རྫོང་ཁ་དང་ཨིང་ལིཤི་གི་སྐད་ཡིག་འབྲི་རྒྱུགས། སྐུགས་ ༥༠%
༢ ངག་ཐོག་གི་དྲི་བ་དྲིས་ལན། སྐུགས་ ༢༥%
༣ གཙུག་ལག་གཞི་རིམ་གྱི་སྐུགས། སྐུགས་ ༢༥%
དེ་གུ་ གཙུག་ལག་གཞི་མཆོག་སྦྱངས་མི་ལུ་ སྐུགས་ ༥ གཙུག་ལག་མཐོ་རིམ་སྦྱངས་མི་ལུ་ སྐུགས་ ༡༠ མཁས་དབང་སྦྱངས་མི་ལུ་ སྐུགས་ ༡༥ ཧེང་སྐལ་ཐོབ།
སྐུགས་ཚུ་ག་ར་བསྡོམས་ཞིནམ་ལས་ བརྒྱ་ཆ་ ༥༠ ཡན་ཆད་ཐོབ་མི་ཚུ་ གདམ་ཁ་རྐྱབ་ཨིན།
རྫོང་ཁའི་འབྲི་རྒྱུགས་ནང་ལས་ མཐར་འཁྱོལ་གྱི་སྐུགས་བརྒྱ་ཆ་ ༥༠ མ་ཐོབ་པ་ཅིན་ གདམ་ཁ་ མི་རྐྱབ། རྫོང་ཁའི་འབྲི་རྒྱུགས་ནང་ལས་ མཐར་འཁྱོལ་རུང་ ཡོངས་བསྡོམས་ སྐུགས་ཚད་ བརྒྱ་ཆ་ ༥༠ མ་ཐོབ་པ་ཅིན་ དེ་ཡང་ གདམ་ཁ་མི་རྐྱབ།
ལས་རིམ་འདི་གི་སྐོར་ལས་ ཁ་གསལ་མཁྱེན་འདོད་ཡོད་པ་ཅིན་ འོག་ལུ་བཀོད་དེ་ཡོད་པའི་ མི་ངོ་དང་གཅིག་ཁར་འབྲེལ་བ་འཐབ་གནང་།
རྩ་གཞུང་བཀོད་རིས། Curriculum Structure
རིན་ཆེན་རྒྱ་མཚོ།
ལས་རིམ་འགོ་ཁྲིདཔ།
འགྲུལ་འཕྲིན་ཨང་ ༡༧༦༡༠༥༢༢
གློག་འཕྲིན་ rinchengyemtsho.pce@rub.edu.bt


text:
དེ་ཡང་ ལྷུན་རྩེ་བཙན་མཁར་རྒེད་འོག་ ཝམ་བུར་ལས་ ཚེ་རིང་གིས་ རྫོང་ཁག་ཁྲིམས་འདུན་གྱི་ འཁྲུན་ཆོད་ལུ་ བསམ་པ་མ་རྫོགས་པར་ ཆེ་མཐོ་ཁྲིམས་འདུན་ལུ་ མཐོ་གཏུགས་འབད་ཡོདཔ་ཨིན་པས།
ཚེ་རིང་གིས་ སྤྱི་ལོ་༢༠༡༢ ཟླ་༡༠ པའི་ཚེས་༡༧ ལུ་ རྒྱ་གར་གྱི་ ས་མཚམས་ཁྲོམ་སྡེ་ ཇའི་སྒང་ལས་ དངུལ་ཀྲམ་༧,༠༠༠ གནས་པའི་ ཏམ་ཁུ་བཱ་བཱ་ཤོག་སྒྲོམ་༣༠༠ (ལྗིད་ཚད་ག་རམ་༣༦,༠༠༠) དང་ ཏམ་ཁུ་བཅུ་རྡོག་༢,༦༠༠ ཕུན་ཚོགས་གླིང་ལས་ ཐིམ་ཕུ་ལུ་འོང་མི་ སྐྱེལ་འདྲེན་བཱསི་ནང་ སྐྱེལ་བའི་སྐབས་ ཆུ་ཁ་རྩི་མ་གཤམ་ལུ་ ཁྲིམས་སྲུང་འགག་པ་གིས་ འཕྱོག་བཟུང་འབད་ཡོདཔ་ཨིན་པས།
ཁོ་གིས་ ཏམ་ཁུའི་ཐོན་སྐྱེད་ཚུ་ཡོད་མི་ ཕད་ཙེ་དེ་ ཁོ་རའི་ ཨ་ཞེམ་ལུ་ ཐིམ་ཕུ་ཚུན་ བསྐྱལ་གནང་ཟེར་སླབ་སྟེ་ ཨ་ཞེམ་གིས་ཡང་ ཕད་ཙེ་ནང་ ཏམ་ཁུ་ཡོདཔ་མ་ཤེས་པར་ སྐྱེལ་འདྲེན་བཱསི་ཅིག་ནང་ འབག་ནུག་ཟེར་ ཐོག་མའི་འཁྲུན་ཆོད་ནང་བཀོད་ནུག།
ཚེ་རིང་གིས་ ཏམ་ཁུ་དང་ ཏམ་ཁུའི་ཐོན་སྐྱེད་ཚུ་ ཚོང་འབྲེལ་འཐབ་ནིའི་དོན་ལུ་ ཁྲིམས་འགལ་ཐོག་ ནང་འདྲེན་འབད་ནུག་ཟེར་ བཀོད་ཡོད་པའི་གནས་ཚུལ།


text:
བཙག་འཐུ་འགོ་དཔོན་ཚུ་གིས་ སླབ་མིའི་ནང་ འགྲེམ་ཐོག་ཚོགས་རྒྱན་༢,༦༧༤ ངོས་ལེན་འབད་ཡོདཔ་མ་ཚད་༡༠༨ ཆ་མེད་བཏང་ཡི་ཟེར་ཨིན་པས།
དགེ་ལེགས་ཕུག་འདེམས་ཁོངས་ཀྱིས་ འགྲེམ་ཐོག་ཚོགས་རྒྱན་༡,༨༨༧ ཐོབ་མི་ཚུ་ ཕོ་སྐྱེས་༡,༠༧༢ དང་ ཨམ་སྲུ་༧༣༥ གིས་ བསྐྱལ་ཡོདཔ་ཨིན་པས།
ཁ་ཙ་ ཕྱི་རུ་ཚུན་ཚོད་ འདེམས་ཁོངས་དེ་གི་ འགྲེམ་ཐོག་ཚོགས་རྒྱན་༨༠ ཆ་མེད་བཏང་སྟེ་༡,༨༠༧ ཆ་གནས་ཡོད་པའི་གྲངས་སུ་ ངོས་ལེན་འབད་ནུག།
དེ་ཡང་ ཆ་མེད་བཏང་མི་ འགྲེམ་ཐོག་ཚོགས་རྒྱན་༨༠ ལས་༥༦ ངོ་སྤྲོད་གསལ་བསྒྲགས་ལག་ཁྱེར་མེད་པའི་ཁར་༨ ཚོགས་རྒྱན་སྐྱུར་མིའི་ ངོས་འཛིན་འདྲ་པར་མེདཔ་མ་ཚད་༥ ལུ་ དབང་ནུས་ལྡན་པའི་ དཔང་པོའི་ངོས་འཛིན་འདྲ་པར་གྱི་ ཨང་གྲངས་འཛོལ་ཏེ་བཀོད་ཡོདཔ་ དེ་ལས་ འགྲེམ་ཐོག་ཚོགས་རྒྱན་༥ ལུ་ དབང་ནུས་ལྡན་པའི་ དཔང་པོ་མིན་འདུག་ཟེར་ བཙག་འཐུ་འགོ་དཔོན་ཚུ་གིས་ བཤདཔ་ཨིན་པས།
དགེ་ལེགས་ཕུག་འདེམས་ཁོངས་ཀྱི་ ངོས་ལེན་འགོ་དཔོན་གྱིས་ སླབ་མིའི་ནང་ འགྲེམ་ཐོག་ཚོགས་རྒྱན་༢ ཚུལ་ལྡན་སྦེ་ མ་བཀོད་ནི་དེ་གིས་ ཆ་མེད་བཏང་པའི་ཁར་ ཕྱི་རྒྱལ་ལས་བསྐྱལ་མི་ ཚོགས་རྒྱན་ཅིག་ལུ་ ཡིག་ཤུབས་ཀ་པའི་ནང་ ཚོགས་རྒྱན་སྐྱུར་མིའི་ ངོ་སྤྲོད་གསལ་བསྒྲགས་ལག་ཁྱེར་མིན་འདུག་ཟེར་ཨིན་པས།
དགེ་ལེགས་ཕུག་འདེམས་ཁོངས་ཀྱིས་ སྤྱིར་བཏང་བཙག་འཐུའི་དོན་ལུ་ འགྲེམ་ཐོག་ཚོགས་རྒྱན་གྱི་ཞུ་ཡིག་༡,༩༤༡ ཐོབ་མི་ལས་༧༢༧ ཞི་གཡོགཔ་ཚུ་དང་༤༢༧ དེ་ དྲག་ཁག་གསུམ་གྱི་ དམག་མི་ཚུ་ལས་ཨིན་པས།
དེ་ལས་ སྒེར་སྡེ་དང་ ལས་འཛིན་ ཚོང་པ་ དེ་ལས་ བརྟེན་སྡོད་མི་༢༧༡ དེ་ཅིག་དང་ ཞི་གཡོགཔ་དང་ དམག་མི་ སྒེར་སྡེ་དང་ལས་འཛིན་ཚུ་ནང་ ལཱ་འབད་མི་ བཟའ་ཟླ་༣༦༡ གིས་ འགྲེམ་ཐོག་ཚོགས་རྒྱན་གྱི་དོན་ལུ་ ཞུ་ཡིག་བཙུགས་ཡོདཔ་ཨིན་པས།
ཞུ་ཡིག་༡༥ དེ་ཅིག་ བཙོན་པ་ཚུ་ལས་ ལྷོད་ཡོདཔ་ཨིན་པས།
ཤོམ་སྤང་ཁ་འདེམས་ཁོངས་ཀྱིས་ སྤྱི་ཟླ་༧ པའི་ཚེས་༡༡ ཚུན་ཚོད་ འགྲེམ་ཐོག་ཚོགས་རྒྱན་༨༩༥ ཐོབ་མི་ལས་༢༥ ཆ་མེད་སོང་ཡོདཔ་ད་ ཁ་ཙ་ འགྲེམ་ཐོག་ཚོགས་རྒྱན་༥ ལྷོད་མི་ཚུ་ ད་རིས་དྲོ་པར་རྐྱངམ་གཅིག་ ཁ་ཕྱེ་འོང་ཟེར་ བཙག་འཐུ་འགོ་དཔོན་ཚུ་གིས་ སླབ་ཨིན་པའི་གནས་ཚུལ།


text:
ལས་དོན།
འབྲུག་རྒྱལ་གཞུང་གི་སྲིད་བྱུས་དང་འཁྲིལཝ་ད་ ཞིབ་འཚོལ་གྱི་ལཱ་ལུ་གཙོ་བོར་སྟོན་དགོཔ་འབད་ ལས་འཆར་ཚུ་ཡང་བརྩམས་ཡོདཔ་བཞིན་དུ་ འབྲུག་རྒྱལ་ཡོངས་དཔེ་མཛོད་ཁང་གི་ཞིབ་འཚོལ་ལས་ཚན་གྱིས་ གལ་ཆེ་བའི་རྒྱལ་ཡོངས་ཀྱི་ཆོས་ལུགས་དང་འབྲེལ་བའི་དོན་ཚན་དང་ དཔེ་དེབ་ཀྱི་རིགས་རྒྱ་ཆེན་པོ་སྦེ་སྐད་སྒྱུར་དང་ཞིབ་འཚོལ་ འབད་དང་འབད་བཞིན་དུ་ཡོདཔ་ཨིན༎
སྔ་གོང་གི་ལས་དོན་ཚུ།
མཁན་པོ་ཕུན་ཚོགས་བཀྲ་ཤིས་མཆོག་ ཞིབ་འཚོལ་འགོ་དཔོན་འབད་མཛད་བཞུགས་པའི་རིང་ལུ་ དཔེར་ན་ གཞུང་འབུལ་ལག་ལེན་ཟེར་ སྔགས་དང་ གསུང་རབ་དང་འབྲེལ་
བའི་ མཆོད་རྟེན་དང་ མཆོད་ཆས་ཀྱི་སྐོར་མང་རབ་ཅིག་ཞིབ་འཚོལ་འབད་ཡོདཔ་མ་ཚད་ ལྷག་པར་དུ་ཞིབ་འཚོལ་སྡེ་ཚན་འདི་ནང་ལུ་ ཌག་ཀྲོར་ ཀརྨ་དབང་ཕྱུག་དང་
ཌག་ཀྲོར་ ཡོན་ཏན་དར་རྒྱས་བྱོན་ཞིནམ་ལས་ཚུར་ དཔེ་མཛོད་ཞིབ་འཚོལ་གྱི་གཏམ་སྙན་སྒྲིང་སྒྲིང་བཟོ་ནིའི་དམིགས་གཏད་བསྐྱེད་ཡོདཔ་ཨིན།།
མཁན་པོ་ཕུན་ཚོགས་བཀྲ་ཤིས་མཆོག་ ཞིབ་འཚོལ་འགོ་དཔོན་སྦེ་བཞུགས་པའི་རིང་ལུ་ དཔེར་ན་ ‘གཞུང་འབུལ་ལག་ལེན།’ ཟེར་ སྔགས་དང་གསུང་རབས། དེ་དང་འབྲེལ་བའི་མཆོད་རྟེན་དང་ མཆོད་ཆས་ཀྱི་སྐོར་མང་རབས་ཅིག་ཞིབ་འཚོལ་འབད་ཡོདཔ་མ་ཚད་ ལྷག་པར་དུ་ཞིབ་འཚོལ་ལས་ཚན་འདི་ནང་མཁས་དབང་ ཀརྨ་དབང་ཕྱུག་དང་
མཁས་དབང་ ཡོན་ཏན་དར་རྒྱས་བྱོན་ཞིནམ་ལས་ཚུར་ དཔེ་མཛོད་ཞིབ་འཚོལ་གྱི་གཏམ་སྙན་སྒྲིང་སྒྲིང་བཟོ་ནིའི་དམིགས་གཏད་སྐྱེད་དེ་ཡོདཔ་ཨིན།།
མཁས་དབང་ཡོན་ཏན་དར་རྒྱས་དང་ པི་ཀེ་སོ་རེན་སེན་ (P.K. Sørensen) གིས་ དབྱིན་སྐད་ནང་སྐད་སྒྱུར་འབད་དེ་ཡོད་པའི་ ‘ཕ་ཇོ་འབྲུག་སྒོམ་ཞིག་པོའི་རྣམ་ཐར།’ གྱི་དཔེ་དེབ་འདི་ ཌ་ནི་ཌ་ལས་འགུལ་གྱི་མ་དངུལ་གནང་ཐོག་ལས་པར་སྐྲུན་འབད་དེ་ཡོད།
ད་ལྟོ་འབད་བཞིན་ཡོད་པའི་ལས་དོན།
སྒྲ་བསྒྱུར་དང་དཔར་བསྐྲུན།
ཌེ་ཎི་ཌའི་ལས་འགུལ་ཐེངས་གསུམ་པའི་ཡན་ལག་ནང་ མཉམ་འབྲེལ་གྱི་ཞིབ་འཚོལ་འདི་ མཉམ་འབྲེལ་ལས་འགུལ་གྱི་ཡན་ལག་ཅིག་ཨིནམ་ལས་བརྟེན་ འབྲུག་རྒྱལ་ཡོངས་དཔེ་མཛོད་ཀྱི་ཞིབ་འཚོལ་པ་དང་ ཀོ་པེཎ་ཧ་གེཎ་ (Copenhagen) རྒྱལ་གཞུང་དཔེ་མཛོད་ཀྱི་ཞིབ་འཚོལ་པ་ཚུ་མཉམ་རུབ་ཀྱི་ཐོག་ལས་ དུས་རབས་ བཅུ་བདུན་པ་དང་ བཅོ་བརྒྱད་པའི་ནང་ རྒྱལ་རབས་ཅན་དང་གལ་ཅན་གྱི་འབྱུང་ཁུངས་ འབྲུག་པའི་གྲུབ་ཐོབ་བྱམས་མགོན་ངག་དབང་རྒྱལ་མཚན་ ༡༦༤༧-༡༧༣༢ གྱི་རྣམ་ཐར་ཤོག་གྲངས་ ༢༣༤ སྦེ་མི་ རྗེ་མཁན་ཁྲི་རབས་དགུ་པ་ ཤཀྱཱ་རིན་ཆེན་གྱིས་མཛད་ཡོད་མི་འདིའི་ ཞིབ་འཚོལ་མཐིལ་ཕྱིན་འབད་དེ་ དབྱིན་སྐད་ནང་སྐད་བསྒྱུར་འབད་ནིའི་གྲོས་ཐག་བཅད་ཡོདཔ་ཨིན།།
ཌག་ཀྲོར་ ཡོན་ཏན་དར་རྒྱས་དང་ མགོན་པོ་ཚེ་རིང་མཉམ་རུབ་ཐོག་ སྐད་སྒྱུར་གྱི་ཟིན་བྲིས་བཏབ་ཚར་ཏེ་ ད་ལྟོ་ ཌེ་ཎིཤ་ (Danish) གི་ཞིབ་འཚོལ་པ་ པི་ཀེ་སོརེཎསེཎ་ (P.K. Sørensen) གིས་བསྐྱར་ཞིབ་འབད་དེ་ཡོདཔ་ཨིནམ་ལས་ དཔེ་དེབ་འདི་ དབྱིན་ལོ་ ༢༠༠༧ ལོའི་མཇུག་བསྡུ་ཁམ་ལུ་ དཔར་བསྐྲུན་འབད་ནིའི་རེ་བ་ཡོདཔ་ཨིན༎
བྲིས་མའི་དཔེ་གཟུགས་ནང་ཡོད་པའི་ འབྲུག་གི་རྒྱལ་རབས་དེ་བུམ་ཐང་བླ་མའི་དགོན་པ་ལས་ཨིན་མི་ ཞིང་གཤེགས་དྲག་ཤོས་ ཕུན་ཚོགས་དབང་འདུས་ཀྱིས་མཛད་ཡོད་མི་ནང་ འབྲུག་གི་སྔོན་གོང་གི་རྒྱལ་རབས་ཁ་གསལ་ཡོད་པའི་ཁར་ ཆོས་རྗེ་གདུང་བརྒྱུད་ཀྱི་མི་བརྒྱུད་སོགས་ཀྱི་སྐོར་ལས་ ཁུངས་ལྡན་སྦེ་བཀོད་ཡོད་པའི་རྒྱལ་རབས་དེ་ དཔར་བསྐྲུན་མ་འབད་བར་བཞག་ཡོདཔ་ལས་བརྟེན་ བྲིས་མའི་ཕྱག་དཔེ་དེ་ཡང་ཞུན་དག་འབད་དེ་ དབྱིན་ལོ་ ༢༠༠༧ ལོ་མཇུག་བསྡུཝ་ད་དཔར་བསྐྲུན་འབད་ནི་ཨིན༎
རྒྱལ་ཡོངས་གསུང་རྟེན་བརྟག་ཞིབ།
རྒྱལ་ཡོངས་ནང་དཀོན་པའི་གལ་གནད་ཆེ་བའི་རྩོམ་རིག་དང་ གསུང་རབས་ཀྱི་རིགས་ཚུ་འཚོལ་འཐོབ་སྟེ་ མ་འོངས་ཉེན་སྲུང་འབད་ནིའི་དོན་ལས་ ཌེ་ན་ཌའི་ལས་འགུལ་གྱི་མ་དངུལ་གནང་ཐོག་ ཞིབ་འཚོལ་སྡེ་ཚན་དང་འཕྲུལ་རིག་སྡེ་ཚན་གཉིས་མཉམ་རུབ་ཀྱི་ཐོག་ལས་ རྒྱལ་ཁབ་ནང་དཀོན་དྲག་པའི་དཔེ་ཆ་དང་གསུང་རབས་ཚུ་འཚོལ་བའི་བསྒང་ཡོདཔ་ད་ གསུང་རྟེན་བརྟག་ཞིབ་དེ་ནང་ལུ་ ཤིན་ཏུ་དཀོན་པའི་གསུང་རབས་ཀྱི་མཚན་བྱང་དང་ ས་གནས་ཀྱི་ཁ་བྱང་ཁ་གསལ་འབད་མ་འོངས་པའི་དོན་ལུ་ ཐོ་བཀོད་འབདཝ་ཨིནམ་མ་ཚད་ དམིགས་བསལ་དུ་ ཞིབ་འཚོལ་ལས་ཚན་གྱི་འགན་ཁུར་འདི་ དཀོན་དརག་ཅན་གྱི་གསུང་རབས་ཚུ་ངོས་འཛིན་འབད་ནི་དང་ འཚོལ་འཐོབ་པའི་བྲིས་མ་དང་དཔར་མའི་དཔེ་ཆའི་དཀར་ཆགས་དང་ ས་གནས་ཀྱི་ཁ་བྱང་གསལ་བཀོདའབད་ནི་དང་ཡང་ན་ དཔེ་ཆ་ཚུ་ཕྲ་བའི་གཟུགས་བརྙན་བཏབ་ནིའི་དོན་ལུ་ རྒྱལ་ཡོངས་དཔེ་མཛོད་ཁང་ནང་འབག་འོང་དགོཔ་ཨིན།།
མང་སུ་…
མ་འོངས་འཆར་གཞི།
ལས་དོན་དང་པ་ སྒྲིག་ལམ་རྣམ་གཞག་དཔེ་དེབ་ཀྱི་བསྒྱུར་བཅོས་འབད་ནི།
དཔལ་ལྡན་འབྲུག་པའི་སྒྲིག་ལམ་རྣམ་གཞག་འདི་ བདག་འཛིན་འཐབ་ནི་དང་མི་ཉམས་རྒྱུན་སྐྱོང་འབད་ནི་འདི་ སྲོལ་འཛིན་ལས་ཁུངས་ཀྱི་འགན་ཁུར་གྱི་ཆ་ལག་གཅིག་ཨིན། ད་ལྟོ་ཚུན་ཚོད་སྒྲིག་ལམ་རྣམ་གཞག་གི་དཔེ་དེབ་ཁག་གཉིས་འབད་ཡོད་མི་དེ་ གཅིག་རྒྱལ་ཡོངས་དཔེ་མཛོད་ཀྱིས་ཞིབ་འཚོལ་ཐོག་ལས་དཔར་སྐྲུན་འབད་འབདཝ་དང་ གཞན་མི་འདི་ རྒྱལ་པོའི་གཟིམས་དཔོན་གྱིས་ ཞིབ་འཚོལ་ཐོག་དཔར་སྐྲུན་འབད་ཡོདཔ་ལས་བརྟེན་ ལྷག་མི་ཚུ་གིས་དཔེ་དེབ་གཉིས་ཀྱི་བར་ན་ དོན་ཚན་མང་རབས་ཅིག་མ་མཐུནམ་མཐོང་ཡོདཔ་ལས་ དཔེ་དེབ་ག་ལུ་ཆ་བཞག་ནི་ཨིན་ན་མ་ཤེས་པའི་དཀའ་ངལ་བྱུང་ནུག གནད་དོན་དེ་ལས་བརྟེན་ཏེ་ རྒྱལ་ཡོངས་དཔེ་མཛོད་ཀྱི་ཞིབ་འཚོལ་པ་དང་ གསུང་རྟེན་བརྟག་ཞིབ་ཀྱི་སྡེ་ཚན་གྱིས་ སྒྲིག་ལམ་གྱི་དཔེ་དེབ་དེ་གཉིས་བསྐྱར་ཞིབ་མཐིལ་ཕྱིན་འབད་དེ་ ཚད་ལྡན་གྱི་དཔེ་དེབ་རྫོང་ཁའི་ནང་བྲིས་ཏེ་ཡོད་མི་གཅིག་ གསར་བཏོན་འབད་ནིའི་འཆར་གཞི་ཡོདཔ་ཨིན།།
ལས་དོན་གཉིས་པ་ དཀོན་དྲག་པའི་ཕྱག་དཔེ་ཚུ་ཆོས་སྐད་ལས་རྫོང་ཁའི་ ནང་སྐད་བསྒྱུར་དང་ཞུན་དག་འབད་ནི་།
༡∙ རྒྱལ་པོ་སིན་དྷུ་རཱ་ཛའི་རྣམ་ཐར།
རྒྱལ་པོ་སིན་དྷ་ར་ཛའི་རྣམ་ཐར་འདི་ གུ་རིན་པོ་ཆེའི་སློབ་མ་རྗེ་འབངས་ཉེར་ལྔའི་ནང་གསེས་ ལྡན་མ་རྩེ་མངས་ཀྱིས་མཛད་ཡོད་པའི་ཕྱག་དཔེ་ནང་ལུ་ དུས་རབས་བརྒྱད་པའི་ནང་ བུམ་ཐང་ལུ་རྒྱལ་རབས་ཅན་གྱི་མཛད་བྱ་ཚུ་བཀོད་དེ་ཡོདཔ་ཨིན། འབྲུག་པའི་རྒྱལ་རབས་ནངལུ་ཡང་ རྒྱལཔོ་སི་དྷུ་རཱ་ཛའི་རྣམ་ཐར་འདི་ གལ་ཅན་གཅིག་སྦེ་ཆ་བཞག་དོ་ཡོདཔ་མ་ཚད་ ཤིན་ཏུ་དཀོན་པའི་ཕྱག་དཔེ་འདི་ ཧེ་མ་ནམ་ཡང་དཔར་བསྐྲུན་མ་འབདཝ་ལས་བརྟེན་ རྫོང་ཁ་ནང་སྐད་བསྒྱུར་འབད་དེ་ སྤྱིར་དཔེ་དེབ་ལྷག་མི་ག་ར་དང་ བྱེ་བྲག་ཏུ་ཞིབ་འཚོལ་པ་ཚུ་ལུ་ཕན་ཐོག་ནིའི་དོན་ལུ་ དཔར་བསྐྲུན་འབད་ནི་ཨིན༎


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ བརྡ་འཕྲིན་ཨང་ ཨི་སི་བི་/བརྡ་འཕྲིན་-༠༡/༢༠༡༨/༤༤༨༩ སྤྱི་ཚེས་༡༦-༢-༢༠༡༨ དང་འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༣༤ ཅན་མ་ཚུ་དང་འཁྲིལ་སྤྱི་ཚོགས་གསུམ་པའི་ རྒྱལ་ཡོངས་ཚོགས་སྡེ་བཙག་འཐུ་ ༢༠༡༨ ཀྱི་བཙག་འཐུའི་ཐོ་ཡིག་མཐའ་དཔྱད་འདི་གསར་སྟོན་འབདཝ་ཨིན།
བཙག་འཐུའི་ཐོ་ཡིག་མཐའ་དཔྱད་འདི་ སྤྱི་ཚེས་༡༥-༢-༢༠༡༨ ལས་ ༢༥-༢-༢༠༡༨ ཚུན་གྱི་དུས་ཡུན་རིང་ལུ་ རྫོང་ཁག་ཚུ་ལས་ “ཐོབ་བརྗོད་དང་ དགག་ཆ་” བཀོད་དེ་ཡོད་མི་ཚུ་ མཉམ་བསྡབ་དང་བསྒྱུར་བཅོས་ཚུ་འབད་བའི་ཤུལ་ལུ་ རྒྱལ་ཡོངས་ཚོགས་སྡེ་བཙག་འཐུ་ ༢༠༡༨ ཀྱི་ཆ་བཞག་ཚེས་གྲངས་ སྤྱི་ཚེས་ ༠༡-༠༡-༢༠༡༨ ཚུན་ལུ་ ཚོགས་རྒྱན་སྐྱུར་མི་ཡོངས་བསྡོམས་༤༣༢,༠༣༠ ཡོད་མི་ནང་ལས་ ཨམ་སྲུ་༢༢༠,༨༨༡ དང་ ཕོ་རྒས་༢༡༡,༡༤༩ ཨིན་མས།
བཙག་འཐུའི་ཐོ་ཡིག་འདི་ རང་སོའི་རྫོང་ཁག་དང་འཁྲིལ་ ཁ་དབྱེ་སྟེ་གཤམ་འཁོད་ལྟར་དུ་ཡོད་མི་ཚུ་ཡང་
རྒྱལ་ཁབ་ནང་གི་ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཡོངས་བསྡོམས་ལས་ རྒྱལ་ཡོངས་ཚོགས་སྡེ་ ༢༠༡༨ བཙག་འཐུའི་དོན་ལུ་ འགྲེམ་ཐོག་རྒྱན་ཤོག་གི་ཚོགས་རྒྱན་སྐྱུར་མི ༨༨༩༡༥ གིས་ འགྲེམ་ཐོག་རྒྱན་ཤོག་གི་ཐོ་བཀོད་འབད་དེ་ཡོད།
ཚོགས་རྒྱན་སྐྱུར་མི་ངོ་རྐྱང་རེ་རེ་བཞིན་གྱིས་ ཁོ་/མོ་རའི་ཚོགས་རྒྱན་ས་ཁོངས་སྐོར་ ཚོགས་རྒྱན་སྐྱུར་མིའི་ཐོ་བཀོད་གནས་རིམ་དང་ བརྡ་དོན་ཚུ་ འབྲུག་གི་བཙག་འཐུ་ལྷན་ཚོགས་ཀྱི་ཡོངས་འབྲེལ་འཆར་སྒོ་ www.ecb.bt or access using the ECB Mobile application “Electoral Info” which can be downloaded from google play store for Android User or app store for IOS User ཐོག་ལས་ ཡང་ན་ འགྲུལ་འཕྲིན་ལག་ལེན་ཐོག་ལས་ཡང་ བརྟག་ཞིབ་འབད་ཚུགས།
བཙག་འཐུའི་ཐོ་ཡིག་མཐའ་དཔྱད་འདི་ འབྲེལ་ཡོད་རྫོང་ཁག་བཙག་འཐུ་ཡིག་ཚང་ ཡང་ན་ ངོས་ལེན་འགོ་དཔོན་གྱི་ཡིག་ཚང་ཁག་ ཡང་ན་ འབྲུག་གི་བཙག་འཐུ་ལྷན་ཚོགས་ལྟེ་བ་ཚུ་ནང་གཟིགས་ཞིབ་འབད་ཚུགས།
རང་ལུགས་གནམ་ལོ་ ས་ཕོ་ཁྱི་ལོ་ཟླ་གཉིས་པའི་ཚེས་ ༥ འམ་ སྤྱི་ལོ་༢༠༡༨ ཟླ་༣ པའི་ཚེས་༢༢ ལུ་སྤེལ།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
ཆོས་ཉིད་བཟང་མོ།
ཐིམ་ཕུག་འཇིགས་མེད་རྡོ་རྗེ་དབང་ཕྱུག་རྒྱལ་ཡོངས་གཙོ་བསྟེན་སྨན་ཁང་འདི་ སྤྱི་ལོ་༡༩༥༦ ལུ་ ཐིམ་ཕུག་གླང་ཇོ་ཕར་ཁ་ལུ་སྦེ་ གཞི་བཙུགས་འབད་དེ་ ལོ་ངོ་༦༢ སོང་བའི་ཤུལ་ལས་ དུས་ཅི་ སྤྱི་ཟླ་འདི་གི་ སྤྱི་ཚེས་༢ ལུ་ སྨན་ཁང་གཞི་བཙུགས་ཀྱི་ཉིནམ་སྦེ་ བརྩི་སྲུང་འབད་ཡོདཔ་བཞིན་དུ་ ཟླ་ངོ་༥ གི་ཧེ་མ་ ལས་རིམ་ཁག་མ་འདྲཝ་བཟོ་ཐོག་ལས་ མི་མང་ལུ་ གསོ་བའི་ཞབས་ཏོག་བྱིན་མི་དེ་གིས་ ཕན་ཐོགས་བྱུང་སྟེ་ཡོདཔ་ཨིན་པས།
སྨན་ཁང་ནང་ མི་མང་ལུ་ དྲོ་པ་དང་ཕྱི་རུ་མེད་པར་ སྐུལ་སྒྱུར་གྱི་ལཱ་འབད་མི་ ལས་གཡོགཔ་༡༣༠༠ དེ་ཅིག་གིས་ གསོ་བའི་ ཞབས་ཏོག་ཡར་དྲག་གཏང་ནི་དང་ རྒྱུན་སྐྱོང་ཐོག་ལས་ ལེགས་བཅོས་འབད་ཐབས་ལུ་ དམིགས་པ་བསྐྱེད་དེ་ གལ་ཆེ་བའི་འགན་ཁུར་འབག་སྟེ་ མི་སེར་ཡོངས་ལུ་ སྨན་བཅོས་ཀྱི་ཞབས་ཏོག་འདྲ་མཉམ་སྦེ་ བྱིན་ཚུགསཔ་བཟོ་ནི་འདི་ཨིན་པས།[...]


text:
དེ་ཡང་ ལོ་ཨ་རྟག་ར་ གྲོང་གསེབ་ཚུ་ནང་ གྲོང་གཡུས་ཁྱིམ་གྱི་ ཉེན་བཅོལ་འཐུས་དེ་ སྤྱི་ཟླ་༡༢ པའི་ནང་ བསྡུ་ལེན་འབད་ནི་ འགོ་བཙུགས་ཏེ་ སྤྱི་ཟླ་༣ པའི་ ཟླ་མཇུག་ཚུན་འབད་དོ་ཡོདཔ་ད་ ཁྱིམ་གུང་མི་ཚུ་གིས་ ད་རེས་ ལམ་ལུགས་གསར་པའི་ནང་ ཁྱིམ་གྱི་དབྱེ་ཁག་༤ བཟོ་ཡོད་མི་ལས་ དབྱེ་རིམ་དང་པའི་ནང་ ཚུད་མི་གུང་པ་ཚུ་གིས་ ཉེན་བཅོལ་འཐུས་ དངུལ་ཀྲམ་ཡོངས་བསྡོམས་དངུལ་ཀྲམ་༡༢༢༥ ལས་༩༧༥ དང་ དབྱེ་རིམ་༢ པའི་ནང་ཚུད་མི་ཚུ་གིས་ ཉེན་བཅོལ་འཐུས་ ཡོངས་བསྡོམས་དངུལ་ཀྲམ་༨༡༥ ལས་༥༦༥ དང་ དབྱེ་རིམ་༣ པའི་ནང་ཚུད་མི་ཚུ་གི་ ཉེན་བཅོལ་འཐུས་ ཡོངས་བསྡོམས་དངུལ་ཀྲམ་༤༥༠ ལས་ དངུལ་ཀྲམ་༢༠༠ རེ་བཏབ་དགོཔ་ད་ ལྷག་ལུས་དངུལ་ཀྲམ་༢༥༠ དེ་ ལོ་བསྟར་བཞིན་དུ་ ཁྱིམ་གུང་རེ་གིས་ ཉེན་བཅོལ་འཐུས་ ཕབ་ཆག་གི་ གྲོགས་རམ་སྦེ་ གནང་ནི་ཨིན་པས།
དེ་ལས་ དབྱེ་རིམ་༤ པའི་ནང་ཚུད་མིའི་ ཁྱིམ་ཚུ་གི་དོན་ལུ་ ལོ་བསྟར་ཉེན་བཅོལ་འཐུས་ དངུལ་ཀྲམ་༢༥༠ ཨིན་མི་ལས་དངུལ་ཀྲིམ་༡༥༠ གཞུང་གིས་ གྲོགས་རམ་ཐོག་གནང་ནི་དང་ དངུལ་ཀྲམ་༡༠༠ ཁྱིམ་གྱི་ཇོ་བདག་ཚུ་གིས་ བཏབ་དགོཔ་ཨིན་པས།
ཉེན་བཅོལ་ལམ་ལུགས་གསར་པའི་ དབྱེ་རིམ་དང་པའི་ནང་ ཚུད་མི་ཁྱིམ་ཚུ་ རྐྱེན་ངན་གྱི་གནད་དོན་ནང་ ཁྱིམ་རྩ་བ་ལས་ར་མེདཔ་ཐལ་བ་ཅིན་ ཐོབ་ལམ་དངུལ་ཀྲམ་༣༠༠,༠༠༠ དང་ དབྱེ་རིམ་༢ པའི་ཁྱིམ་ཚུ་ལུ་ ཐོབ་ལམ་དངུལ་ཀྲམ་༢༠༠,༠༠༠ དེ་ལས་ དབྱེ་རིམ་༣ པའི་ནང་ཚུད་མི་ཚུ་ལུ་ མ་དངུལ་༡,༡༠,༠༠༠ དབྱེ་རིམ་༤ པའི་ནང་ཚུད་མི་ཚུ་ དངུལ་ཀྲམ་༦༠,༠༠༠ ཐམ་པ་རེ་ འཐོབ་ནི་ཨིན་པས།
འདས་པའི་ལོའི་ གྲོང་གཡུས་ཁྱིམ་ཉེན་བཅོལ་ལམ་ལུགས་ནང་ ཁྱིམ་གྱི་དབྱེ་རིམ་༢ ལས་མེདཔ་ད་ ཁྱིམ་དབྱེ་རིམ་དང་པ་ཚུ་གིས་ ལོ་བསྟར་ཉེན་བཅོལ་འཐུས་ དངུལ་ཀྲམ་༡༥༠ རེ་བཏབ་ཐོག་ལས་ རྐྱེན་ངན་གྱི་གནད་དོན་ནང་ ཉེན་བཅོལ་ ཐོབ་ལམ་དངུལ་ཀྲམ་༡༠༠,༠༠༠ དང་ དབྱེ་རིམ་༢ པའི་ཁྱིམ་གུང་ཚུ་ ལོ་བསྟར་ཉེན་བཅོལ་འཐུས་ དངུལ་ཀྲམ་༦༠ བཏབ་ཐོག་ལས་ རྐྱེན་ངན་གྱི་སྐབས་ལུ་ ཉེན་བཅོལ་ཐོབ་ལམ་ དངུལ་ཀྲམ་༦༠,༠༠༠ རེ་ཡོདཔ་ཨིན་པས།
རྒྱལ་གཞུང་ཉེན་བཅོལ་ལས་འཛིན་གྱི་ འགོ་དཔོན་ཚུ་གིས་སླབ་མིའི་ནང་ ཉེན་བཅོལ་འཐུས་ཡར་སེང་ཐོག་ ལམ་ལུགས་བསྒྱུར་བཅོས་འབད་མི་དེ་ གཙོ་བོ་ར་ ལས་འཛིན་གྱི་ མི་སྡེའི་ཞབས་ཏོག་དོན་སྨིན་ཅན་ཅིག་འབྱུང་ཐབས་ལུ་དང་ གཞུང་ལུ་ཡང་ ལོ་བསྟར་བཞིན་དུ་ གྲོང་གཡུས་ཁྱིམ་ཉེན་བཅོལ་ལས་རིམ་གྱི་ཐོག་ལས་ གྱོང་རྒུད་སྦོམ་ཕོག་དོ་ཡོད་མི་དེ་ མར་ཕབ་འབད་ཐབས་ལུ་ དམིགས་ཏེ་ཨིན་ཟེར་ཨིན་པས།
ཉེན་བཅོལ་ལས་འཛིན་གྱིས་ གྲོང་གསེབ་ཁྱིམ་གུང་ཚུ་ནང་ལས་ ཉེན་འཐུས་བསྡུ་ལེན་འབད་ཡོད་མི་ མ་དངུལ་ཡོངས་བསྡོམས་ལས་ རྐྱེན་ངན་གྱི་གནད་དོན་ནང་ ཐོབ་ལམ་སྤྲོད་མིའི་མ་དངུལ་དེ་ ལྷག་སོ་པ་ཅིན་ ཉེན་འཐུས་བསྡུ་ལེན་འབད་མི་གིས་ མ་ལང་མི་ལྷག་ལུས་དེ་ གཞུང་གིས་ ལས་འཛིན་ལུ་ སླར་ལོག་སྤྲོད་དོ་ཡོདཔ་ད་ དེ་ནང་ མ་དངུལ་རྒྱ་ཆེ་དྲགས་སྦེ་ར་ གནས་དོ་ཡོདཔ་ཨིན་པས།
དེ་ཡང་ ན་ཧིང་གི་ལོ་ནང་བཟུམ་ཅིག་འབད་བ་ཅིན་ ལས་འཛིན་གྱིས་ གཏན་འཇགས་ཁྱིམ་གྱི་དབྱེ་ཁག་ནང་ཚུད་མི་༤༣,༩༧༧ དང་ གཏན་འཇགས་མིན་པའི་ ཁྱིམ་ཆུང་གི་དབྱེ་རིམ་ནང་ཚུད་མི་༢༡,༤༢༦ ཡོད་ས་ལས་ ཉེན་འཐུས་ཡོངས་བསྡོམས་ དངུལ་ཀྲམ་ས་ཡ་༧.༨༨ བསྡུ་ལེན་འབད་ཡོད་མི་དང་ཕྱདཔ་ད་ རྐྱེན་ངན་འདྲ་མིན་ལུ་བརྟེན་ ཁྱིམ་ལུ་ཉམས་སྐྱོན་ཤོར་ཏེ་ ཉེན་བཅོལ་ཐོབ་བརྗོད་བཀོད་མི་ཚུ་ལུ་ མ་དངུལ་ཡོངས་བསྡོམས་ དངུལ་ཀྲམ་ས་ཡ་༡༤༦ དེ་ཅིག་ སྤྲོད་ནུག་ཟེར་ཨིནམ་པས།
དེ་འབད་ནི་དེ་གིས་ གཞུང་གིས་ ལས་འཛིན་ལུ་མ་དངུལ་ དངུལ་ཀྲམ་ས་ཡ་༡༣༨ སླར་ལོག་ སྤྲོད་དགོ་ནི་དང་ ལམ་ལུགས་གསརཔ་དང་འཁྲིལ་བ་ཅིན་ གཞུང་གིས་ ཁྱིམ་གུང་རེ་གི་ཉེན་བཅོལ་འཐུས་ བགོ་བཤའི་ཐོག་ ཕབ་ཆག་འབད་ཐོག་ལས་ ཐོབ་བརྗོད་བཀོད་མི་ཚུ་ལུ་ ཐོབ་ལམ་སྤྲོད་མི་དེ་ ཉེན་འཐུས་བསྡུ་ལེན་འབད་མི་གིས་ མ་ལང་རུང་ གཞུང་གིས་ སྤྲོད་མ་དགོཔ་ཨིན་པས།
ན་ཧིང་གི་ཁྱིམ་གུང་གི་ གྱངས་ཁ་ལུ་གཞི་བཞག་ཐོག་ གཏན་འཇགས་ཁྱིམ་གྱི་དབྱེ་རིམ་ནང་ཚུད་མི་༤༣,༩༧༧ དེ་ ལམ་ལུགས་གསར་པའི་ དབྱེ་རིམ་དང་པ་ལས་༣ པ་ཚུན་གི་ནང་ ཚུད་པའི་ཚོད་རྩིས་ཐོག་ གཞུང་གིས་ ན་ཧིང་གི་ལོ་ནང་ མ་དངུལ་ཡོངས་བསྡོམས་ དངུལ་ཀྲམ་ས་ཡ་༡༠.༩ དེ་ཅིག་ སྤྲོད་དགོཔ་ཐོན་ཡོདཔ་ད་ གཏན་འཇགས་མིན་པའི་ཁྱིམ་ཆུང་གི་དབྱེ་རིམ་ནང་ཚུད་མི་ དངུལ་ཀྲམ་༢༡,༤༢༦ ཚུ་ ལམ་ལུགས་གསར་པའི་ དབྱེ་རིམ་༤ པའི་ནང་ཚུད་མི་ལུ་ གཞི་བཞག་ཐོག་ ན་ཧིང་ གཞུང་གིས་ ཁྱིམ་གུང་ཚུ་གི་དོན་ལུ་ ཕབ་ཆག་མ་དངུལ་ཡོངས་བསྡོམས་ དངུལ་ཀྲམ་ས་ཡ་༣.༢ དེ་ཅིག་ཐེབས་ སྤྲོད་དགོཔ་ཐོན་ཡོདཔ་ཨིན་པས།
ཁྱིམ་དེ་ཚུ་གི་དོན་ལུ་ ན་ཧིང་ལས་ ལམ་ལུགས་གསརཔ་དེ་ ལག་ལེན་འཐབ་པ་ཅིན་ གཞུང་གིས་ ཡོངས་བསྡོམས་དངུལ་ཀྲམ་ས་ཡ་༡༤.༡ དེ་ཅིག་ལས་ སྤྲོད་དགོཔ་མ་ཐོནམ་ཨིན་པས།
ལས་འཛིན་གྱི་ གྲོང་གསེབ་ཉེན་བཅོལ་སྡེ་ཚན་གྱི་ ལྟ་རྟོག་འགོ་དཔོན་ ཀརྨ་རྡོ་རྗེ་གིས་སློབ་མིའི་ནང་ གཞུང་ལུ་ གྱོང་རྒུད་སྦོམ་ར་ཕོག་དོ་ཡོདཔ་ལས་ ད་ལས་ཕར་ ཉམས་རྒུད་འབྱུང་མི་ཁྱིམ་གུང་ཚུ་ལུ་ཡང་ ཕན་ཐོགས་ཅན་དང་ གཞུང་ལུ་ཡང་ སྐུ་གྱོང་མེདཔ་སྦེ་ ལམ་ལུགས་དེ་ མི་སྡེའི་ཞབས་ཏོག་གི་དོན་ལུ་ འོས་ལྡན་ཅན་ཅིག་ཨིན་ཟེར་ བཤདཔ་ཨིན་པས།
ལམ་ལུགས་གསརཔ་དང་འཁྲིལཝ་ད་ ཁྱིམ་ཐོག་༣ འབད་མི་ཚུ་ དབྱེ་རིམ་༡ པའི་ནང་ཚུད་ནི་དང་ ཁྱིམ་ཐོག་༢ འབད་མི་ཚུ་དབྱེ་རིམ་༢ པའི་ནང་ དེ་ལས་ ཁྱིམ་ཐོག་༡ འབད་མི་ རྩིག་ཁྱིམ་དང་ གྱང་ཁྱིམ་ འདག་སྦྱར་བཞི་སྐོརམ་གི་རིགས་ཚུ་ དབྱེ་རིམ་༣ པའི་ནང་ཚུད་ནི་དང་ དེ་མིན་པའི་ སྦ་སྒོར་དང་ བཱ་ལབ་ཀྱི་ཁྱིམ་རིགས་ཚུ་ དབྱེ་རིམ་༤ པའི་ནང་ཚུད་ནི་ཨིན་པའི་གནས་ཚུལ།


text:
གནས་ཚུལ་གལ་ཅན།
སྤྱི་ཟླ་འདི་གི་ སྤྱི་ཚེས་༡༦ ལུ་ མི་དབང་རྒྱལ་བཙུན་མཆོག་གིས་ འཕགས་པའི་དགེ་འདུན་ཚུ་ སྤུ་ན་ཁ་ལས་ ནམ་བྱཱར་གྱི་བཞུགས་གནས་ ཐིམ་ཕུག་བཀྲིས་ཆོས་རྫོང་ གྲྭ་ཚང་ལྟེ་བ་ལུ་བྱོནམ་ད་ གླིང་ཀ་ན་ཕོ་བྲང་ནང་སྦེ་ ཕེབས་བསུ་ཞུ་ཡོད་པའི་གནས་ཚུལ།
འཕྲལ་གྱི་གནས་ཚུལ།
རིག་གཞུང་ཨེཕ་སི་སྡེ་ཚན་གྱིས་ མཐའ་དཔྱད་རྩེད་འགྲན་ནང་ གཱོལ་༤ བཙུགས་ཏེ་ བོས་ཊ་སྡེ་ཚན་ལས་ རྒྱལ་ཁབ་ཐོབ་ཡོདཔ།
རྩེད་འགྲན་ནང་ སྡེ་ཚན་༢༡ གིས་ བཅའ་མར་གཏོགས་ཏེ་ཡོད་རུང་ རིག་གཞུང་ཨེཕ་སི་སྡེ་ཚན་ནང་ལས་ སློབ་ཕྲུག་ སློབ་བཟང་བསྟན་འཛིན་གྱིས་ གཱོལ་༡༦ མཐོ་ཤོས་བཙུགས་ཡོད་པའི་ གསོལ་རས་དང་ རྩེད་འགྲན་པ་ དྲག་ཤོས་ཀྱི་གསོལ་རས་འདི་ སློབ་ཕྲུག་ བསོད་ནམས་བསྟན་འཛིན་གྱིས་ ཐོབ་ཡོདཔ་ཨིན་མས།
འཇིགས་མེད་བསྟན་འཛིན།
དུས་ཅི་ ཀྲོང་གསར་རིག་གཞུང་མཐོ་རིམ་སློབ་གྲྭ་ནང་སྦེ་ རྐང་རྩེད་སྡེ་ཚན་ རིག་གཞུང་ཨེཕ་སི་གིས་ འགོ་འདྲེན་འཐབ་ཡོད་པའི་ ནམ་བྱཱར་རྐང་རྩེད་ཀྱི་ མཐའ་དཔྱད་རྩེད་འགྲན་ལས་ འཕྲོ་མཐུད་ཚར་གཉིས་ རྒྱལ་ཁ་ཐོབ་ཡོདཔ་ཨིན་པས།[...] རྒྱས་པར་ལྷག།
ཨོམ་དང་མར་དར་ཚི་གི་ཐོན་སྐྱེད་ ཡར་དྲག་གཏང་ཐབས་ལུ་ ལཱ་ཚུ་ ངར་དྲགས་འབད་བའི་བསྒང།
འཇིགས་མེད་བསྟན་འཛིན།
ལྷུན་རྩེ་རྫོང་ཁག་ནང་ ཨོམ་དང་མར་དར་ཚི་གི་ཐོན་སྐྱེད་ཚུ་ ཡུན་བརྟན་བཞག་ཐབས་ལུ་ སྒོ་ནོར་ལས་ཁུངས་ཀྱི་ལས་སྣ་ཚུ་ འཕྲོ་མཐུན་དེ་ འབད་བའི་བསྒང་ར་འདུག
དེ་ཡང་ སྒོ་ནོར་ལས་ཁུངས་ཀྱིས་ ཨོམ་དང་མར་དར་ཚི་གི་ཐོན་སྐྱེད་ཚུ་ ཡུན་བརྟན་བཞག་ཐབས་ཀྱི་ དམིགས་དོན་དང་འཁྲིལ་ གྲོང་གསེབ་ཀྱི་འཚོ་ཐབས་དང་ ཨོམ་དང་མར་དར་ཚི་ཐོན་སྐྱེད་ཚུ་ ཉོ་འདྲེན་ཡར་དྲག་གཏང་ཐབས་ལུ་ བ་ནོར་གསོ་སྐྱོང༌གི་ལཱ་ ཡར་སེང་འབད་ནིའི་ ལས་སྣ་ཚུ་ འགོ་འདྲེན་འཐབ་དོ་ཡོདཔ་ཨིན་པས།[...] རྒྱས་པར་ལྷག།
འདས་པའི་ཟླཝ་ལས་འགོ་བཙུགས་ཏེ་ ད་ཚུན་ལུ་ སྨྱོ་རྫས་ཀྱི་གནད་དོན་ཐོག་ མི་ངོམ་༣༦ འཛིན་བཟུང་།
སྨྱོ༌རྫས༌ལོག་སྤྱོད་དང་ སྐྱེས་འདྲེན་འབད༌མི་ མི་ངོམ་༣༦ འཛིན་བཟུང་འབད་ས་ལས་ དོགས་ཅན་༡༣ དོ་དམ་འོག་ལུ་བཞག་སྟེ་ འཕྲོ་མཐུད་དེ་ ཞིབ་དཔྱད་འབད་བའི་བསྒང་ར་ཡོདཔ་ཨིན་པས།
ཆོས་ཉིད་བཟང་མོ།
ཁྲིམས་སྲུང་འགག་པའི་ཞིབ་དཔྱད་འབད་མི་དང་འཁྲིལཝ་ད་ བཀག་དམ་ཅན་གྱི་སྨྱོ་རྫས་དང་འབྲེལ་བའི་ གནད་དོན་ནང་ གྲལ་གཏོགས་ཡོད་མི་ མང་ཤོས་ར་ ལཱ་གཡོག་མེད་པར་སྡོད་མི་ཚུ་དང་ སྨྱོ་རྫས་ལོག་སྤྱོད་འབད་མི་ ན་གཞོན་ཚུ་ མང་ཤོས་འཐོན་དོ་ཡོདཔ་སྦེ་ ཤེས་རྟོགས་བྱུང་སྟེ་ནུག[...] རྒྱས་པར་ལྷག།
འཁོར་ལམ་བདའ་སྟེ་ ཉེན་སྲུང་གི་དོན་ལུ་ མི་མང་ལུ་ སྤྲོ་བའི་ལས་རིམ་ཐོག་ལས་ གོ་བ་བརྡ་སྤྲོད་འབད་ཡོདཔ།
ཆོས་ཉིད་བཟང་མོ།
སྤྱི་ཟླ་འདི་གི་ སྤྱི་ཚེས་༡༩ རེས་གཟའ་ཉི་མ་ ཕྱི་རུ་ཆུ་ཚོད་༦ ལུ་ ཐིམ་ཕུག་ ཆུ་ཚོད་འཁོར་ལོའི་ ཀ་ཆེན་གྱི་རྩ་བར་ འཁོར་ལམ་བདའ་སྟེ་ སྣུམ་འཁོར་ཐུག་རྐྱེན་དང་འབྲེལ་བའི་ ཉེས་ལས་སྔོན་འགོག་གི་ཐབས་ལམ་ གལ་གནད་ཅན་གྱི་གནད་དོན་ཚུ་གི་ཐོག་ལུ་ མི་མང་ལུ་ སྤྲོ་བའི་ལས་རིམ་ཐོག་ལས་ ལམ་སྟོན་གྱི་ གོ་བ་བརྡ་སྤྲོད་འགོ་འདྲེན་འཐབ་ཡོདཔ་ཨིན་པས།
དེ་ཡང་ ཐིམ་ཕུག་ཁྲིམས་སྲུང་འགག་པ་དང་ ཟུག་ནཱ་གླིང་བཟོ་སྐྲུན་གཉིས་ མཉམ་རུབ་ཀྱི་ཐོག་ལས་ སྣུམ་འཁོར་ཐུག་རྐྱེན་གྱི་གྱངས་ཁ་ མར་ཕབ་འབད་ཐབས་ལུ་ དམིགས་གཏད་བསྐྱེད་དེ་ཨིན་པས།[...] རྒྱས་པར་ལྷག།
འབྲུག་བང་རྒྱུག་ལས་རིམ་ཐེངས་༥ པ་ འགོ་འདྲེན་འཐབ་ནི།
སྐད་སྒྱུར་་་་་་འཇིགས་མེད་བསྟན་འཛིན།
སྤ་རོ་ལུ་སྦེ་ སྤྱི་ཟླ་འདི་གི་ སྤྱི་ཚེས་༢༧ རེས་གཟའ་ཟླཝ་ལུ་ མི་མང་ བང་རྒྱུག་འགྲན་བསྡུར་ལས་རིམ་ཅིག་ འགོ་འདྲེན་འཐབ་ནི་ཨིན་པས།
དེ་ཡང་ ལྟ་བཤལ་དང་མི་སྡེའི་ ཁེ་གྱོང་ཡོད་མི་ཚུ་གི་ཕན་བདེ་ལུ་དམིགས་ཏེ་ འབྲུག་རྒྱལ་ཁབ་འདི་ ཕྱི་རྒྱལ་དང་འབྲེལ་བའི་ ས་ཁོངས་ཅིག་སྦེ་ ཡར་དྲག་གཏང་ནི་དང་ ནང་འཁོད་བང་རྒྱུགཔ་ཚུ་ བང་རྒྱུགཔ་གཞན་ཚུ་དང་ དོ་འགྲན་འབད་ནིའི་གོ་སྐབས་ འཐོབ་ཚུགས་ནི་ བང་རྒྱུག་ལས་བརྟེན་ གཟུགས་ཁམས་སྒྲིང་སྒྲི༌བཞག་ཐབས་ དེ་ལས་ རྒྱལ་སྤྱི་དང་ དྲག་རིམ་བང་རྒྱུག་ཚུ་ བཅའ་མར་གཏོགས་ཐོག་ལས་ འཛམ་གླིང་ནང་ འབྲུག་རྒྱལ་ཁབ་འདི་ ཡར་དྲག་གཏང་ཐབས་ལུ་ དམིགས་གཏད་བསྐྱེདཔ་ཨིན་པས།[...] རྒྱས་པར་ལྷག།


text:
ཀྲོང་-བར་དོ་འདེམས་ཁོངས་ཀྱི་ ངོས་ལེན་འགོ་དཔོན་ ཀརྨ་བསྟན་འཛིན་གྱིས་ སླབ་མིའི་ནང་ ཆ་མེད་བཏང་མི་ འགྲེམ་ཐོག་ཚོགས་རྒྱན་ཚུ་ཡང་ ལ་ལུ་ཅིག་ནང་ ངོས་འཛིན་འདྲ་པར་གྱི་ ཨང་གྲངས་མ་ཚང་མི་དང་ ཨང་གྲངས་འཛོལ་མི་ དཔང་པོ་ཚུ་ བཙག་འཐུའི་ནང་ ཐོ་བཀོད་མ་འབད་མི་ དེ་ལས་ ཁ་བྱང་འཛོལ་མི་ཚུ་ ཨིན་མས་ཟེར་ཨིན་མས།
འདེམས་ཁོངས་ཀྱིས་ འགྲེམ་ཐོག་ཚོགས་རྒྱན་གྱི་ ཞུ་ཡིག་བསྡོམས་༢,༠༧༧ ཐོབ་ས་ལས་༣༤༦ ཆ་མེད་བཏང་པའི་ཤུལ་ལུ་༡,༧༣༡ ལུ་ བགོ་བཀྲམ་འབད་ཡོདཔ་ཨིན་པས།
དེ་ཚུའི་གྲས་ལས་༡༡ རྒྱ་གར་དང་ ཨཱསི་ཊེ་ལི་ཡ་ དེ་ལས་ བེལ་ཇི་ཡམ་རྒྱལ་ཁབ་ནང་ བཏང་ཡོདཔ་བཞིན་དུ་ རྒྱ་གར་རྒྱལ་ཁབ་ནང་ལས་ འགྲེམ་ཐོག་ཚོགས་རྒྱན་མང་ཤོས་ར་ ལྷོད་ཅི་ཟེར་ ངོས་ལེན་འགོ་དཔོན་གྱིས་ སླབ་ཨིན་པས།
དེ་བཟུམ་སྦེ་ པཱན་སྦང་འདེམས་ཁོངས་ཀྱི་དོན་ལུ་ འགྲེམ་ཐོག་ཚོགས་རྒྱན་༧༢༣ ལྷོད་ས་ལས་༥༣ ཆ་མེད་བཏང་ཡོདཔ་ད་ པཱན་སྦང་འདེམས་ཁོངས་ཀྱི་ ངོས་ལེན་འགོ་དཔོན་ ཀུན་ལེགས་དབང་འདུས་ཀྱིས་ འགྲུལ་འཕྲིན་ཐོག་ལས་ སླབ་མིའི་ནང་ ཚོགས་རྒྱན་ཚུ་གི་གྲས་ལས་ སི་རི་ལང་ཀ་དང་ ཨཱསི་ཊེ་ལི་ཡ་ དེ་ལས་ རྒྱ་གར་རྒྱལ་ཁབ་ཚུ་ནང་༥ བཏང་ས་ལས་༣ མ་གཏོགས་ ལོག་མ་ལྷོད་ཟེར་སླབ་ཅི།
འདེམས་ཁོངས་དེ་གི་དོན་ལུ་ ཞུ་ཡིག་བསྡོམས་༨༨༣ ཐོབ་ཡོདཔ་ཨིན་རུང་ ལ་ལུ་ཅིག་ ཆ་མེད་བཏང་དགོཔ་ ཐོན་ཡོདཔ་ཨིན་པས།
ངོས་ལེན་འགོ་དཔོན་ཚུ་གིས་ སླབ་དོ་བཟུམ་འབད་བ་ཅིན་ མ་གཞི་ འགྲེམ་ཐོག་ཚོགས་རྒྱན་བཙུགས་མི་ཚུ་གིས་ འབྲི་ཤོག་ཕཱོམ་ཚུ་གུ་ རང་སོའི་ འབྲེལ་བ་འཐབ་སའི་ འགྲུལ་འཕྲིན་དང་ བརྒྱུད་འཕྲིན་ཨང་གྲངས་ཚུ་ བཀོད་བཏང་ཡོདཔ་ལས་ འཛོལ་བ་བྱུང་མི་ ལ་ལུ་ཅིག་ ལོག་བརྒྱུད་འཕྲིན་བཏང་སྟེ་ དག་བཅོས་འབད་ཚུགས་ཡོདཔ་ཨིན་རུང་ འགྲོས་ཀྱིས་བཏང་ ཡོངས་འབྲེལ་ཐོག་ལས་ཚོགས་རྒྱན་ལེ་ཤ་ཅིག་ར་ ལྷོད་པའི་སྐབས་ དག་བཅོས་འབད་མ་ཚུགས་ཟེར་ཨིན་པས།
འགྲེམ་ཐོག་ཚོགས་རྒྱན་གྱི་ སྒྲོམ་༣ འབད་མི་ཚུ་ ཁ་ཙ་ སྲིད་ཚོགས་ཚུ་གི་ ངོ་ཚབ་ཚུ་ འཛོམས་ཐོག་ཁར་ ཁ་བསྡམས་ཡོདཔ་ད་ ད་རིས་ དྲོ་པའི་ཆུ་ཚོད་༩ ལུ་ ཁ་ཕྱེ་སྟེ་ གྱངས་ཁ་རྐྱབ་ནི་དང་ གཞལམ་སྒང་རྫོང་ཁག་ནང་ ཚོགས་རྒྱན་བཙུགས་ནི་ལུ་ འོང་འབབ་ལྡན་མི་༡༦,༡༣༣ ཡོདཔ་ཨིན་པའི་གནས་ཚུལ།